c: text/html

text:
དབྱིན་ཡུལ་ཡུ་རོབ་མཉམ་འབྲེལ་མཐུན་ཚོགས་ཀྱི་ཁོངས་ནས་ལོགས་སུ་འཐོན་པའི་གྲོས་གཞི་དེར་གྲོས་ཚོགས་ནས་རྒྱབ་སྐྱོར་མ་ཐོབ་པར་བརྟེན་ཡུལ་དེའི་སྲིད་བློན་ཐེ་རི་སཱ་མའེ་ལགས་ཀྱིས་རྩ་དགོངས་ཞུ་རྒྱུ་ཡིན་འདུགབྷི་བྷི་སི་གསར་ཁང་གིས་གནས་ཚུལ་ཐོན་པ་ལྟར་ན། དབྱིན་ཡུལ་ཡུ་རོབ་མཉམ་འབྲེལ་མཐུ
དེ་ཡང་གསར་འགོད་ལྷན་ཚོགས་དེའི་ཐོག་ལྕམ་ཐེ་རི་སཱ་མའེ་ལགས་ཀྱིས། འདས་པའི་ལོ་ ༣ རིང་མི་མང་གི་མངོན་འདོད་ལྟར་ངས་དབྱིན་ཡུལ་ཡུ་རོབ་མཉམ་འབྲེལ་མཐུན་ཚོགས་ནས་ལོགས་སུ་འཐོན་པར་གྲོས་ཚོགས་འཐུས་མི་ཚོས་རྒྱབ་སྐྱོར་གནང་དགོས་པའི་འབོད་སྐུལ་བྱས་ཡོད་པ་དང་། དེ་བཞིན་ཡུ་རོབ་མཉམ་འབྲེལ་མཐུན་ཚོགས་ཀྱི་མགོ་འཁྲིད་ཁག་དང་ལྷན་དུ་གྲོས་མོལ་བྱས་པ་སོགས་ཐབས་ཤེས་ཡོད་རྒུ་བཏོན་ནའང་། དོན་འབྲས་མ་ཐོན་པ་དེར་བློ་འགྱོད་ཆེན་པོ་ཡོད། ཅེས་བརྗོད་འདུག
ཡང་ཁོང་མོས། རང་ཉིད་ལ་སྲིད་བློན་གྱི་ཕྱག་ལས་གནང་བའི་གོ་སྐབས་བྱུང་བ་ནི་མི་ཚེའི་ནང་གི་གཟི་བརྗིད་ཆེན་པོ་ཞིག་ཏུ་རྩི་ཡི་ཡོད་ལ། མོ་རང་དབྱིན་ཡུལ་གྱི་བུད་མེད་སྲིད་བློན་ཐེངས་ ༢ པ་དེ་ཆགས་ཡོད་པ་དང་། མ་འོངས་པར་མུ་མཐུད་བུད་མེད་སྲིད་བློན་ཞིག་འདེམས་ཐོན་ཡོང་བའི་རེ་སྐུལ་དང་སྦྲགས། འདི་ལོའི་ཕྱི་ཟླ་ ༦ ཚེས་ ༧ ཉིན་སྲིད་བློན་གྱི་གོ་གནས་ནས་རྩ་དགོངས་ཞུས་ཏེ། སྲིད་བློན་གསར་པ་ཞིག་འདེམས་ཐོན་མ་བྱུང་བར་དུ་སྲིད་ཚབ་ཀྱི་ལས་འགན་འཁུར་རྒྱུ་ཡིན་སྐོར་བརྗོད་འདུག
ལྕམ་ཐེ་རི་སཱ་མའེ་ལགས་ཀྱི་གཞུང་འཛིན་ཚོགས་པས་ཡུན་རིང་ནས་ཡུ་རོབ་མཉམ་འབྲེལ་མཐུན་ཚོགས་ནས་ལོགས་སུ་ཐོན་པའི་གྲོས་འཆར་དེ་ལག་བསྟར་ཡོང་བར་འབད་བརྩོན་རིམ་པར་བྱས་ཡོད་པ་དང་། སྲིད་བློན་གྱི་ཐག་གཅོད་དེར་གྲོས་ཚོགས་འཐུས་མི་དང་། བློན་ཆེན་ལྷན་ཁང་གི་བློན་ཆེན་སོགས་གནད་ཡོད་མི་སྣ་གང་འཚམ་ཞིག་གིས་རྒྱབ་སྐྱོར་དང་བསྔགས་བརྗོད་བྱེད་ཀྱི་ཡོད་འདུག
གཞུང་འཛིན་ཁ་གཏད་ཚོགས་པའི་ཚོགས་གཙོ་ཇི་རི་མེ་ཀོར་བྷེན་(Jeremy Corbyn)གྱིས། ཐེ་རི་སཱ་མའེ་ལགས་ཀྱིས་སྲིད་གཞུང་འཛིན་སྐྱོང་བྱེད་མི་ཤེས་པ་ཙམ་མ་ཟད། ཐ་ན་ཁ་འཐོར་དུ་སོང་བའི་རང་ཉིད་ཀྱི་སྲིད་དོན་ཚོགས་པ་སྟངས་འཛིན་བྱེད་ཤེས་ཀྱི་མེད་སྟབས། མོས་དགོངས་པ་ཞུས་པ་དེ་ཏག་ཏག་རེད། མ་འོངས་པར་སུ་ཞིག་སྲིད་བློན་ཆགས་པ་ཡིན་ནའང་གང་མགྱོགས་རྒྱལ་ཡོངས་འོས་བསྡུ་བྱས་ཏེ། ང་ཚོའི་རྒྱལ་ཁབ་ཀྱི་མ་འོངས་པ་མི་མང་ལ་ཐག་གཅོད་པའི་དབང་ཆ་སྤྲོད་དགོས་ཡོད། ཅེས་བརྗོད་འདུག
ལྕམ་ཐེ་རི་སཱ་མའེ་ལགས་ཕྱི་ལོ་ ༡༩༧༧ ལོར་ཨོ་ཁུ་སི་ཧྥོར་ཌི་གཙུག་ལག་སློབ་གཉེར་ཁང (Oxford) ནས་ས་ཁམས་རིག་པའི་ཐོག་བསླབ་པ་མཐར་ཕྱིན་རྗེས། དབྱིན་ཡུལ་དངུལ་ཁང་ཆེན་མོའི་ནང་ཕྱག་ལས་གནང་ཡོད་པ་དང་། ཕྱི་ལོ་ ༡༩༩༧ ལོར་ཐོག་དང་པོར་དབྱིན་ཡུལ་གྲོས་ཚོགས་ཀྱི་འཐུས་མིར་འོས་འདེམས་བྱུང་། ཕྱི་ལོ་ ༢༠༠༢ ནས་ལོ་གཅིག་རིང་རྙིང་ཞེན་ཚོགས་པའི་ (Conservative Party) ཚོགས་གཙོའི་ལས་འགན་འཁུར་ཡོད་པ་དང་། ཕྱི་ལོ་ ༢༠༡༠ ནས་ ༢༠༡༦ བར་ནང་སྲིད་དྲུང་ཆེའི་ཕྱག་ལས་གནང་། ཕྱི་ལོ་ ༢༠༡༦ ཟླ་ ༧ པའི་ནང་ནས་བཟུང་དབྱིན་ཡུལ་གྱི་བུད་མེད་སྲིད་བློན་གཉིས་པ་དེ་ཆགས་ཡོད་འདུགཕྱི་ལོ་ ༢༠༡༦ ཕྱི་ཟླ་ ༦ པའི་ནང་དབྱིན་ཡུལ་གྱི་རྒྱལ་ཡོངས་ནང་ཡུལ་དེ་ཡུ་རོབ་མཉམ་འབྲེལ་མཐུན་ཚོགས་ཀྱི་ཁོངས་ནས་ལོགས་སུ་འཐོན་དགོས་མིན་ཐད་འོས་བསྡུ་བྱེད་སྐབས་འོས་བརྒྱ་ཆ་ ༥༢ ཙམ་ཐོབ་སྟེ་མང་མོས་ཐོག་ཐག་གཅོད་གནང་ཡོད་པ་དང་། སྐབས་དེའི་སྲིད་བློན་ཌཱ་ཝེ་ཌི་ཁཱ་མི་རོན་ (David Cameron) ལགས་ཀྱིས། གལ་སྲིད་དབྱིན་ཡུལ་ཡུ་རོབ་མཉམ་འབྲེལ་མཐུན་ཚོགས་ནས་ཕྱིར་འཐོན་པ་ཡིན་ན། ཁོང་གིས་རྒྱལ་ཁབ་དེའི་མ་འོངས་པའི་ཉེན་ཁར་འགན་ལེན་བྱེད་ཐབས་མེད་སྐོར་བརྗོད་དེ་རྩ་དགོངས་ཞུས་ཡོད་པ་རེད། དེའི་རྗེས་ལྕམ་ཐེ་རི་སཱ་མའེ་ལགས་ཀྱི་སྲིད་གཞུང་གསར་པའི་ངོས་ནས་འདས་པའི་ལོ་ ༣ རིང་གྲོས་གཞི་དེར་གྲོས་ཚོགས་ནས་རྒྱབ་སྐྱོར་འཐོབ་ཐབས་དང་། ཡུ་རོབ་མཉམ་འབྲེལ་གྱི་དཔོན་རིགས་ལྷན་དུ་གྲོས་མོལ་ཐེངས་མང་གནང་ཡོད་ཀྱང་། ཉེ་སྔོན་ཕྱི་ཟླ་ ༤ པའི་ནང་བསྐྱར་དུ་གྲོས་ཚོགས་ནས་དགག་པ་བྱུང་སྟེ་འདི་ལོའི་ཕྱི་ཟླ་ ༡༠ པའི་ནང་བར་དུ་ཕྱིར་འགྱངས་བྱེད་དགོས་ཁེལ་ཡོད་འདུག
གསར་འགོད་པ། སྐལ་བཟང་སྦྱིན་པ།

robotstxt: allowed

filter: keep


text:
ཉེ་བའི་ཆར་དྲ་ཐོག་ཁག་ཏུ། “མཚོ་སྔོན་མཚོ་ལྷོའི་ཁུལ་ཨུའི་ཧྲུའུ་ཅི་ལ་སྤྲིངས་པའི་འཕྲིན་ཡིག་༣༠” ཟེར་བ་དང་། “ནད་ཁྲིའི་སྟེང་གི་དགག་ལན།” ཟེར་བ་སོགས་རྩོམ་ཡིག་མང་བོ་ཞིག་མཐོང་རྒྱུ་བྱུང་། མི་རིགས་ཆེད་མཁས་དང་སློབ་དཔོན། སློབ་མ་དང་མི་རིགས་ལས་བྱེད་སོགས། འདི་ལྟ་བུའི་མི་མང་བོ་ཞིག་གིས་མི་རིགས་སློབ་གསོར་ཐུགས་ཁུར་གནང་ནས། འཕྲིན་ཡིག་འབྲི་བ་དང་། དྲ་ཐོག་ནས་མི་རིགས་སློབ་གསོ་དང་འབྲེལ་བའི་གནད་དོན་གྱི་བགྲོ་གླེང་ཁག་ལ་མཉམ་ཞུགས་བྱེད་པ་འདི། རྒྱལ་ཁབ་ཀྱི་དོན་ཆེན་ལ་ཐུགས་ཁུར་གནང་བའི་དོན་བཟང་ཞིག་ཡིན་པས། རིམ་པ་སོ་སོའི་མི་རིགས་སློབ་གསོའི་སྡེ་ཁག་རྣམ་པ་དང་། འབྲེལ་ཡོད་འགོ་ཁྲིད་མི་སྣ་སོགས་ཀྱིས་འདི་རིགས་ལ་དགའ་བསུ་དང་། ཁེངས་སྐྱུང་གིས་ཉན་འཇོག་བྱེད་འོས། མི་རིགས་སློབ་གསོའི་གཡུལ་ས་ནས་ལོ་ངོ་དྲུག་ཅུ་ལྷག་གི་རིང་ལ་ལས་ཀ་བྱས་པའི་སློབ་དཔོན་རྒན་པོ་ཞིག་ཡིན་པའི་ཆ་ནས། ངས་ཀྱང་འདི་ཐད་ལ་བསམ་ཚུལ་མདོར་བསྡུས་ཤིག་ཞུས་ན་འདོད།
Read more ›


text:
དམུ་དགེ་བསམ་གཏན་རྒྱ་མཚོ་སྐུ་འཁྲུངས་ནས་ལོ་འཁོར་བརྒྱ་ལོན་པའི་རྗེས་དྲན་ཚོགས་འདུ་བསྡུས།
ཟླ9པའི་ཚེས28ཉིན། ལྷོ་ནུབ་མི་རིགས་སློབ་ཆེན་དང་རྔ་བ་ཁུལ་སྲིད་གྲོས་གཉིས་ཀྱིས་མཉམ་འབྲེལ་སྒོས་བསྒྲུབ་པའི་མཁས་དབང་དམུ་དགེ་བསམ་གཏན་རྒྱ་མཚོ་མཆོག་སྐུ་འཁྲུངས་ནས་ལོ་འཁོར་བརྒྱ་ལོན་པའི་རྗེས་དྲན་གྱི་མུ་འབྲེལ་བྱ་འགུལ་སྤེལ་བའི་མཛད་སྒོ་དང་རིག་གཞུང་སྙན་ཞུའི་ཚོགས་ཐེངས་ཐོག་མ་ལྷོ་ནུབ་མི་རིགས་སློབ་གྲྭ་ཆེན་མོ་རུ་བསྡུས།
རྗེ་དམུ་དགེ་བསམ་གཏན་རྒྱ་མཚོ་མི་འཇིགས་དབྱངས་ཅན་དགའ་བའི་བློ་གྲོས་དཔལ་བཟང་བོ་མཆོག
གངས་ལྗོངས་ཀྱི་ཐོན་མི་གཉིས་པ་རྗེ་བཙུན་དམུ་དགེ་བསམ་གཏན་རྒྱ་མཚོ་མི་འཇིགས་དབྱངས་ཅན་དགའ་བའི་བློ་གྲོས་དཔལ་བཟང་བོ་མཆོག་ནི་མདོ་སྨད་རྟའི་ཆོལ་ཁའི་ལྷོ་རྒྱུད། དེང་སྐབས་ཀྱི་སི་ཁྲོན་རྔ་བ་ཁུལ་ཟུང་ཆུ་རྫོང་གི་ཁོངས་གཏོགས། དམོད་དགེའམ་དམུ་དགེ་རུ་གྲགས་པའི་སར་རོང་སྡེ་སོག་པོ་རུ་ཞེས་པའི་གྲོང་ཚོ་དེར་རབ་ཚེས་ཤིང་སྟག(སྤྱི་ལོ 1914)ལོར་ཡབ་དགེ་འདུན་སྐྱབས་དང་ཡུམ་ཨ་ཚེ་གཉིས་ཀྱི་སྲས་སུ་སྐུ་འཁྲུངས། ཆུང་ངུའི་དུས་ནས་སྐུ་ཞང་བླ་མ་རིན་པོ་ཆེ་དང་ཡབ་ཀྱི་དྲུང་ནས་ཡི་གེ་སྦྱོར་ཀློག་དང་སྐྱབས་འགྲོ་ལྟུང་བཤགས་སོགས་བསླབས། དགུང་ལོ་བཅུ་གཅིག་པར་རབ་ཏུ་བྱུང་སྟེ་འཇམ་མགོན་བློ་བཟང་གྲགས་པའི་དངོས་སློབ་ཚ་ཁོ་ངག་དབང་གྲགས་པས་ཕྱག་བཏབ་པའི་ཆོས་སྡེ་ཆེན་པོ་དམུ་དགེ་བཀྲ་ཤིས་འཁོར་ལོའི་དགོན་དུ་ཞུགས། ཡིག་གཟུགས་དང་ཆོ་ག་ཆོས་སྤྱོད། བསྡུས་གྲྭ་དང་བློ་རྟོགས། ཕར་ཕྱིན་སོགས་ལ་ཐོས་བརྩོན་གནད་སྨིན་མཛད་དེ་འཛིན་གྲྭའི་སྐྱོར་དཔོན་ཡང་གནང་། དགུང་གྲངས་ཉི་ཤུའི་སྟེང་མདོ་སྨད་བསྟན་པའི་འབྱུང་གནས་བླ་བྲང་བཀྲ་ཤིས་འཁྱིལ་དུ་སློབ་གཉེར་ལ་ཕེབས་ནས་མཁས་དབང་དགེ་འདུན་ཆོས་འཕེལ་སོགས་ཀྱི་རྩོད་ཟླ་རྗེ་དཀོན་མཆོག་བསམ་འགྲུབ་ཚང་དང་། ལྔ་རིག་སྨྲ་བ་ༀ་འཁྱིལ་བ་འཇམ་དབྱངས་ལེགས་བཤད་ཚང་། ཁྱབ་བདག་རྡོ་རྗེ་འཆང་དངོས་ཨ་ལགས་བླ་གོ་རིན་པོ་ཆེ་སོགས་ངེས་དོན་མཁས་པའི་དབང་ཕྱུག་དུ་མ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ། མདོ་སྔགས་རིག་གནས་ཀུན་ལ་གསན་སྦྱོར་རྡོ་རུས་ཐུག་པ་ལྟ་བུ་གནང་ཞིང་འཛིན་གྲྭའི་སྐྱོར་དཔོན་གྱི་ཁུར་བཟུང་སྟེ་ལོ་ངོ་དགུའི་རིང་ལ་ཕ་ཡུལ་མིག་གིས་མཐོང་བ་ཙམ་ཡང་མེད་པར་རྡོ་རམས་དམ་བཅའ་སོགས་དམ་བཅའ་ཆེ་ཕྲ་དང་ཚོགས་གླེང་། འཛིན་གྲྭ་གཏུགས་གང་ཡོད་ཀྱི་བགྲོ་གླེང་རྣམས་ཞིབ་ཆས་ཟུར་ཕྱིན་ཅིང་གོ་བས་གཏིང་ཕུག་པར་མཛད་པས་སྐབས་དེ་ཤེད་ནས་དམུ་དགེ་བསམ་གཏན་ཞེས་མཁས་པའི་གྲགས་སྙན་གྱིས་ས་ཆེན་ཁྱབ་པ་བྱུང་།
སྐྱབས་མགོན་སྐུ་ཕྲེང་ལྔ་བས་བླ་བྲང་དུ་གསར་འཛུགས་གནང་བའི་སློབ་གྲྭའི་དགེ་རྒན་དུ་བཞུགས་ཤིང་ཁྲི་ཆེན་གུང་ཐང་དྲུག་པ་ཆེན་པོས་ཁོང་གི་དྲུང་ཆེན་མཁན་པོའི་གོ་མིང་བསྩལ། དུས་ཀྱི་འགྱུར་ལྡོག་དང་། སྤྱི་ཚོགས་ཀྱི་འཕོ་འགྱུར་རིམ་གྱིས་མཐོ་སྒང་དུ་མཆེད་པ་ན། བླ་མ་རྣམ་པས་བཀའ་ཁྲོལ་བྱུང་བ་བཞིན་རྡོ་སྦིས་ཤེས་རབ་རྒྱ་མཚོ་མཆོག་དང་མཉམ་པོར་པེ་ཅིན་དུ་ཕེབས་ཏེ་མི་རིགས་དོན་བྱེད་ཨུ་ཡོན་ལྷན་ཁང་དུ་ཕྱག་ལས་གནང་། སྐྱབས་མགོན་དྲུག་པ་ཆེན་པོའི་བཀའ་ལུང་བཞིན་ཕྱིར་རང་ཡུལ་དུ་ཕེབས་ཏེ་དམུ་དགེ་དགོན་གྱི་དགེ་རྒན་དུ་བཞུགས། རིག་གནས་གསར་བརྗེ་ཞེས་གནམ་ས་བླ་འོག་བསྒྱུར་བའི་དུས་སྐབས་སུ་ཁོང་གིས་ཀྱང་བློས་མི་དཔོག་པའི་མནར་གཅོད་དང་སྐུ་ཚེ་གས་མྱོང་དགོས་བྱུང་བར་མ་ཟད་གསུང་ཆོས་པོད་གཉིས་ཡོད་པ་དེ་ཡང་གར་སོང་ཆ་མེད་དུ་གྱུར། རིམ་གྱིས་སྲིད་ཇུས་ལྷོད་ཡངས་བྱུང་ཡང་ལོ་བཅུའི་གོད་ཆག་སོགས་ཀྱིས་བོད་མི་རིགས་ཀྱི་ཆོས་དང་རིག་གནས་ཀུན་ལ་ཉམས་ཉེས་ཆེན་པོ་ཐེབས་པ་ཐུགས་ཀྱིས་མ་བཟོད་པར། བརྡ་སྤྲོད་པའི་བསྟན་བཅོས་བློ་གསལ་འཇུག་ངོགས་གསར་རྩོམ་གནང་སྟེ་རྔ་བ་དང་། ཁྱུང་མཆུ། ཀླུ་ཆུ། མཛོད་དགེ་བཞག་ལྡོམ་སོགས་བོད་ཀྱི་ས་གནས་མང་པོ་ནས་བོད་ཡིག་གསོ་སྦྱོང་འཛིན་གྲྭ་བཙུགས་ཤིང་རིག་གནས་དང་འབྲེལ་བའི་ཆོས་ཀྱི་བག་ཆགས་བཟང་བོ་དང་མི་རིགས་ཀྱི་ལ་རྒྱ་སོགས་གཞོན་ནུ་ཕོ་མོ་དཔག་དུ་མེད་པའི་རྒྱུད་ལ་བསྐྲུན།
ཁ་ཅིག་གིས་མང་ཚོགས་དང་ཐག་ཇེ་ཉེར་གཏོང་དགོས་སྐད་ཀྱིས་གནད་བསྡུས་ཞེས་བོད་ཀྱི་བརྡ་སྤྲོད་གཞུང་དུ་བསྙད་བཏགས་པའི་ལོག་ཡིག་ཅིག་གང་སར་སྤེལ་ཏེ་གངས་དཀར་སཱ་ལའི་སྨན་ལྗོངས་ཆེན་མོའི་སྤྱི་སྐད་རྨང་ནས་དཀྲུགས་པ་ན་སྤྱི་ལོ1980 ལོར་པེ་ཅིན་དུ་འཚོགས་པའི་མི་རིགས་གྲངས་ཉུང་སྐད་ཡིག་ཚན་རིག་གྲོས་བསྡུར་སྟེང་ཁོང་ཉིད་ཆེད་ཕེབས་ཀྱིས་ཉིན་བཅུ་གཉིས་ལ་རྩོད་གླེང་བགྱིས་མཐར་གནད་བསྡུས་དེ་ནི་ལོག་བཤད་ཅིག་ཡིན་པར་ཐག་བཅད་ནས་སློབ་དཔོན་ཐོན་མིའི་དགོངས་དོན་རྨ་མེད་པ་དེ་ཉིད་སླར་ཡང་ལག་ལེན་དུ་བསྟར་ཐུབ་པ་བྱུང་བའི་སྐུ་དྲིན་གཅིག་བུ་ཡང་གཞལ་མཐའ་མེད་པའི་ཚོད་དུ་ཡོད། གཞན་ཡང་ལྷོ་ནུབ་མི་རིགས་སློབ་གྲྭ་ཆེན་མོ་དང་། ནུབ་བྱང་མི་རིགས་སློབ་གྲྭ་ཆེན་མོ། པེ་ཅིན་མི་རིགས་སློབ་གྲྭ་ཆེན་མོ། སི་ཁྲོན་ཞིང་ཆེན་བོད་ཡིག་སློབ་གྲྭ་སོགས་ཀྱིས་གདན་དྲངས་པ་བཞིན་སློབ་གྲྭ་དེ་དག་ལ་སྒྲ་དང་སྙན་ངག སྐར་རྩིས་དང་ལོ་རྒྱུས་སོགས་ཀྱི་ཁྲིད་ལན་མང་གནང་། ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་གྱིས་གཙོས་རྔ་ཡུལ་སྒོ་མང་དགོན་དང་ཨ་མཆོག་མཚན་ཉིད་དགོན། ཆབ་མདོ་དགོན་ཆེན་སོགས་ས་གནས་དང་གྲུབ་མཐའ་རིས་སུ་མ་མཆིས་པའི་ཆོས་སྡེ་བགྲངས་ལས་འདས་པར་མདོ་སྔགས་རིག་གནས་སྐོར་གྱི་འཆད་ཁྲིད་དང་། དབང་ལུང་མན་ངག་སྤེལ་བ། དགེ་ཚུལ་སློང་གི་སྡོམ་པ་ཕོག་པ་སོགས་ཡང་དར་སངས་རྒྱས་ཀྱི་བསྟན་པ་རྨང་ནས་གསོ་བར་བླ་ཆེན་པོ་དགོངས་པ་རབ་གསལ་ལྟ་བུ་དང་། མི་རིགས་རིག་གནས་དར་སྤེལ་ལ་སློབ་དཔོན་ཐོན་མི་ལྟ་བུའི་ཕྱག་རྗེས་གངས་ལྗོངས་ལོ་རྒྱུས་ཀྱི་རྡོ་རིང་ངོས་སུ་གསལ་ལེར་བརྐོས་ནས་ཡོད།
སྤྱིར་བསྟན་འགྲོའི་གསོས་སྨན་དང་བྱེ་བྲག་གདོང་དམར་བོད་ལ་ལེགས་སྐྱེས་སུ་བཞག་པའི་གསུང་རྩོམ་ཀྱང་བོད་ཀྱི་ལོ་རྒྱུས་ཀུན་དགའི་མེ་ལོང་དང་། རྗེ་བླ་ཁོ་རིན་པོ་ཆེ་འཇིགས་མེད་འཕྲིན་ལས་རྒྱ་མཚོའི་རྣམ་ཐར། བོད་དུ་རིག་གནས་དར་ཚུལ་སོགས་ལོ་རྒྱུས་ཀྱི་སྐོར་དང་། བྱིས་པའི་དག་ཡིག་དང་ཨང་ཡིག་འབྲི་བའི་རེའུ་མིག བོད་ཀྱི་ཡི་གེའི་སྤྱི་རྣམ་བློ་གསལ་འཇུག་ངོགས། བརྡ་སྤྲོད་བློ་གསལ་དགའ་སྟོན། སུམ་རྟགས་ཀྱི་འགྲེལ་བ་བསྟན་པའི་སྒྲོན་མེ། སྙན་འགྲེལ་ཡང་གསལ་སྣང་མཛོད། དབྱངས་ཅན་སྒྲ་མདོའི་ཚིག་འགྲེལ་ཟླ་བའི་འོད་ཟེར། དབྱངས་གསལ་གྱི་བརྡ་ཆད། བྱེད་མཐུན་གྱི་ཉི་ཟླ་གཟའ་འཛིན་རི་མོ་ནག་འགྲོས་སུ་བཀོད་པ་རིགས་ལྡན་མཆོད་པའི་མེ་ཏོག རིགས་ལྡན་མཆོད་པའི་འོད་སྣང་གི་ཟུར་རྒྱན་རིན་ཆེན་སྒྲོན་མེ་ལས་ཆུ་མིག་ཀླུ་མཚོའི་རེ་མིག་བསྡུས་པ་གཟའ་ཉིའི་སྤྱི་ནོར་སོགས་ཐུན་མོང་རིག་གནས་ཀྱི་སྐོར། ཤེས་བྱའི་རྣམ་གྲངས་བློ་གསལ་རིགས་སྒོ་དང་། ཤེས་བྱའི་རྣམ་གྲངས་བློ་གསལ་རིགས་མཛོད། ཀུན་མཁྱེན་ཕར་ཕྱིན་མཐའ་དཔྱོད་ཀྱི་སྙན་ངག་ཚིགས་བཅད་རྣམས་ཀྱི་ཚིག་འགྲེལ། ཕར་ཕྱིན་སྐབས་བརྒྱད་པའི་མཐའ་དཔྱོད། བསྡུས་དོན་ཆོས་མངོན་རྒྱ་མཚོར་འཇུག་པའི་གྲུ་གཟིངས་ཀྱི་ཚིག་འགྲེལ། ཐེག་པ་ཆེན་པོ་རྒྱུད་བླ་མའི་བསྟན་བཅོས་ཀྱི་ཚིག་འགྲེལ་ཐུབ་བསྟན་ཡར་རྒྱས་སོགས་ནང་དོན་རིག་པའི་སྐོར་འཇམ་དབྱངས་དཀར་བོ་དང་དབྱངས་ཅན་མ་སྦྲགས་པའི་སྒྲུབ་ཐབས་སོགས་ཆོ་ག་ཆོས་སྤྱོད་ཀྱི་སྐོར་བཅས་ཁྱོན་པོད་ཆེན་པོ་དྲུག་ལྷག་བཞུགས།
དེ་ལྟར་འཁོར་ལོ་གསུམ་གྱི་མཛད་འཕྲིན་ནམ་མཁའ་དང་མཉམ་པའི་མཁས་དབང་ཁོང་ནི་དགུང་གྲངས་བརྒྱུད་ཅུ་བཞེས་པ་རབ་གནས་ཆུ་བྱ(སྤྱི་ལོ 1993)ལོའི་ནག་པ་ཟླ་བའི་ཚེས་བཅོ་ལྔའི་ཐོ་རངས་ཁར་དམུ་དགེ་བཀྲ་ཤིས་འཁོར་ལོའི་དགོན་དུ་གཟུགས་སྐུའི་བཀོད་པ་ཆོས་དབྱིངས་སུ་བསྡུས་པའི་ཚུལ་མཛད་དོ།།
བོད་ཀྱི་ཡི་གེའི་སྤྱི་རྣམ་བློ་གསལ་འཇུག་ངོགས་ཀྱི་ཟུར་འདེབས་སྟོང་ཐུན་ངག་གི་ལྡེ་མིག་ཅེས་པ་ལས་དྲངས།


text:
སློབ་དཔོན་ཨཱརྱ་དེ་ཝ་ (འཕགས་པ་ལྷ་) ནི་ཤྲཱི་ལངྐའི་རྒྱལ་པོའི་ཁྱིམ་རྒྱུད་དུ་སྐུ་འཁྲུངས་ཤིང་། སྤྱི་ལོའི་དུས་རབས་གཉིས་པའི་དཀྱིལ་ནས་གསུམ་པའི་དཀྱིལ་བར་དུ་བཞུགས། ལོ་རྒྱུས་ཡིག་ཆ་ཁ་ཤས་ལྟར་ན། ཁོང་མེ་ཏོག་པདྨ་ལས་སྐུ་འཁྲུངས་པ་གསུངས་ཡོད། སྐུ་ན་ཕྲ་བའི་དུས་ནས་རབ་ཏུ་བྱུང་སྟེ་ནང་ཆོས་ཀྱི་སྡེ་སྣོད་གསུམ་གྱི་གཞུང་ལ་མཐར་ཕྱིན་པ་སྦྱངས་ནས། དེ་རྗེས་རྒྱ་གར་ལྷོ་ཕྱོགས་སུ་རྒྱལ་པོ་ཨུ་ད་ཡི་བྷདྲའམ་བདེ་སྤྱོད་བཟང་པོའི་རྒྱལ་ཁམས་ཤ་ཏ་ཝ་ཧ་ནའི་ (Shatvahana) ནང་དུ་བཞུགས་པའི་མགོན་པོ་ཀླུ་གྲུབ་ཀྱི་དྲུང་དུ་སློབ་གཉེར་གནང་བར་ཕེབས། རྒྱལ་པོ་བདེ་སྤྱོད་བཟང་པོ་ནི། མགོན་པོ་ཀླུ་སྒྲུབ་ཀྱིས་མཛད་པའི་བཤེས་པའི་སྤྲིངས་ཡིག་དང་རིན་ཆེན་ཕྲེང་བ་འབུལ་ཡུལ་གྱི་རྒྱལ་པོ་དེ་ཡིན། སློབ་དཔོན་ཨརྱ་དེ་ཝས་མགོན་པོ་ཀླུ་སྒྲུབ་ཀྱི་རོགས་ཟླ་གནང་སྟེ། ཁོང་གི་དྲུང་དུ་མུ་མཐུད་ནས་ལྷོ་ཕྱོགས་དཔལ་གྱི་རིར་སློབ་གཉེར་གནང་། དཔལ་གྱི་རིའམ་ཤྲཱི་པརྦཏ་ (Shriparvata) ཞེས་པ་ནི། མགོན་པོ་ཀླུ་སྒྲུབ་ཀྱི་གནས་རི་རྩ་ཆེན་ཞིག་སྟེ། སྔོན་ཤ་ཏ་ཝ་ཧ་ནའི་རྒྱལ་ཁམས་ཀྱི་ཁོངས་སུ་གཏོགས་པ་དང་། རི་བོ་དེས་དེང་སང་རྒྱ་གར་ལྷོ་ཕྱོགས་ཨནྡྲ་པྲ་དེ་ཤའི་མངའ་སྡེའི་ནང་ཡོད་པའི་ནཱགཱརྫུན་ཀོཎྜ་ (Nagarjunakonda) གྲོང་ལ་རྒྱང་བལྟ་བྱེད་པ་དེ་རེད།
སྐབས་དེ་དུས་རྟག་ཞི་བའམ་ལྷ་དབང་ཕྱུག་ལ་དད་མོས་བྱེད་མཁན་མཏྲི་ཆེ་ཏའམ་མུ་སྟེགས་རྟ་དབྱངས་ཞེས་པ་དེས་ནཱ་ལེནྡྲར་ཡོད་པ་ཚང་མ་རྩོད་པའི་ནང་ཕམ་པར་བྱས་པ་ན། སློབ་དཔོན་ཨཱརྱ་བདེ་ཝས་རྟ་དབྱངས་ལ་རྩོད་ལེན་གནང་ཆེད་དེར་ཕེབས་པའི་ལམ་བར་དུ་དམིགས་བསལ་རྫུ་འཕྲུལ་གྱི་ནུས་མཐུ་སྒྲུབ་ཐབས་བྱེད་མཁན་གྱི་རྒན་མོ་ཞིག་དང་འཕྲད་པ་དང། དེ་ལྟར་སྒྲུབ་པའི་ཆེད་རྒན་མོ་དེ་ལ་མཁྱེན་རྒྱ་ཡངས་པའི་དགེ་འདུན་པ་ཞིག་གི་མིག་གཅིག་དགོས་ཀྱི་ཡོད། ཨཱརྱ་དེ་ཝས་སྙིང་རྗེས་ཀུན་ནས་བསླངས་ཏེ་རྒན་མོ་དེ་ལ་རང་གི་སྤྱན་གཅིག་སྦྱིན་པ་བཏང་གནང་མཛད། འོན་ཀྱང་རྒན་མོ་དེས་མིག་དེ་བླངས་ནས་རྡོས་གཞུས་ཏེ་དུམ་བུར་བཏང་བ་རེད། དེ་ནས་བཟུང་ཨཱརྱ་དེ་ཝ་ལ་སྤྱན་གཅིག་ལས་མེད་པ་ཞེས་ཡོངས་སུ་གྲགས་པ་རེད། དེ་ནས་སློབ་དཔོན་ཨཱརྱ་དེ་ཝ་མུ་མཐུད་མུ་སྟེགས་རྟ་དབྱངས་འདུལ་བའི་ཆེད་དུ་ཕེབས་ནས་རྩོད་པ་དང་རྫུ་འཕྲུལ་གཉིས་ཀའི་ནང་ཕམ་པར་མཛད། རྗེས་སུ་མུ་སྟེགས་རྟ་དབྱངས་སློབ་དཔོན་ཨཱརྱ་དེ་ཝའི་སློབ་མར་གྱུར་བ་རེད།
སློབ་དཔོན་འཕགས་པ་ལྷ་ནཱ་ལེནྡྲའི་ནང་ལོ་མང་བཞུགས་ཀྱང། ཁོང་གི་སྐུ་ཚེའི་སྨད་ལ་མགོན་པོ་ཀླུ་སྒྲུབ་ཀྱི་དྲུང་དུ་སླར་ཕེབས། མགོན་པོ་ཀླུ་སྒྲུབ་ཀྱིས་རང་ཉིད་སྐུ་མྱ་ངན་ལས་མ་འདས་སྔོན་ཁོང་གི་བསྟན་པ་ཐམས་ཅད་སློབ་དཔོན་འཕགས་པ་ལྷ་ལ་གཏད་གནང་བ་དང། ཁོང་ནས་རྒྱ་གར་ལྷོ་ཕྱོགས་ཀྱི་ས་ཁུལ་དེ་གའི་ནང་དུ་དགོན་པ་མང་པོ་བཞེངས་པ་དང་། ཆོས་རྒྱ་ཆེར་གསུངས་ནས་ཐེག་པ་ཆེན་པོའི་ལུགས་བཙུགས་གནང་བ་མ་ཟད། ལྷག་པར་དུ་དབུ་མའི་གཞུང་ཆེན་མོ་བྱང་ཆུབ་སེམས་དཔའི་རྣལ་འབྱོར་སྤྱོད་པ་བཞི་བརྒྱ་པའི་བསྟན་བཅོས་ཀྱི་ཚིག་ལེའུར་བྱས་་པ། ལེགས་སྦྱར་སྐད་དུ། བོ་དྷི་སཏྭ་ཡོ་ག་ཙཱརྱ་ཙ་ཏུ་ཤ་ཏ་ཀ་ཤཱསྟྲ་ཀཱ་རི་ཀཱ་ (Bodhisattvayogacarya-catuhshataka-shastra-karika) ཞེས་བྱ་བ་མཛད་ནས་དབུ་མ་པའི་གྲུབ་མཐའི་སྐོར་ཆོས་རྒྱ་ཆེར་གསུངས་གནང་བ་རེད། དེའི་མཚན་མདོར་བསྡུས་སུ་བཞི་བརྒྱ་པའམ་དབུ་མ་བཞི་བརྒྱ་པ་ཡང་ཟེར། མགོན་པོ་ཀླུ་སྒྲུབ་ནང་བཞིན་སློབ་དཔོན་ཨརྱ་དེ་ཝའམ་འཕགས་པ་ལྷས་ཀྱང་གསང་བ་འདུས་པའི་རྒྱུད་ལ་འགྲེལ་བ་མང་པོ་བརྩམས་མཛད་གནང་ཡོད།།
འདྲ་པར་འབྱུང་ཁུངས། himalayanart.org


text:
Terdzo-SIDDHAM-013
གཤིན་བསྔོ་
by སངས་རྒྱས་གླིང་པ་ (Sangye Lingpa)
revealed by སངས་རྒྱས་གླིང་པ་ (Sangye Lingpa)
in cycle བླ་མ་དགོངས་པ་འདུས་པ་ (Bla ma dgongs pa 'dus pa)
Volume 67 (སིདྡྷཾ) / Pages 247-248 / Folios 1a1 to 1b6
Tibetan Text
གཤིན་བསྔོ་ནི། ཉེ་དྲུང་མཆེད་གྲོགས་ལ་སོགས་གང་འཐད་པ་ཞིག་གིས་རྗེས་ཟློས་བྱེད་དུ་བཅུག་ལ༔ བླ་མ་ཡི་དམ་མཁའ་འགྲོ་ལ་སོགས་ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཚེ་འདས་ཆེ་གེ་མོ་ལ་དགོངས་སུ་གསོལ༔ ཚེ་འདས་ཆེ་གེ་མོ་ཞེས་བྱ་བ་སྐྱེ་བ་འདི་དང་སྐྱེ་བ་གཞན་དག་ཏུ༔ དགེ་བའི་རྩ་བ་སྦྱིན་པ་ལས་བྱུང་བ་དང༔ ཚུལ་ཁྲིམས་ལས་བྱུང་བ་དང༔ སྒོམ་པ་ལས་བྱུང་བ་ལ་སོགས་བསོད་ནམས་དང་ཡེ་ཤེས་ཀྱི་ཚོགས་སུ་གྱུར་པ་བགྱིས་པ་དང༔ བགྱིད་དུ་བསྩལ་བ་དང༔ གཞན་གྱིས་བགྱིས་པ་ལ་རྗེས་སུ་ཡི་རང་བ་ལ་སོགས་པ་རྣམས་དང༔ གཞན་ཡང་ཉེ་དུ་འབྲེལ་པ་མཆེད་གྲོགས་ཤུལ་ན་མཆིས་པ་རྣམས་ཀྱིས༔ ཚེ་འདས་ཆེ་གེ་མོའི་དོན་དུ༔ བླ་མ་ལ་བསྙེན་བཀུར་བགྱིས་པ་དང༔ དཀོན་མཆོག་གསུམ་ལ་མཆོད་པ་ཕུལ་པ་དང༔ ཡི་དམ་གྱི་སྒོམ་བཟླས་བྱས་པ་དང༔ མགྲོན་རྣམ་བཞི་ལ་གཏོར་མ་བཏང་བ་དང༔ སཱཙྪ་བཏབ་པ་དང༔ ཡུལ་གོང་མ་ལ་མཆོད་པ་ཕུལ་པ་དང༔ འོག་མ་ལ་སྦྱིན་གཏང་བགྱིས་པ་དང༔ བདེ་བར་གཤེགས་པའི་གསུང་རབ་བཀླགས་པ་དང༔ སྒྲིབ་སྦྱོང་གི་ཆོ་ག་བགྱིས་པ་དང༔ མ་འོངས་པའི་དུས་སུ་ཡང་བགྱིད་པར་འགྱུར་བ་ལ་སོགས་པའི་དགེ་བའི་རྩ་བ་འདི་དག་རྣམས་ལ་བརྟེན་ནས༔ ཚེ་འདས་ཆེ་གེ་མོ་ཞེས་བགྱི་བ༔ མྱུར་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་གྱུར་ཅིག༔ དེ་ལྟར་མ་གྱུར་གྱི་བར་དུ་ཡང༔ ཚེ་རབས་ནས་ཚེ་རབས་ཐམས་ཅད་དུ་མཐོ་རིས་ལྷ་དང་མིའི་གོ་འཕང་ཐོབ་པར་གྱུར་ཅིག༔ དེར་ཡང་རིགས་མཆོག་ཏུ་གྱུར་པ་ལ་སོགས་པ་མཐོ་རིས་ཀྱི་ཡོན་ཏན་བདུན་དང་ལྡན་པར་གྱུར་ཅིག༔ བླ་མ་དམ་པ་ཡོངས་སུ་འཛིན་པ་དགེ་བའི་བཤེས་གཉེན་རྣམས་ཀྱིས་རྗེས་སུ་འཛིན་པར་གྱུར་ཅིག༔ ཐེག་མཆོག་བླ་ན་མེད་པའི་ཆོས་ལ་ལོངས་སྤྱོད་པར་གྱུར་ཅིག༔ རང་གཞན་ཐམས་ཅད་ལ་ཕན་ཐོགས་པར་གྱུར་ཅིག༔ ལེ་ལོ་དང་གཡེང་བ་ཐམས་ཅད་རབ་ཏུ་སྤངས་ཏེ་བསྒྲུབ་པ་ཚུལ་བཞིན་དུ་བྱེད་པར་གྱུར་ཅིག༔ ཏིང་ངེ་འཛིན་གསལ་ཞིང་རྟོགས་པ་ཁྱད་པར་ཅན་རྒྱུད་ལ་སྐྱེ་བར་གྱུར་ཅིག༔ ལམ་གྱི་བར་ཆད་དང་འགལ་རྐྱེན་མེད་ཅིང་མཐུན་རྐྱེན་ཕུན་སུམ་ཚོགས་པར་གྱུར་ཅིག༔ མཐར་ཐུག་བླ་ན་མེད་པ་ཡང་དག་པར་རྫོགས་པའི་བྱང་ཆུབ་རིན་པོ་ཆེ་མྱུར་དུ་ཐོབ་པར་གྱུར་ཅིག༔ དེ་ལྟར་གྱུར་ནས་ཀྱང་ལྷུན་གྱིས་གྲུབ་པའི་ཕྲིན་ལས་རྒྱ་མཚོ་ལྟ་བུ་ལ་མངའ་བརྙེས་ཏེ་འགྲོ་བ་ཐ་དག་གི་དོན་ཕུན་སུམ་ཚོགས་པ་འབྱུང་བར་གྱུར་ཅིག༔ ཅེས་ལན་གསུམ་གྱི་མཐར༔ སངས་རྒྱས་སྐུ་གསུམ་བརྙེས་པའི་བྱིན་རླབས་དང༔ ཆོས་ཉིད་མི་འགྱུར་བདེན་པའི་བྱིན་རླབས་དང༔ དགེ་འདུན་མི་ཕྱེད་འདུན་པའི་བྱིན་རླབས་དང༔ བླ་མ་ཡི་དམ་མཁའ་འགྲོའི་ཐུགས་རྗེ་ཡིས༔ ཇི་ལྟར་བསྔོས་པ་ཐམས་ཅད་འགྲུབ་གྱུར་ཅིག༔ སྨོན་ལམ་བཏབ་པ་རྣམས་ཀྱང་བཙན་གྱུར་ཅིག༔ ཅེས་པའང་བརྗོད༔ རྗེས་འཁོར་གསུམ་ཡོངས་སུ་དག་པ་མི་དམིགས་པས་རྒྱས་གདབ་པར་བྱའོ༔


text:
ནང་ཆོས་སྦྱོངས། ཁྱེད་ངོ་སྤྲོད་ཅིག་གནང་རོགས།
སེར་ཀོང་རིན་པོ་ཆེ། ངའི་མིང་ལ་མཚན་ཞབས་སེར་ཀོང་རིན་པོ་ཆེ་ཟེར། མཚན་ཞབས་ཞེས་པ་དེ་༧གོང་ས་༧སྐྱབས་མགོན་ཆེན་པོས་གནང་བའི་མཚན་གནས་ཤིག་རེད། ང་རང་ཆུང་དུས་ལོ་གསུམ་དང་ཕྱེད་ཀ་ཙམ་ནས་ཡང་སྲིད་ལ་ངོས་འཛིན་གནང་ཡོད། ང་རང་དགོན་པར་འཛུལ་བཞུགས་བྱས་ནས་གཞུང་ལུགས་སྣ་ཚོགས་ལ་སློབ་གཉེར་བྱས་ཡིན།
ང་རང་སྤི་ཏི་ལ་ཁྱིམ་ཚང་ཆེན་པོ་ཞིག་གི་ནང་སྐྱེས་པ་དང་། ང་ལ་གཅེན་པོ་དགུ་དང་གཅུང་མོ་དགུ་ཡོད། ང་རང་ཕྲུ་གུ་བཞི་པ་དེ་རེད། ཡིན་ནའང་། ང་རང་གཅེན་གཅུང་དང་ནང་མི་མཉམ་དུ་དུས་ཚོད་མང་པོ་བཏང་ཡག་བྱུང་མ་སོང་། གང་ཡིན་ཟེར་ན། ང་རང་དགོན་པའི་ནང་ཡོད་པ་རེད། སྤི་ཏི་ནི་ས་ཐག་རིང་པོ་དང་། ས་ཆ་སྐམ་པོ་བྱེ་ཐང་དང་འདྲ་བ་ཞིག་རེད། ས་ཆ་གང་ལ་གང་འཚམ་གྱི་མཐོ་པོ་རེད། རིག་གཞུང་དང་ཡུལ་མི་རྣམས་བོད་པ་དང་འདྲ་པོ་རེད། བོད་པ་ནང་བཞིན་ང་ཚོ་ཡང་ཕན་ཚུན་ཧ་ཅང་གུས་ཞབས་ལྡན་པ་དང་། མི་རྣམས་ཧ་ཅང་སེམས་པ་བཟང་པོ་ཡོད། མི་མང་པོ་ཞིག་ལ་རྨོངས་དད་ཡོད་པ་ནི་བཤད་མི་དགོས་པ་རེད།
ནང་ཆོས་སྦྱོངས། ཁྱེད་རང་བོད་ཀྱི་བླ་ཆེན་སེར་ཀོང་རིན་པོ་ཆེའི་ཡང་སྲིད་དུ་ངོས་འཛིན་གནང་བ་རེད། ཁྱེད་རང་སེར་ཀོང་རིན་པོ་ཆེ་སྐུ་ཐོག་གོང་མ་དེ་དང་མི་གཅིག་ཡིན་པའི་ཚོར་སྣང་ཡོང་གི་འདུག་གམ།
སེར་ཀོང་རིན་པོ་ཆེ། ཨོའོ། དེ་ནི་ལན་རྒྱག་རྒྱུ་མགོ་རྙོག་ཚ་པོ་ཞིག་རེད། ཐོག་མར་ཞུ་རྒྱུར། ངས་སྐུ་ཐོག་གོང་མ་དེ་ནམ་ཡང་མཇལ་མྱོང་མེད། ལུས་པོ་གཅིག་པ་མ་རེད་ལ། སེམས་ལའང་མི་འདྲ་བའི་ཁྱད་པར་ཁ་ཤས་ཡོད། བྱས་ཙང་། སྤྱི་ཡོངས་ནས་ཞུས་ན། ང་རང་ཁོང་ཡིན་པ་འདྲ་པོ་ཚོར་གྱི་མི་འདུག་ཅེས་བཤད་ཐུབ། སྐུ་ཐོག་གོང་མ་དེས་ཉམས་ལེན་གནང་སྟངས་དང་། ཁོང་ལ་ཡོད་པའི་བླ་མར་མོས་གུས་ལ་མཚོན་ན། ངས་ཁོང་གི་ཡོན་ཏན་དང་ཁྱད་ཆོས་བཟང་པོ་རྣམས་ཐོས་དུས་དངོས་གནས་དྲང་གནས་ཡི་རངས་དང་ངོ་མཚར་སྐྱེ་ཡི་འདུག
གང་ལྟར་སེར་ཀོང་རིན་པོ་ཆེས་གཞན་དོན་གྱི་མཛད་པ་བསྐྱངས་པའི་འགན་འཁྲི་དེ་ལ་ང་རང་འབྲེལ་བ་དམ་པོ་ཡོད་པ་ཚོར་གྱི་འདུག །མཚམས་མཚམས་ངས། “ང་རང་ཁོང་གི་ཡང་སྲིད་ཡིན་རུང་མིན་རུང་། ང་རང་ལ་གོ་སྐབས་ཆེན་པོ་ཞིག་ཡོད།” ཅེས་བསམ་གྱི་ཡོད། བྱས་ཙང་། ང་རང་ལ་གོ་སྐབས་འདི་ཡོད་པ་ཧ་ཅང་སྐལ་བ་བཟང་པོ་རེད་བསམ་གྱི་འདུག
ནང་ཆོས་སྦྱོངས། ཁྱེད་ཀྱི་འགན་འཁྲིའི་སྐོར་ལ་མདོར་བསྡུས་ཤིག་གསུངས་རོགས།
སེར་ཀོང་རིན་པོ་ཆེ། སེར་ཀོང་རིན་པོ་ཆེ་སྐུ་ཐོག་གོང་མས་མཛད་རྗེས་ཁྱད་དུ་འཕགས་པ་ཞིག་ནི། ཁོང་གིས་༧གོང་ས་༧སྐྱབས་མགོན་ཆེན་པོ་མཆོག་ལ་སྲི་ཞུ་ཞབས་འདེགས་བསྒྲུབས་གནང་བ་དེ་རེད། དེར་མ་ཟད། ཁོང་གིས་སྤི་ཏི་མི་དམངས་ལ་ཐུགས་བརྩེ་བས་གཟིགས་སྐྱོང་གནང་བ་ལ་བརྟེན་ནས་ཁོང་ཚོ་དང་མཉམ་དུ་འབྲེལ་བ་ཧ་ཅང་དམ་པོ་བཟོས་གནང་ཡོད། དེ་ག་ནང་བཞིན་བོད་པ་དང་ཡུ་རོབ། དེ་བཞིན་ཨ་རིའི་ནང་ཡོད་པའི་ནུབ་ཕྱོགས་པ་ཁ་ཤས་དང་འབྲེལ་བ་དམ་པོ་བཟོས་གནང་ཡོད།
དེར་བརྟེན་ང་རང་ལའང་༧གོང་ས་མཆོག་ལ་ཞབས་ཕྱི་དང་སྲི་ཞུ་བསྒྲུབ་རྒྱུའི་འདོད་འདུན་གཅིག་མཚུངས་སུ་ཡོད། ལས་དོན་དེ་ཏོག་ཙམ་མི་འདྲ་བ་ཞིག་ཡོད་པ་ནི་བཤད་མི་དགོས་པ་རེད། གང་ཡིན་ཞེ་ན། ངའི་སྐུ་ཐོག་གོང་མ་ནི་བླ་མ་དགེ་བའི་བཤེས་གཉེན་མཚན་ཉིད་ཚང་བ་ཞིག་རེད། ང་རང་ཁོང་གི་ཟུར་ཙམ་དུའང་སླེབ་ཀྱི་མེད། ང་རང་ད་དུང་སློབ་གཉེར་དང་ཉམས་ལེན་བྱ་རྒྱུ་མང་པོ་ལྷག་ཡོད། འོན་ཀྱང་༧གོང་ས་མཆོག་གི་གཟིགས་རྟོག་དང་ལམ་སྟོན་འོག་ཁོང་གི་ཐུགས་བཞེད་ལྟར་གང་ཐུབ་ཅི་ཐུབ་བྱ་རྒྱུ་ཡིན།
དེའི་སྒང་ལ་སྐུ་ཐོག་གོང་མས་གང་མཛད་པ་བསྐྱངས་གནང་བ་རྣམས་མུ་མཐུད་རྒྱུ་དེ་རེད། དད་ལྡན་གྱི་མི་ཧ་ཅང་མང་པོས་ཁོང་ཚོར་ཆོས་ཁྲིད་བྱེད་དགོས་པ་དང་། ཁོང་ཚོས་ང་དང་མཉམ་དུ་ལས་ཀྱི་འབྲེལ་བ་ཞིག་བཟོ་འདོད་ཡོད་པ་རེད། བྱས་ཙང་། ང་རང་ངོས་ནས་ཁོང་ཚོའི་ཆེད་དུ་དེ་ལྟར་བྱ་དགོས་ངེས་ཡིན་པ་ཚོར་གྱི་འདུག
ནང་ཆོས་སྦྱོངས། ཁྱེད་སྲོལ་རྒྱུན་གྱི་དགོན་པ་ཞིག་གི་ནང་འཚར་ལོངས་བྱུང་ཡོད་པ་དང་། ཉེ་ཆར་ཁྱེད་ཁེ་ན་ཌར་ལོ་གསུམ་རིང་བཞུགས་གནང་འདུག་པས། དེ་ནི་འགྱུར་བ་གང་ལ་གང་འཚམ་གྱི་ཤུགས་ཆེན་པོ་ཞིག་རེད། ཁྱེད་ཀྱིས་ནང་ཆོས་ཉམས་ལེན་བྱས་པ་དེས་འདི་ལ་གདོང་ལེན་བྱེད་པར་ཕན་ཇི་ལྟར་ཐོགས་སོང་ངམ།
སེར་ཀོང་རིན་པོ་ཆེ། ང་རང་གི་དགོན་པའི་ནང་འཚོ་བ་སྐྱེལ་སྟངས་དང་ཁེ་ན་ཌའི་ནང་འཚོ་བ་སྐྱེལ་སྟངས་གཉིས་ཀྱི་དབར་མི་འདྲ་བའི་ཁྱད་པར་མང་པོ་ཡོད། དགོན་པའི་ནང་། ང་ཚོས་སྒྲིག་ཁྲིམས་ཀྱི་རིགས་མི་འདྲ་བ་མང་པོ་འཁུར་དགོས་པ་དང་དེ་དག་ལ་གུས་བརྩི་ཞུ་དགོས་ཀྱི་ཡོད། འོན་ཀྱང་། ཁྱེད་ཀྱིས་དེ་ལྟར་སྒྲིག་ཁྲིམས་འཁུར་འདོད་མེད་པའི་ཚོར་བ་ནམ་བྱུང་ན། དེ་ནི་ཁྱེད་རང་བཙོན་ཁང་ནང་ཡོད་པ་འདྲ་པོ་ཚོར་སྲིད་པ་རེད། ང་རང་ལ་མཚོན་ན། དགོན་པའི་འཚོ་བ་སྐྱེལ་སྟངས་དང་ཧ་ཅང་སེམས་ཐག་ཉེ་བའི་འབྲེལ་བ་ཡོད་པའི་ཚོར་སྣང་བྱུང་། ཡིན་ནའང་མཚམས་རེར་སྒྲིག་ཁྲིམས་འཁུར་འདོད་མེད་པ་དེ་འདྲའང་བྱུང་སོང་།
ཁེ་ན་ཌར་གནས་སྤོས་པའི་སྐབས། ང་རང་ཁེ་ན་ཌའི་མི་སེར་གཙང་མ་ཆགས་མེད་པ་གསལ་པོ་རེད། ང་རང་ཨིན་སྐད་སྦྱོང་དུ་ཕྱིན་པ་དང་། ངའི་གྲོགས་པོ་ཚང་མས་ང་ལ་སེར་ཀོང་ཟེར་ནས་འབོད་ཀྱི་ཡོད་པས། དེ་ནི་ཆོབ་ཚ་པོ་འདྲ་མཐོང་སོང་། ཡིན་ནའང་ངས་གྲོགས་པོ་ཡག་པོ་ཁ་ཤས་བཟོས་པ་དང་། རིམ་པས་ཁོང་ཚོའི་ཁོངས་སུ་གཏོགས་ཡོད་པའི་ཚོར་བ་བྱུང་། ངས་རང་ཡུལ་དུ་མི་རྣམས་ཀྱི་བསམ་བློ་གཏོང་སྟངས་དང་། ཁེ་ན་ཌའི་ནང་གི་མི་རྣམས་ཀྱི་བསམ་བློ་གཏོང་སྟངས་དབར་ཁྱད་པར་ཆེན་པོ་མཐོང་ངེས་རེད། “འདི་ནི་སྤྱིར་བཏང་འཆར་ཅན་གྱི་མི་རྣམས་ཀྱི་བསམ་བློ་གཏོང་སྟངས་དེ་རེད།” ཅེས་བསམས་སོང་།
ང་རང་དགོན་པར་ཡོད་པའི་སྐབས། མི་ཚང་མས་ང་ལ་ཧ་ཅང་གུས་ཞབས་ཀྱི་སྒོ་ནས་ལྟ་ཚུལ་འཛིན་གྱི་རེད། ཡིན་ནའང་། ཁེ་ན་ཌར་ཡོད་པའི་ངའི་གྲོགས་པོའི་ནང་ནས་དེ་འདྲ་བྱེད་མཁན་རྩ་ནས་མེད། དེས་ང་རང་མི་དཀྱུས་མ་ཞིག་ཡིན་པར་དྲན་གསོ་བྱེད་པ་ལ་དངོས་གནས་ཕན་ཐོགས་བྱུང་། དགོན་པའི་ནང་ཡོད་སྐབས། ང་རང་ལ་སྒེར་གྱི་སྡེར་མ་དང་། ཕོར་པ། ཟ་གྲིའི་རིགས་ཟུར་དུ་ལོགས་སུ་ཡོད་པ་དང་། དེ་གཞན་སུས་ཀྱང་བེད་སྤྱོད་བྱེད་ཀྱི་མ་རེད། ཁེ་ན་ཌར་ངའི་གྲོགས་པོ་ཚོས་འཁྱགས་པ་བྱེ་རིལ་ཟས་ནས། “འདི་ལ་བྲོ་བ་ཞིག་མྱོང་དང་། འདི་ཧ་ཅང་ཞིམ་པོ་འདུག” །ཅེས་ཟེར་གྱི་རེད། འདིས་ང་རང་གཞན་དང་འབྲེལ་བ་མཐུད་ཀྱི་ཡོད་པའི་ཚོར་སྣང་ཞིག་ཡོང་གི་འདུག
ནང་ཆོས་སྦྱོངས། ཁྱེད་ཀྱིས་མི་ཚེ་དེ་ནང་ཆོས་སློབ་གཉེར་ཆེད་བཏང་ཡོད། གལ་ཏེ་ཁྱེད་ཀྱིས་དེ་ལྟར་སློབ་གཉེར་བྱེད་དགོས་པའི་རྒྱུ་མཚན་ཡང་དག་ཅིག་གསུངས་དགོས་ན། དེ་ག་རེ་ཡིན་ངེས་རེད་དམ།
སེར་ཀོང་རིན་པོ་ཆེ། མི་ཚོས་ནང་ཆོས་སྦྱོང་དགོས་པའི་རྒྱུ་མཚན་གང་ཡིན་ནམ། དེ་ནི་སོ་སོ་སྒེར་ལ་རག་ལུས་ཡོད། དེ་ནི་མི་རེ་ངོ་རེའི་དོ་སྣང་དང་སྤྲོ་བ་ལ་རག་ལུས་ཡོད། ༧གོང་ས་མཆོག་ནས་དུས་རྟག་ཏུ་ནང་པའི་ཆོས་ལུགས་དང་། ནང་པའི་ལྟ་གྲུབ། ནང་པའི་ཚན་རིག་བཅས་གསུང་གི་ཡོད། བྱས་ཙང་། གང་ཟག་མི་འདྲ་བ་རེ་རེ་ལ་ཕན་པའི་ཆོས་ཀྱི་གནད་དོན་མི་འདྲ་བའང་མང་པོ་ཡོད་པ་རེད།
དཔེར་ན། སྙིང་རྗེ་ལྟ་བུ། ནང་པ་སངས་རྒྱས་པའི་ཆོས་ཀྱི་ནང་སྙིང་རྗེའི་སྐོར་ལ་ཧ་ཅང་མང་པོ་གསུང་གི་ཡོད། ཡིན་ནའང་། སྙིང་རྗེ་ཉམས་ལེན་བྱེད་པ་ཙམ་གྱིས་ཁྱེད་རང་ནང་པ་ཞིག་ཆགས་ཀྱི་མེད། འོན་ཀྱང་། སྙིང་རྗེ་དེ་དངོས་གནས་ཡག་པོ་ཞིག་རང་རྒྱུད་ལ་སྦྱོང་བར་བྱེད་པ་ལ་ང་ཚོ་ཚང་མས་ནང་པའི་ཐབས་ལམ་ཁག་ལ་སློབ་སྦྱོང་བྱེད་ཆོག་པ་ཡིན། ཁྱེད་ཀྱིས་སྙིང་རྗེ་དེ་འདྲའི་ཐོག་གོང་འཕེལ་གཏོང་ཐུབ། སྙིང་རྗེ་གོང་འཕེལ་གཏོང་འདོད་མེད་མཁན་སུ་གཅིག་ཀྱང་ཡོད་ཀྱི་མ་རེད་བསམ་གྱི་འདུག །གང་ཡིན་ཟེར་ན། སྙིང་རྗེ་ནི་ཧ་ཅང་ཡིད་དུ་འོང་བ་ཞིག་རེད། རེད་དམ་མ་རེད།
ཁྱེད་ཀྱིས་འཁོར་བ་ཟེར་བ་དེ་ལས་ཐར་འདོད་དང་། སྡུག་བསྔལ་དང་དཀའ་ངལ་ཚང་མ་ལས་ཐར་འདོད་ཀྱི་བློ་ཞིག་སྐྱེས་པའི་སྐབས། དེ་ནས་སོ་སོས་སློབ་སྦྱོང་མུ་མཐུད་བྱེད་དགོས་དང་མི་དགོས་ཀྱི་དྲི་བ་དེ་ཡོང་གི་ཡོད། ཡིན་ནའང་སྤྱི་ཡོངས་ཀྱི་ཆ་ནས་བཤད་ན། ནང་པ་ཞིག་ཆགས་མི་དགོས་པར། ང་ཚོས་ནང་ཆོས་སློབ་སྦྱོང་བྱེད་པ་ལ་བརྟེན་ནས་ཐོབ་ཐུབ་པའི་ཁྱད་ཆོས་བཟང་པོ་མང་པོ་ཡོད་པ་རེད།
ནང་ཆོས་སྦྱོངས། ཁྱེད་ཀྱིས་ཨེ་ཤི་ཡ་དང་ནུབ་ཕྱོགས་གཉིས་ཀྱི་དབར་ལ་ནང་པའི་ཐབས་ལམ་ཁག་ཉམས་ལེན་བྱེད་པ་དང་དངོས་སུ་ལག་བསྟར་བྱེད་པ་ལ་ཁྱད་པར་གཟིགས་ཀྱི་འདུག་གམ། ནུབ་ཕྱོགས་པ་ཚོར་དམིགས་བསལ་དཀའ་ངལ་དེ་འདྲ་ཡོད་དམ།
སེར་ཀོང་རིན་པོ་ཆེ། ཁྱད་པར་ཧ་ཅང་ཆེན་པོ་ཡོད་རེད་བསམ་གྱི་འདུག །ཨེ་ཤི་ཡ་ལྟ་བུར་མཚོན་ན། བཤད་མི་དགོས་པ་ང་ཚོ་སྲོལ་རྒྱུན་དེའི་ནང་འཚར་ལོངས་བྱུང་ཡོད། བྱས་ཙང་། ང་ཚོའི་ཕ་མ་ཚོས། “སོང་སོང་། སྐོར་ར་སོང་ནས་མ་ཎི་ཏོག་ཙམ་བགྲང་དགོས།” ཞེས་ཟེར་གྱི་རེད། ང་ཚོས་ཀྱང་དེ་ལྟར་རང་འགུལ་ངང་བྱེད་ཀྱི་ཡོད། དེ་དང་ཆབས་ཅིག་མི་རྣམས་ལ་ནང་ཆོས་ཀྱི་སྐོར་ཤེས་ཡོན་སློབ་སྦྱོང་ཆེན་པོ་མེད། ཁོང་ཚོས། “འདི་ནི་ང་ཚོའི་སྲོལ་རྒྱུན་ལམ་ལུགས་ཙམ་ལས་གཞན་གང་ཡང་མ་རེད།” ཅེས་ཚོར་གྱི་ཡོད།
ངས་སྤི་ཏི་ལ་ཆོས་ཁྲིད་བྱེད་སྐབས། ཚང་མས་ཧ་ཅང་དོ་སྣང་ཆེན་པོའི་སྒོ་ནས་ཉན་གྱི་རེད། ངས་ག་རེ་བཤད་ནའང་ཁོང་ཚོས་མགོ་བོ་འདུད་ཙམ་བྱས་ནས་ལགས་སོ་ཟེར་གྱི་རེད། དེ་ནས་ངས་གང་བཤད་པའི་ཐོག་དྲི་བ་ཡོད་ན་བསམས་ནས་སྒུག་གི་ཡོད། ཡིན་ནའང་ནམ་རྒྱུན་དྲི་བ་འདོན་མཁན་གཅིག་ཀྱང་མེད། དེ་ནི་ཏོག་ཙམ་དཀའ་ངལ་ཞིག་རེད་བསམ་གྱི་འདུག །གལ་ཏེ་དྭོགས་པ་མེད་ན། དེས་ག་རེ་སྟོན་གྱི་ཡོད་ཟེར་ན། དོ་སྣང་མེད་པ་སྟོན་གྱི་ཡོད།
ནུབ་ཕྱོགས་སུ་དེ་འདྲ་མ་རེད། མི་ཚོས་ནང་ཆོས་ཀྱི་སློབ་ཁྲིད་ཁག་ལ་ཕྱིན་ནས་གནད་དོན་གཙོ་བོ་ཁག་ལ་ཉན་གྱི་རེད། ཆོས་ཀྱིས་ཁོང་ཚོའི་ཡིད་དབང་མེད་དུ་འཕྲོག་པར་བྱེད་ཀྱི་ཡོད། ངས་ནུབ་ཕྱོགས་སུ་གང་བཤད་ནའང་། མི་རྣམས་ཀྱིས་བརྟག་དཔྱད་བྱས་ནས་དྲི་བ་འདྲི་ཡི་རེད། དེ་ལ་བརྟེན་ནས་དད་པ་ཤུགས་ཆེ་རུ་དང་བརྟན་དུ་འགྲོ་ཡི་ཡོད།
༧གོང་ས་༧སྐྱབས་མགོན་ཆེན་པོའི་ཐུགས་བརྩེ་དང་ལམ་སྟོན་ལ་བརྟེན་ནས་བོད་ཀྱི་རིག་གཞུང་དེ་རྦད་དེ་འགྱུར་བ་འགྲོ་བཞིན་ཡོད་པ་ནི་བཤད་མི་དགོས་པ་རེད། འོན་ཀྱང་། ང་རང་གི་མཐོང་སྣང་ལ། དེ་དག་ནི་ནུབ་ཕྱོགས་དང་ཧི་མ་ལ་ཡའི་སྤྱི་ཚོགས་དབར་གྱི་ཁྱད་པར་གཙོ་བོ་ཁག་རེད་འདུག་སྙམ།
ནང་ཆོས་སྦྱོངས། ནུབ་ཕྱོགས་རང་གི་ནང་ནང་ཆོས་སློབ་སྦྱོང་དང་ཉམས་ལེན་ཆ་ཚང་བ་ཞིག་དངོས་གནས་བྱེད་ཐུབ་ཀྱི་རེད་དགོངས་ཀྱི་འདུག་གམ། ཡང་ན་ང་ཚོ་ཨེ་ཤི་ཡར་ནང་ཆོས་སྦྱོང་བར་ངེས་པར་དུ་འགྲོ་དགོས་སམ།
སེར་ཀོང་རིན་པོ་ཆེ། སྔོན་མ་རྒྱ་གར་དུ་ཡོང་ནས་དེར་ཡོད་དགེ་བའི་བཤེས་གཉེན་ཚད་དང་ལྡན་པ་རྣམས་དང་མཇལ་དགོས་ངེས་ཆགས་ཡོད། ཡིན་ནའང་དེང་སང་གི་དུས་སུ་འཕྲུལ་ཆས་ཡར་རྒྱས་ལ་བརྟེན་ནས་མི་རྣམས་ཀྱིས་ཆོས་ཀྱི་རྒྱུ་ཆ་ཁག་ལ་སྙོབ་འདོད་ཡོད་ན་ཧ་ཅང་སྟབས་བདེ་པོ་ཆགས་ཡོད།
དུས་རབས་མང་པོའི་ནང་དང་། ད་ལྟའི་ཆར་ནུབ་ཕྱོགས་རྒྱལ་ཁབ་ཁག་ཏུ་ནང་པའི་བསྟི་གནས་ཁག་མང་པོ་དང་། ཚད་ལྡན་གྱི་དགེ་བཤེས་དང་། བླ་མ་སློབ་དཔོན་མང་པོ་ཡོད་པས། རྒྱ་གར་ལ་ཡོང་དགོས་ཡག་མེད་པ་རེད།
ནང་ཆོས་སྦྱོངས། གཞོན་སྐྱེས་ཚོས་མི་ཚེ་ཧ་ཅང་བྲེལ་བ་ཚ་པོ་སྐྱེལ་གྱི་ཡོད། ཁོང་ཚོ་ལས་ཀ་བྱེད་འདོད་ཡོད་པ་དང་སྐྱིད་པོ་གཏོང་འདོད་ཡོད་པ་རེད། ཡིན་ནའང་མང་པོ་ཞིག་ནི་ནང་ཆོས་སྦྱོང་འདོད་ཡོད་པ་རེད། ཁྱེད་ཀྱིས་ཁོང་ཚོར་བསླབ་བྱ་ཡག་ཤོས་གང་གནང་ཐུབ་བམ།
སེར་ཀོང་རིན་པོ་ཆེ། རེད། ཁོང་ཚོས་ད་དུང་སློབ་སྦྱོང་ཏོག་ཙམ་སྦྱོང་དགོས། ནུབ་ཕྱོགས་པ་ཚོར་གོམས་གཤིས་ཡག་པོ་ཞིག་ཡོད་པ་ངས་ཤེས། ཁོང་ཚོ་མེ་འཁོར་དང་གནམ་འགྲུ་སོགས་གང་དུ་བསྐྱོད་ཀྱང་། དཔེ་དེབ་ཀློག་རྒྱུ་དགའ་པོ་ཡོད། བྱས་ཙང་། ནང་ཆོས་ཀྱི་སྐོར་ལ་དཔེ་དེབ་ཁ་ཤས་ཀློག་དགོས། ཁྱེད་ཀྱིས་གང་བཀླགས་པ་ལ་དྭོགས་པ་ཡོད་ན། དགེ་རྒན་ཞིག་ལ་བཀའ་འདྲི་ཞུ་བའམ། ཡང་ན་དྲྭ་རྒྱའི་ལམ་ནས་འཚོལ་བཤེར་བྱེད་དགོས།
གལ་ཏེ་ཁྱེད་ཀྱིས་སློབ་སྦྱོང་བྱས་ན། དེ་ལ་འབད་བརྩོན་གྱིས་སོ་སོའི་ཉིན་རེའི་མི་ཚེའི་ནང་ཉར་ཐབས་བྱེད་དགོས། ག་ལེར་ག་ལེར་ཁྱེད་རང་དམིགས་ཡུལ་ཆེན་པོ་ཞིག་བསྒྲུབ་ཀྱི་རེད། ཁྱེད་ལ་དམིགས་ཡུལ་ག་ཚོད་ཆེ་བ་ཡོད་པ་དེ་ཚོད་ཀྱིས་འབྲས་བུ་ཆེ་བ་སྨིན་ངེས་རེད།
ནང་ཆོས་སྦྱོངས། སྡོམ་པ་ཧ་ཅང་མང་པོ་ཡོད། མི་ཁ་ཤས་ཀྱིས་སྡོམ་པ་དེ་དག་ལ་བཙོན་ཁང་ཞིག་དང་འདྲ་བར་ལྟ་གི་ཡོད། དེ་ནི་སྐྱིད་པོ་གཏོང་བ་ལ་བཀག་འགོག་བྱེད་མཁན་འདྲ་པོ་ལྟ་གི་ཡོད། དེའི་ཐོག་རིན་པོ་ཆེའི་དགོངས་ཚུལ་གང་ཡོད་དམ།
སེར་ཀོང་རིན་པོ་ཆེ། ཡིན་དང་ཡིན། གལ་ཏེ་སྡོམ་པ་ཁ་ཅིག་ལ་བརྟེན་ནས་ཁྱེད་ཀྱིས་གང་བྱེད་འདོད་ཡོད་པ་ལ་བཀག་འགོག་བྱེད་ཀྱི་ཡོད་པ་འདྲ་པོ་ཚོར་ན། དེ་ནས་བཙོན་ཁང་ཞིག་དང་འདྲ་པོ་ཚོར་གྱི་རེད། ཡིན་ནའང་སྡོམ་པ་ནི་སུས་ཀྱང་བཙན་དབང་དང་། ཨུ་ཚུགས་ཀྱིས་ལེན་དགོས་ཟེར་མཁན་མེད། ང་ཚོས་སྡོམ་པ་དེ་དྭང་བླངས་ཀྱིས་ལེན་གྱི་ཡོད་པ་དང་། དེ་དག་ནང་ཆོས་ཉམས་ལེན་ལ་གོ་སྐབས་ཆེན་པོ་ཞིག་ཆགས་ཀྱི་ཡོད།
ནང་ཆོས་སྦྱོངས། ནུབ་ཕྱོགས་སུ་ཡོད་པའི་གཞོན་སྐྱེས་ཚོའི་ཆེད་དུ་སྒོམ་ཐུན་ཐུང་ཐུང་གི་བསླབ་བྱ་ཞིག་གནང་རོགས།
སེར་ཀོང་རིན་པོ་ཆེ། སྙིང་རྗེ་དང་དྲན་ཤེས་སྐོར་ལ་བསམ་བློ་མང་ཙམ་གཏོང་རོགས་ཞུ་རྒྱུ་ཡིན། སྙིང་རྗེ་མེད་ན་ང་ཚོ་ལ་གང་ཡང་མེད་པ་རེད། ང་ཚོར་སྙིང་རྗེ་ནི་རང་གཞན་གཉིས་ཀའི་ཆེད་དུ་དགོས་ཀྱི་ཡོད།
ནང་ཆོས་སྦྱོངས། བྱིན་བརླབས་ཟེར་ན་གང་རེད་དམ།
སེར་ཀོང་རིན་པོ་ཆེ། འདི་དངོས་གནས་དྲི་བ་ཡག་པོ་ཞིག་རེད། ཨེ་ཤི་ཡའི་ནང་། མི་མང་པོ་ཞིག་གིས་རྫས་དང་དངོས་པོ་འདི་དང་དེ་རྩ་ཆེན་པོ་རེད་། བྱས་ཙང་། ང་ཚོས་བྱིན་བརླབ་ཏུ་བརྩིས་ནས་ཟ་དགོས་བསམ་གྱི་ཡོད། དེ་འདྲ་བྱས་ན་བྱིན་བརླབ་འཇུག་གི་ཡོད་རེད་བསམ་གྱི་མི་འདུག །བྱིན་བརླབས་འཇུག་པར་དད་པ་དགོས་ཀྱི་ཡོད།
ང་ལ་གྲོགས་པོ་ཞིག་ཡོད། ཁོང་གི་པཱ་ལགས་སྨན་ཁང་དུ་ཉིན་མ་ཧ་ཅང་མང་པོ་ལྷག་པ་རེད། ཁོང་རང་གཉིད་ཁུག་ཐུབ་ཀྱི་མེད། བྱས་ཙང་། སྨན་པས་བདུན་ཕྲག་ཁ་ཤས་འདང་བའི་སྨན་སྤྲད་པ་རེད། དེ་ནས་སྨན་པས་ཁོང་རང་བདེ་པོ་རེད་འདུག །སྨན་དེ་དག་དགོས་ཀྱི་མ་རེད། ཁྱེད་རང་ནམ་རྒྱུན་ནང་བཞིན་གཉིད་ཁུག་ཐུབ་ཀྱི་རེད་ཅེས་ལབ་འདུག །ཁོས་ཐབས་ཤེས་གང་དྲག་བྱས་ཀྱང་སྨན་མེད་པར་གཉིད་ཁུག་ཐུབ་ཀྱི་མེད། དེ་ནས་ཁོས་སྨན་པ་ལ་ཁ་པར་རྒྱག་ནས་སྨན་དགོས་པའི་རེ་བ་ཞུས་པ་བཞིན་སྨན་པས་མོས་མཐུན་བྱས། ཕྱི་ཉིན་དེར་སྨན་པས་ཁོང་ལ། གཉིད་གང་འདྲ་ཁུག་སོང་ཞེས་དྲིས་པས། དེ་ནས་ངའི་གྲོགས་པོའི་པཱ་ལགས་ཀྱིས། གཉིད་དཔེ་ཡག་པོ་ཁུག་སོང་ལབ་པ་རེད། དེ་ནས་སྨན་པ་དེས་གཞི་ནས་ཁོང་ལ། དངོས་གནས་བྱས་ན་ངས་ཁྱེད་རང་བློ་བདེ་ཡོང་ཆེད་བཟི་གནོད་མེད་པའི་སྨན་པླེ་སི་བྷོ་ Placebo ཟེར་བ་དེ་སྤྲད་ཡིན་ཞེས་བཤད་པ་རེད།
འདིས་ག་རེ་སྟོན་གྱི་ཡོད་ཟེར་ན། ང་ཚོར་དད་པ་དང་ཡིད་ཆེས་ཏོག་ཙམ་ཡོད་པའི་ཡུལ་ཞིག་ཡོད་པའི་སྐབས། དེ་ནས་དེ་ལ་ནུས་མཐུ་ཞིག་ཡོད་པ་རེད། དེ་ནི་བྱིན་བརླབས་ཆགས་ཀྱི་ཡོད།།


text:
ངེས་པ་དོན་གྱི་མཁས་བཙུན་བཟང་གསུམ་འཛོམས་པའི་ཨ་རིག་དགེ་བཤེས་ཆེན་མོ་བྱམས་པ་དགེ་ལེགས་རྒྱལ་མཚན་དཔལ་བཟང་པོ་མཆོག་ནི། མདོ་སྨད་ཨ་རིག་ཁྱེབ་ཀྱི་སར་ཡབ་མ་ཁྱེ་འཕགས་པ་སྐྱབས་དང་། ཡུམ་ཨ་སྐྱིད་བཟང་བོ་ཅོག་སྐྱིད་གཉིས་ཀྱི་སྲས་སུ་རབ་བྱུང་བཅུ་གཉིས་པའི་མེ་རྟ་ཕྱི་ལོ་1726ལོར་སྐུ་འཁྲུངས། ཆུང་ངུའི་དུས་ནས་མི་གཤིས་དང་ཤེས་རབ་བཟང་པོས་མཁས་གྲུབ་ཆེན་པོ་རྒྱ་ལི་སྤྲུལ་སྐུ་བློ་བཟང་བསྟན་དར་གྱིས་ཡབ་ཡུམ་གཉིས་ལས་བསླངས་ཏེ་རྒྱ་ལི་ཚང་གིས་བུ་ཆུང་འདི་སྤྱན་གྱི་འབྲས་བུ་བཞིན་དུ་ཡུན་རིང་བསྐྱངས། དགེ་བཤེས་ཁོང་ཉིད་དགུང་ལོ་ཆུང་ངུའི་སྐབས་སུ་རྣམ་གཡེང་རྩེད་འཇོ་སོགས་རིང་དུ་དོར་ནས་ཆོ་ག་ཆོས་སྤྱོད་ཀྱི་རིགས་མཐའ་དག་ལ་འཛིན་སྐྱོར་རྒྱུན་དུ་གནང་བས་ན་མཉམ་ཆོས་གྲོགས་ཀུན་ལས་ཁྱད་དུ་འཕགས་པར་གྱུར། དགེ་བཤེས་ཁོང་ཉིད་དགུང་ལོ་བཅུ་བདུན་པ་ཆུ་ཁྱི་ཕྱི་ལོ1742 ལོར་མཁས་གྲུབ་ཆེན་པོ་རྒྱ་ལི་ཚང་གིས་མཐུན་རྐྱེན་དང་བཀས་བསྐུལ་ཏེ་བོད་དབུས་གཙང་དུ་སློབ་གཉེར་བྱེད་པར་མངགས། སེ་ར་ཐེག་ཆེན་གླིང་གི་བྱེས་གྲྭ་ཚང་དུ་ཚོགས་ཞུགས་གནང་། མཁས་མང་སེར་བྱེས་གྲྭ་ཚང་དུ་ལོ་བཅུ་གསུམ་རིང་ལ་སློབ་གཉེར་རྡོ་རུས་ཐུག་པ་ལྟ་བུ་གནང་ཞིང་དཀའ་སྤྱད་ཤུགས་དྲག་གིས་བརྩོན་པ་ཆུ་བོའི་རྒྱུན་བཞིན་བསྟེན།
སློབ་གཉེར་གནང་སྐབས་རྣམ་བཤད་སྙིང་བོའི་རྒྱན་དང་མཛོད་ཊཱིཀ་ཐར་ལམ་གསལ་བྱེད་དང་། རྗེ་བཙུན་པའི་སྤྱི་དོན། མཐའ་དཔྱོད་སོགས་ཕལ་ཆེར་ཐུགས་འཛིན་མཛད། མཁས་པ་དུ་མའི་སྤྱན་སྔར་བྱམས་ཆོས་ལྔ་དང་དབུ་མ་རིགས་ཚོགས་དྲུག ཚད་མ་སྡེ་བདུན། འདུལ་བ། མངོན་པ་སོགས་རྒྱ་བོད་ཀྱི་གཞུང་ཆེན་དུ་མའི་ཚིག་དོན་ལ་ཕྲ་ཞིབ་བློ་གྲོས་ཀྱིས་འབད་པས་ཡུན་རིང་སྦྱངས། དགེ་བཤེས་གྲགས་ཅན་དུ་མས་ཀྱང་གཞུང་གི་དཀའ་གནད་འགའ་ཞིག་འཆད་དཀའ་བ་དང་། ཆོས་གྲྭར་རྩོད་དཀའ་བ་འགར་དགེ་བཤེས་ཁོང་གིས་མཁྱེན་རབ་རལ་གྲི་རྣོན་པོ་མཁའ་ལ་གདེངས་པ་ཙམ་གྱིས་དཀའ་གནད་ཀྱི་མདུད་པ་མཐའ་དག་ཅིག་ཅར་གྲོལ་བར་མཛད། སྐབས་དེར་དགེ་བཤེས་ཁོང་གི་མཚན་སྙན་འབྲུག་སྒྲའི་སྒྲ་དབྱངས་དབུས་གཙང་ཡུལ་དུ་ཁྱབ་པས་མཁས་པ་དང་དགེ་བཤེས་གཞན་གྱི་སྙན་གྲགས་ཀྱི་གོ་འགོག་པར་བྱས་ཡོད་ཀྱང་། དགེ་བཤེས་ཁོང་གིས་རྟག་ཏུ་དམན་ས་དང་ཞི་དུལ་གྱི་སྤྱོད་པ་ལྷུར་བླངས་པས་མཆོག་དམན་ཀུན་གྱི་བསྟོད་བསྔགས་དང་ཕྱག་བྱ་བའི་འོས་སུ་གྱུར། གྲྭ་ཚང་རང་གི་ཡིག་ཆ་ཙམ་གྱིས་ཡིད་མ་ཚིམ་པར་མངོན་རྟོགས་རྒྱན་གྱི་དར་ཊཱིཀ་དང་། མངོན་པ་མཛོད་ཀྱི་དགེ་ཊཱིཀ་གཉིས་ཐུགས་ལ་བྱང་བར་བཟུང་སྟེ་སྐྱོར་སྦྱངས་རྒྱུན་དུ་མཛད། བཀའ་པོད་ལྔའི་སྦྱངས་པ་མཐར་ཕྱིན་ཏེ་ལྷ་རམས་དམ་བཅའི་མཚན་བཏགས་གཏད། ལྷ་རམས་དམ་བཅའི་ཉིན་དང་པོར་ཀླུ་འབུམ་དགེ་བཤེས་བློ་བཟང་དར་རྒྱས་ཀྱིས་བགྲོ་གླེང་བཏང་བས་གྲངས་ཅན་པའི་ལུགས་ལ་ཨ་རིག་ལུང་བར་རྩ་མི་སྐྱེ་ཞེས་ཁས་བླངས་ཀྱང་ཚིག་འཁྲིར་བརྩིས་ཏེ་འགང་ཆུང་བར་བྱེད། འོན་ཀྱང་བདག་སྐྱེས་འགོག་ཚུལ་ལས་བརྩམས་པའི་རྟེན་འབྲེལ་གྱི་འཇོག་མཚམས་ཡིན་པས་དཔྱད་བྱ་སྣང་། ཉིན་གཉིས་པར་གཞུང་བརྒྱ་སྨྲ་བའི་ཁྱུ་མཆོག་ཐང་རིང་བ་རྒྱ་སེང་གེ་སོགས་མཛོད་འདུལ་གྱི་དགེ་བཤེས་གཞོན་པ་མང་པོ་ལངས་པས་མཛོད་ནས་འཛིན་མཚམས་ལ་ནང་འགལ་འགའ་ཞིག་བྱུང་ཡང་སྤྱིར་སློབ་གཉེར་བ་གྲགས་ཅན་ཡིན་པས་ཤོར་གྲས་སུ་མེད་པར་དམ་བཅའ་ཨང་དང་པོ་བྱུང་། དེ་ནས་དཔལ་ལྡན་རྒྱུད་སྨད་གྲྭ་ཚང་དུ་ཞུགས་ནས་སྔགས་ལ་སྦྱངས། དགེ་བཤེས་ཁོང་གིས་སེར་བྱེས་གྲྭ་ཚང་དང་རྒྱུད་སྨད་གྲྭ་ཚང་སོགས་སུ་ཟླ་མེད་བཤེས་གཉེན་དམ་པ་བདུན་ཙམ་བསྟེན་ནས་ཟབ་རྒྱས་ཆོས་ཀྱི་བདུད་རྩི་ངོམས་མེད་བཞེས། སྐབས་དེར་རྒྱལ་བ་གཉིས་པའི་གདུང་འཚོབ་དམ་པ་ཕུར་བུ་ལྕོག་ངག་དབང་བྱམས་པ་རིན་པོ་ཆེའི་ཞབས་པད་བསྟེན་ནས་ཕུར་ལྕོག་རི་ཁྲོད་དུ་ལོ་དྲུག་གི་རིང་ལ་ཟབ་ཆོས་གསན་པ་དང་། སྒོམ་སྒྲུབ་ཀྱི་ཞོར་དུ་རྗེ་ཙོང་ཁ་པའི་མདོ་སྔགས་ཀྱི་ལམ་རིམ་གཉིས་ཐུགས་འཛིན་གནང་སྟེ་སྐུ་འདའ་ཁའི་བར་དུ་ཞལ་འདོན་མཛད། ཕུར་ལྕོག་བྱམས་པ་རིན་པོ་ཆེའི་མདུན་ནས་ཁོང་གིས་འཇིགས་བྱེད་ལྷ་བཅུ་གསུམ་མའི་དབང་དང་། བཀའ་གདམས་ཐིག་ལེ་བཅུ་དྲུག་གི་དབང་། ཀུན་རིག་གི་དབང་། རྡོ་རྗེ་སེམས་དཔའ་ལྷ་བཅུ་བདུན་གྱི་དབང་། འཇམ་དབྱངས་དཀར་པོ་ལྷ་ལྔའི་དབང་། གདུགས་དཀར་ལྷ་མང་གི་དབང་སོགས་གསན། དགེ་བཤེས་ཁོང་གིས་ཕུར་ལྕོག་བླ་མ་བྱམས་པ་རིན་པོ་ཆེར་རྟག་ཏུ་ངུ་ཡིས་འཕགས་པ་ཆོས་འཕགས་བསྟེན་པ་ལྟར་བླ་མ་བྱམས་པ་རིན་པོ་ཆེ་མཆོག་མཉེས་པ་གསུམ་གྱི་སྒོ་ནས་མཉེས་པར་མཛད་པས་དགེ་བཤེས་ཁོང་ཉིད་ཕུར་ལྕོག་བླ་མའི་སྲས་ཀྱི་ཐུ་བོར་གྱུར། རི་ཁྲོད་དེར་སྒྲུབ་པ་ལ་རྩེ་གཅིག་ཏུ་གཞོལ་བས་རྒྱལ་བའི་དགོངས་པ་ལྟར་ཉམས་མྱོང་གི་རྟོགས་པ་ཁྱད་པར་ཅན་རྒྱུད་ལ་འཁྲུངས། སྐབས་དེར་བླ་མ་བྱམས་པ་རིན་པོ་ཆེས་འཁོར་སློབ་རྒྱུ་སྐར་དབུས་ན་དགེ་བཤེས་ཁོང་ཉིད་སྐྱེས་མཆོག་ཟླ་བ་ལྟ་བུར་དགོངས་ནས་རང་གི་རྒྱལ་ཚབ་ཏུ་དབང་བསྐུར། རྒྱལ་སྲས་རྡོ་རྗེ་འཆང་བསྙེན་རྫོགས་སྒྲུབ་སྐབས་དགེ་བཤེས་ཁོང་གིས་ལས་སློབ་ཀྱང་གནང་། དགེ་བཤེས་ཁོང་གིས་ལོ་དྲུག་གི་རིང་ལ་བླ་མའི་རྒྱལ་ཚབ་མཛད་དེ་ཡོངས་འཛིན་ངག་དབང་ཆོས་གྲགས་སོགས་ལ་བཀའ་འགྱུར་གྱི་ལུང་ཕུལ་བ་སོགས་འཆད་སྤེལ་རྒྱ་ཆེར་གནང་།
པཎ་ཆེན་རིན་པོ་ཆེ་བླ་མའི་གཙོ་བོ་ཡིན་པ་ལ་དུས་འཁོར་གྱི་དབང་གསན་སྐབས་ལུས་ངག་ཡིད་གསུམ་ལོངས་སྤྱོད་དང་བཅས་པ་འབུལ་བའི་དམ་བཅའ་མཛད་པ་བཞིན་ཕྱིས་སུ་རྭ་རྒྱ་དགོན་པ་ཡང་ཕུལ། དགེ་སློང་གི་སྡོམ་པ་ཡང་པཎ་ཆེན་ཐམས་ཅད་མཁྱེན་པར་ཞུས་སམ་སྙམ། རྒྱལ་དབང་བསྐལ་བཟང་རྒྱ་མཚོར་ཆོས་འབྲེལ་གསན། ཁྲི་ཆེན་ངག་དབང་མཆོག་ལྡན་ལ་སངས་རྒྱས་དངོས་ཀྱི་འདུ་ཤེས་ཀྱིས་མཇལ་ཁ་ལན་གཅིག་ཞུས། ལྕང་སྐྱ་རོལ་བའི་རྡོ་རྗེ་ལས་བཀའ་ཆོས་མང་པོ་གསན། དབང་གནང་ན་དགེ་བཤེས་འདྲ་མང་དུས་དབང་བརྡ་སྤྲོད་ཙམ་མཛད། གཞན་པའི་དུས་ཆ་གསུམ་གཅིག་གི་ཐུགས་བྲེལ་ལས་མི་སྣང་། སངས་རྒྱས་དངོས་ཀྱི་འདུ་ཤེས་ཡོད་ཅེས་གསུངས། གཞན་སྔགས་ཆེན་འཇམ་དབྱངས་ཆོས་འཕེལ་ཚང་གི་མདུན་ནས་རྡོ་རྗེ་སེམས་དཔའི་དབང་སོགས་གསན་བཞེས་གནང་ཞིང་། ལྕང་ར་ངག་དབང་འཕྲིན་ལས་ཀྱི་མདུན་ནས་དགེ་བཤེས་ཁོང་གིས་མགོན་པོ་སྙིང་ཞུགས་ཀྱི་ཁྲིད་གསན། པཎ་ཆེན་རིན་པོ་ཆེའི་བཀས་རང་ཡུལ་དུ་དགོན་པ་འདེབས་པར་བསྐུལ་བ་བཞིན་མདོ་སྨད་དུ་འབྱོན་ཁར་སྒོ་ལའི་ནང་དུ་ཀློང་བརྡོལ་བླ་མ་ཕེབས་ཏེ་ཕན་ཚུན་ཕྱག་ནས་བཟུང་སྟེ་ཐུགས་སྨོན་གནང་། ཕ་ཡུལ་གྱི་གཉེན་ཉེ་ཡུལ་མི་རྣམས་ཀྱིས་མདོ་སྨད་དུ་སྤྱན་འདྲེན་པའི་ཕོ་ཉ་བཏང་བར་བརྟེན་མདོ་སྨད་དུ་ཕེབས།
རང་ཡུལ་དུ་བྱོན་ནས་མཚོ་སྔོན་བོད་སོག་གི་བླ་དཔོན་སེར་སྐྱ་ཆེ་ཕྲ་མང་པོས་དགེ་བཤེས་ཁོང་ཉིད་བླ་མར་བསྟེན་ཞིང་སྤྱི་བོར་བཀུར། བླ་དཔོན་སེར་སྐྱ་མང་པོས་ཇི་ལྟར་གསོལ་བ་བཏབ་པ་བཞིན་དུ་འགྲོ་དོན་རྒྱ་ཆེར་མཛད། ཨ་རིག་དགེ་བཤེས་ཁོང་ཉིད་འབལ་མདོ་ན་བཞུགས་སྐབས་སུ་ཤིང་བཟའ་སྤྲུལ་སྐུ་ཚང་ཐོག་མར་མཇལ་བར་ཕེབས་ཏེ། ཐུགས་བརྩེ་བ་ཆེན་པོས་རྗེས་སུ་བཟུང་ཞིང་འཇིགས་བྱེད་དང་ཀུན་རིག གསང་འདུས་སོགས་ཀྱི་དབང་ཆེན་དེར་བཞུགས་སེར་སྐྱ་ཡོངས་ལ་བསྩལ། དགུང་ལོ་ཞེ་བཞི་བ་ས་གླང་ཕྱི་ལོ་1769ལོར་རྭ་རྒྱ་དགོན་བཀྲ་ཤིས་འབྱུང་གནས་བཏབ། དགེ་བཤེས་ཁོང་གིས་རྭ་རྒྱ་དགོན་པ་པཎ་ཆེན་རིན་པོ་ཆེར་ཕུལ་བར་ཨེར་ཏི་ནི་མེར་གན་མཁན་པོའི་ཆོ་ལོ་དང་། མཚན་ཉིད་ཚུགས་དགོས་ཀྱི་བཀའ་ཕེབས་བཞིན་སེར་བྱེས་ལྟར་གྱི་འཆད་ཉན་བཙུགས། བླ་བྲང་བཀྲ་ཤིས་འཁྱིལ་གྱི་དགེ་བཤེས་ཁྲི་རྒན་དུས་ཀྱི་གྲྭ་རྒྱུན་ཡི་ངོགས་བླ་མ་ཀུན་བཟང་ཁྲིར་བསྐོས་ཏེ་བརྩི་བཞག་གཏོང་དུ་བཅུག ལོ་ཤས་ནས་ས་གནོད་ཆེ་བ་ལ་སྟོང་ཆེའི་མཁར་ནག་བོན་པོས་ས་འདུལ་བྱས། དང་པོར་གྲྭ་ཚོགས་བཞི་བརྒྱ་ཙམ་འདུས་པ་ཨ་རིག་དང་སོག་པོའི་རུ་འཐོར་བས་བརྒྱ་མ་ལོངས་ཙམ་ལ་བབས།
རྗེ་ཉིད་འབྲོག་ཁྲོད་ཕེབས་བཞུད་ཀྱི་སར་ཐུད་གང་བྱུང་མཉམ་བརྫི་བྱས་པའི་ཐུད་གདར་གཉིས་རེ་མཛོ་ཁལ་བྱས་ཏེ་གྲྭ་མང་ལ་བགོས། ཇ་མར་ནས་གསུམ་གྱི་ཕོག་བུད། ཕྱིང་བ་དང་རས་ཁ་གང་རྙེད་ཀྱིས་གྲྭ་བ་རང་རང་གི་ལུས་ཚད་དང་བསྟུན་ཕྱིང་འགག་བཟོས། གཟན་ཤམ། ཞྭ་ཟླམ། ཐ་ན་འཚེམ་སྐུད་ཡན་ཆད་དགེ་བཤེས་ཉིད་ནས་གནང་། རྐང་བྲོ་ཙམ་གྱི་གྲྭ་བ་གཞན་དུ་འགྲོ་ན་ངས་བཙེམས་པའི་གྱོན་པ་ཞོག་ལ་སོང་། གཉོམ་ཆུང་སྡོད་མཁན་རེ་བྱུང་ན་དགོས་གསུངས། འདི་ལས་དགའ་བྱས་ན་ངས་ཐུབ་ཀྱང་ཧ་ཅང་བརྒྱག་ན་གྲྭ་བ་འདི་ལ་དྲན་རྒྱུ་མང་། རན་ཙམ་ཡིན། གླ་བ་མི་ཚོ་རི་རྫད་ཙམ་གྱི་དཔེ་ལྟར་ངས་གསོ། མཚན་ཉིད་ཟེར་རྒྱུ་དེ་མི་མང་པོས་རྩོད་དགོས་པ་ཞིག་རེད། རྩོད་པ་དཀའ། རྗེའི་བསྟན་པ་དང་མཇལ་བ་ལ་བག་ཆགས་ཅི་ཐེབས་གྱིས། སྐྱོར་སྦྱངས་ལ་རེམ་གསུངས་པས་ལོ་གཅིག་ལ་རྣམ་བཤད་སྙིང་བོའི་རྒྱན་སྐྱོར་མཁན་ཉེར་ལྔ་དང་། གཞན་ལེགས་བཤད་སྙིང་བོ། རྗེ་བཙུན་པའི་ཕར་ཕྱིན་སོགས་སྐྱོར་མཁན་མང་ཞེས་ཨ་རིག་གསུང་རབ་ཚང་གིས་གསུངས་ཟེར། དགེ་བཤེས་ཁོང་གིས་ཐུགས་བཀོད་གནང་སྟེ་གཙང་ཁང་དང་འདུ་ཁང་། ཆོས་གྲྭ་སོགས་གསར་བཞེངས་མཛད། གྲྭ་མང་ལ་རྒྱུན་དུ་ཐུགས་མཐུན་ཁྲིམས་གཙང་དང་བསླབ་གསུམ་ཉམས་ལེན་ལ་གཞོལ་བའི་ངོས་ནས་གཞུང་ཆེན་རྣམ་བཞི་ལ་ཐོས་བསམ་བྱེད་དགོས་པའི་བསླབ་སྟོན་གནང་ནས་མཚན་ཉིད་ཀྱི་བཤད་གྲྭ་འཕེལ་རྒྱས་སུ་བཏང་།
རྒྱུད་པ་དང་དུས་འཁོར་སོགས་འཛུགས་པའི་སྟ་གོན་ཡང་མཛད། ལྷ་ཁང་དང་སྐུ་གསུང་ཐུགས་རྟེན་སོགས་མང་དུ་བཞེངས་ནས་དགོན་པ་ལོ་ཉེར་བཞི་འམ་ཉེར་ལྔའི་བར་དུ་བསྐྱངས། མཁས་དབང་གཙང་བ་སྤྲུལ་སྐུ་བསྟན་པ་རྒྱ་མཚོ་མཆོག་གིས་གཙོ་མཛད་དེ་གཞིས་བྱེས་ཀྱི་གསན་མཁན་མང་པོར་དབང་ལུང་མན་ངག་རིགས་མང་དུ་བསྩལ་ཅིང་གཙང་བ་སྤྲུལ་སྐུའི་གདན་ས་གཙང་དགོན་དོན་གྲུབ་རབ་བརྟན་གླིང་དུ་ཞབས་སོར་བཀོད་ནས་དགོན་པའི་འཛིན་སྐྱོང་མཐའ་དག་ཁུར་དུ་བཞེས། དགེ་བཤེས་ཁོང་གིས་རྒྱུན་དུ་དཔལ་གསང་བ་འདུས་པའི་རིམ་གཉིས་གཙོར་བཏོན་ནས་ཐུགས་དམ་ཟབ་མོའི་ཉིན་མཚན་འདའ་བར་མཛད་ཅིང་འཚོ་བའི་ཞལ་ཏ་ཙམ་ཡང་རང་གིས་བསྒྲུབས། སྔར་ཐུགས་ལ་བཟུང་བའི་མདོ་སྔགས་ལམ་རིམ་གཉིས་ཀྱི་སྟེང་བྱང་ཆུབ་གཞུང་ལམ་དང་། དངོས་གྲུབ་སྙེ་མ་གཉིས་ཐུགས་ལ་བཟུང་ནས་མཛད་པ་ཐ་མའི་བར་དུ་ཞལ་འདོན་ཆགས་མེད་མཛད།
དགུང་ལོ་ལྔ་བཅུ་བ་ཤིང་ལུག་ཕྱི་ལོ་1775ལོར་རྭ་རྒྱ་དགོན་དུ་གཡེར་གཤོང་དགེ་འདུན་ཟླ་གྲགས་སོགས་གཞིས་བྱེས་ཀྱི་ཆོས་ཉན་མཁན་མང་པོར་ལམ་གཙོ་རྣམ་གསུམ་གྱི་མཆན་འགྲེལ་དང་དགོངས་འགྲེལ་ལུང་རིགས་གཏེར་མཛོད། པཎ་ཆེན་བློ་བཟང་ཡེ་ཤེས་ཀྱིས་མཛད་པའི་འགྲེལ་བ་ལེགས་བཤད་སྙིང་བོ། ལམ་རིམ་དམར་ཁྲིད་མྱུར་ལམ། བཀའ་གདམས་ཕ་ཆོས་བུ་ཆོས། བེའུ་བུམ་སྔོན་པོའི་འགྲེལ་བ། ཐོག་མའི་བློ་སྦྱོང་ཆོས་ཀྱི་སྒོ་འབྱེད། དགའ་ལྡན་ལྷ་བརྒྱ་མའི་ཁྲིད་ཡིག རྟོགས་བརྗོད་མདུན་ལེགས་མའི་འགྲེལ་བ་སོགས་གསུང་ཆོས་མང་དུ་བསྩལ། དགུང་ལོ་ང་ལྔ་བ་ལྕགས་བྱི་ཕྱི་ལོ་1780ལོར་སྐལ་ལྡན་གདུལ་བྱ་མང་པོའི་ཆེད་དུ་སོག་ཕྱོགས་སུ་ཕེབས། དེ་ནས་ཕྱིར་ཕེབས་ནས་གཡེར་གཤོང་དགེ་འདུན་ཟླ་གྲགས་སོགས་ལ་བླ་མ་མཆོད་པའི་ཁྲིད་དང་སྨན་ཆོག་ཡིད་བཞིན་དབང་རྒྱལ་སོགས་ཀྱི་ལུང་གནང་། སྐབས་ཤིག་རོང་བོ་ཤར་སྤྲུལ་བའི་སྐུ་དགེ་འདུན་འཕྲིན་ལས་རབ་རྒྱས་ཀྱིས་རེབ་གོང་རོང་བོར་གདན་དྲངས་ཏེ་རིགས་ཀྱི་ཅོད་པན་དུ་བཀུར། ཤར་སྤྲུལ་སྐུས་གཙོས་བླ་གྲྭ་མང་པོར་དབང་ལུང་རྗེས་གནང་སོགས་ཆོས་བཀའ་མང་དུ་གནང་། རེབ་གོང་ཕྱོགས་ཀྱི་དད་ལྡན་མང་པོའི་འགྲོ་དོན་རྒྱ་ཆེར་མཛད།
དགུང་ལོ་ང་བདུན་པ་ཆུ་སྟག་ཕྱི་ལོ་1782ལོའི་དབོ་ཟླ་བའི་ཚེས་བཅུ་གཅིག་ཉིན་རྭ་རྒྱ་དགོན་དུ་གཞིས་བྱེས་ཀྱི་གསན་མཁན་ཆེས་མང་པོར་རྗེ་ཙོང་ཁ་པའི་གསུང་འབུམ་གྱི་ལུང་ཡོད་དོ་ཅོག་དང་། པོ་ཏོ་བ་ཆེན་པོའི་གདམས་ངག་གནམ་ཐིག་དང་། དཔེ་ཆོས་རིན་ཆེན་སྤུངས་པའི་རྩ་འགྲེལ། བློ་སྦྱོང་དོན་བདུན་མའི་རྩ་འགྲེལ། བློ་སྦྱོང་རྨ་བྱ་དུག་འཇོམས་སོགས་བློ་སྦྱོང་གི་སྐོར་དང་། གོང་ས་ལྔ་བའི་ཡི་དམ་སྒྲུབ་སྐོར། དགེ་བཤེས་ཁོང་ཉིད་ཉིད་ཀྱིས་བརྩམས་པའི་ཀུན་རིག་གི་བསྙེན་ཡིག་སོགས་ཟབ་རྒྱས་ཀྱི་འཁོར་ལོ་ཟླ་བ་གསུམ་ལྷག་གི་བར་དུ་རྒྱ་ཆེར་བསྐོར་བར་མཛད། དགུང་ལོ་དྲུག་ཅུ་བ་ཤིང་སྦྲུལ་ཕྱི་ལོ་1785ལོར་རྭ་རྒྱ་དགོན་དུ་གཞིས་བྱེས་ཀྱི་ཆོས་གསན་མཁན་མང་པོར་མདོ་སྡེ་མཛངས་བླུན་དང་། བྱམས་པའི་ཞུས་པའི་མདོ། བྱམས་པས་ལུང་བསྟན་པའི་མདོ། ཀུན་ཏུ་རྒྱུ་སེན་རིང་གི་ཞུས་པའི་མདོ། མི་ལའི་རྣམ་ཐར། བསྐལ་བཟང་རྒྱན་འཕྲེང་། བསྟོད་སྤྲིན་རྒྱ་མཚོའི་འགྲེལ་བ། རྟེན་འབྲེལ་བསྟོད་པའི་འགྲེལ་བ་སོགས་ཀྱི་ལུང་། མཁས་གྲུབ་ཆིག་བརྒྱུད་ཀྱི་བླ་མའི་རྣལ་འབྱོར་གྱི་བཤད་ཁྲིད་སོགས་གནང་། དགུང་ལོ་རེ་གཉིས་པ་མེ་ལུག་ཕྱི་ལོ་1787ལོའི་དཔྱིད་ཀར་གཡེར་གཤོང་དགོན་པར་ཕྱག་ཕེབས། གཡེར་གཤོང་དགེ་འདུན་ཟླ་གྲགས་ཀྱིས་གཙོས་གསན་མཁན་མང་པོར་རྒྱལ་དབང་བསྐལ་བཟང་རྒྱ་མཚོའི་གསུང་འབུམ་གྱི་ལུང་དང་། རྗེ་ཕུར་ལྕོག་ངག་དབང་བྱམས་པའི་གསུང་འབུམ་གྱི་ལུང་། ལམ་རིམ་བདེ་ལམ་གྱི་ཁྲིད་ཆོས་ཐུན་བདུན་མ། བདེ་མཆོག་ལཱུ་ཨི་བའི་དབང་ཆེན། རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་ཆེན། སྙིང་བོ་དོན་གསུམ་གྱི་ཁྲིད། བློ་སྦྱོང་དོན་བདུན་མའི་བཤད་ལུང་བཅས་ཟླ་བ་གཉིས་ལྷག་གི་རིང་ལ་མདོ་སྔགས་ཆོས་ཀྱི་ཆར་ཆེན་དགུང་ནས་ཕབས། སྐབས་དེར་དགེ་བཤེས་ཉིད་ཀྱིས་སེར་སྐྱ་ཕོ་མོ་ཁྲི་ཕྲག་བརྒལ་བ་ཚོགས་པའི་ཁྱིམ་པ་རྣམས་ལ་སྡིག་སྤོང་དགེ་སྒྲུབ་ལས་བརྩམས་པའི་གསུང་བཤད་དང་བསྙེན་གནས་ཡན་ལག་བརྒྱད་པའི་སྡོམ་ཁྲིམས་འབོགས་པ་སོགས་གནང་། རྭ་རྒྱ་དགོན་དུ་དགེ་བཤེས་ཁོང་གིས་མདོ་སྡེ་བསྐལ་བཟང་དང་དཔང་སྐོང་ཕྱག་རྒྱ་བ། གཟའ་ཡུམ། རྡོ་རྗེ་གཅོད་པ། བློ་སྦྱོང་ཆིག་ལབ་རིང་མོ། བརྒྱ་རྩའི་ལུང་སོགས་གནང་། རྗེ་གསེར་ཁང་པ་དགུང་ལོ་བཅུ་གསུམ་ཡས་མས་སུ་རྭ་རྒྱ་དགོན་དུ་དགེ་བཤེས་ཁོང་གི་མདུན་ནས་རྣམ་བཤད་སྙིང་བོའི་རྒྱན་དང་། བྱང་ཆུབ་ལམ་རིམ་ཆེན་མོ། མདོ་ཏིང་ངེ་འཛིན་གྱི་རྒྱལ་བོ་རྣམས་ཀྱི་ལུང་དང་། རྡོ་རྗེ་འཇིགས་བྱེད་ཀྱི་དབང་སོགས་གསན་བཞེས་གནང་།
དགེ་བཤེས་ཁོང་ཉིད་རི་ཁྲོད་དུ་ཕེབས་ཁར་གྲྭ་མང་ལ་རྣམ་རྒྱལ་མ་དང་སྒྲོལ་མའི་ལུང་གནང་སྐབས། སྒྲོལ་མ་འདི་ང་ལ་ཨ་མས་བསླབས་པ་ཡིན་དག་རྒྱུ་མེད། འོན་ཀྱང་། ངེད་ཀྱི་ངག་སྒྲོས་མ་བྱས་ཁྱེད་ཚོའི་འདི་བཞིན་འདོན་མི་དགོས་གསུངས། དེའི་མཇུག་ཏུ་ངེད་ཀྱི་དགོན་པ་འདིར་གྲྭ་བ་མང་པོ་མི་དགོས། སོ་སོ་སྐྱེ་བོ་མང་ན་མི་བཟང་། འདུ་ཁང་འདིར་སངས་རྒྱས་སྟོང་སྐུ་ཡང་བྲིས་ཡོད། སངས་རྒྱས་སྟོང་བོ་དེ་དག་མང་ཇ་བཟང་ན་ཡང་འཛུམ་མེ་རེ་ངན་ན་ཡང་འཛུམ་མེ་བཞུགས་ཡོད་གསུངས། གཞན་ཡང་སྐུ་སྐྱེ་ཟེར་བ་འདི་སྲོལ་བཟང་པོ་མིན་ཚུལ་དང་། མཁས་བཙུན་བཟང་གསུམ་གྱི་ནང་ནས་ང་ལ་གཅིག་གདམ་དུ་བཅུག་ན་བཙུན་པ་འདེམས་ཞེས་གྲྭ་མང་ལ་ཚོགས་གཏམ་མང་དུ་གནང་བ་མ་ཟད། ཕྱི་སྐོར་ཞིག་ལ་བྱོན་དུས། དགོན་པའི་མཐའ་ན་ཡོད་པའི་རུས་པ་ཐམས་ཅད་བཏུས། ཐུ་བ་གང་ཁྱེར་ཡོང་ནས་འདུ་ཁང་གི་སྒོར་སྤུངས་ཏེ། གྲྭ་བ་རྣམས་བོས་ཏེ་འདི་ལ་ལྟོས་ཨང་ལས་ངན་པོ་ངས་དགོན་པ་འདི་ཅི་ལ་བཏབ་བཞག་པ་རེད། མ་བཏབ་ན་ཨང་། དེང་ཕྱིན་ཆད་ཁྱེད་ཚོས་བན་རྒན་བླ་མ་ཞིག་ལ་བརྩི་ན་འདི་འདྲ་མ་བྱེད་གསུངས་པས། དེ་ནས་བཟུང་དགོན་པའི་མཐའ་ཚོ་གཙང་སིང་ངེར་གནས་སྐད། སྐབས་ཤིག་ལ་ཨ་རིག་དགེ་བཤེས་ཆེན་མོས་ཤིང་བཟའ་སྤྲུལ་སྐུ་ཚང་ཕྱག་ཕྱིར་ཁྲིད་ནས་ཁྲི་ཀ་དང་། ཨ་ཆུང་གནམ་རྫོང་། བྲག་བྱ་ཁྱུང་། སྐུ་འབུམ། ཟི་ལིང་སོགས་སུ་ཕེབས། ཟི་ལིང་དུ་མཁས་པ་མི་གསུམ་གྱི་བཞུགས་གནས་མཁར་ནང་གི་གྲྭ་ཚང་བཞི་སོ་སོའི་རྟེན་སོགས་མཇལ་ནས་ཟི་ལིང་མཁར་ལ་སྐོར་བ་ལན་མང་མཛད། དེ་ནས་རིམ་གྱིས་བྱམས་པ་འབུམ་གླིང་དང་། རི་བོ་དན་ཏིག ཡང་ཏིག མཛོ་མོ་མཁར། ཀ་ཅུའི་མཆོད་རྟེན་དཀར་པོ། ཨ་འགང་རྟ་མགྲིན་རང་བྱོན། ལོ་ཀྱཱ་ཏུན་སོགས་ལ་མཇལ་སྐོར་དུ་ཕེབས། ཕྱིར་ལམ་ཙོང་ཉིན་ཕྱོགས་ཀྱི་དགོན་སྡེ་གསེར་ཁོག་བཙན་པོ་དགོན། དགོན་ལུང་། ཆུ་བཟང་། དམར་གཙང་བྲག བ་ཝོན་ཐུགས་རྗེ་ཆེན་པོ། ཤ་བར་འོད་དཔག་མེད། བྲ་སྟི་སྒྲོལ་མ་རང་བྱོན། སྟོང་སྐོར་དགོན་པ། སྒོ་མེ་བར་ཝོན་སོགས་བརྒྱུད་ནས་རྭ་རྒྱ་བཀྲ་ཤིས་འབྱུང་གནས་སུ་ཕེབས། ཐེངས་ཤིག ཁོང་རེབ་གོང་རྫོང་དཀར་དགོན་དུ་ཕེབས་ནས་རྗེ་མ་ཎི་བ་བློ་བཟང་མཁས་མཆོག་ཚང་དང་ལྷན་དུ་ཆོས་ཀྱི་གསུང་གླེང་མང་དུ་མཛད། རྣམ་པ་གཉིས་སྔར་ནས་ཐུགས་ཡིད་གཅིག་འདྲེས་དང་འབྲེལ་འདྲིས་ཤིན་ཏུ་ཟབ་པའི་ཁར་ཕན་ཚུན་ཡོན་ཏན་མཛད་སྤྱོད་ལ་དད་གུས་བླ་ལྷག་ཏུ་འཕེལ། ཨ་རིག་དགེ་བཤེས་ཆེན་མོ་ཚང་གིས་རྗེ་མ་ཎི་བ་བློ་བཟང་མཁས་མཆོག་ཚང་གི་ཡོན་ཏན་རང་བཞིན་བརྗོད་པ།
ཕུན་ཚོགས་ཚེ་དང་ཡེ་ཤེས་མཆོག་སྩོལ་བའི། ཞེས་པའི་ཞབས་བརྟན་གསོལ་འདེབས་ཚིག་སྦྱོར་ཕུན་སུམ་ཚོགས་པ་ཞིག་ཀྱང་བརྩམས། རྗེ་མ་ཎི་བ་བློ་བཟང་མཁས་མཆོག་ཚང་གིས་ཨ་རིག་དགེ་བཤེས་ཆེན་མོ་ཚང་ལ་ན་བཟའ་སྤུས་ལེགས་ཆ་ཚང་ཞིག་ཕུལ་ཏེ། ཕྱིང་སེར་དང་སྣམ་སྦྱར་གྱོན་ནས་འཚང་རྒྱ་ན་ངེད་ཅག་སངས་རྒྱས་དགོས། ད་རེབ་ན་བཟའ་འདི་རྣམས་བཞེས་དགོས་ཞུས་པར། ཨ་རིག་དགེ་བཤེས་ཚང་གིས་ན་བཟའ་རྣམས་སྐུ་ལ་མནབས་ནས་རྫོང་དཀར་དགོན་པའི་རྟེན་རྣམས་ལ་ཞིབ་མཇལ་གནང་སྐབས་འབྱུང་འགྱུར་གྱི་ལུང་བསྟན་ཡང་གསུངས། དགུང་ལོ་རེ་བདུན་པ་ཆུ་བྱི་ཕྱི་ལོ་1792ལོར་ལ་མོ་བདེ་ཆེན་ཆོས་གླིང་གི་མཁན་ཁྲིར་བཞུགས་བཞིན་པའི་སྐབས། དགེ་བཤེས་ཁོང་གིས་བསྟན་འགྲོའི་ཕན་བདེ་འབའ་ཞིག་ཐུགས་ལ་དགོངས་ནས་སྦྲ་ནག་ཁག་གསུམ་གྱིས་གཙོས་ཕྱོགས་ཀྱི་ཇག་རྐུན་རྣམས་ཀྱི་བྱ་སྤྱོད་ངན་པ་ཇེ་ལོད་དུ་སོང་ན་ཡུལ་ཕྱོགས་ཀུན་ལ་གནོད་ཚབས་ཆེ་བར་དགོངས་ནས། དགེ་བཤེས་ཁོང་དང་ཕྱོགས་ཀྱི་བླ་མ་མང་པོས་དགོངས་པ་གཅིག་དྲིལ་གྱིས་རྐུན་ཁྲིམས་སྡོམ་ཞེས་གསུང་བསྐུལ་མཛད་པ་བཞིན། ལ་མོ་བློ་བཟང་ཕན་བདེའི་དབང་ཕྱུག་མཁས་བཙུན་རྒྱ་མཚོ་དང་ཤར་སྤྲུལ་སྐུ་དགེ་འདུན་འཕྲིན་ལས་རབ་རྒྱས་སོགས་ཀྱིས་གཙོས་ཕྱོགས་ཀྱི་བླ་མ་མང་པོ་ལྷན་ཅིག་ཏུ་འཛོམས་ཏེ་ཇག་མི་ཆེ་ཆུང་ཀུན་ལ། ཁྱེད་ཚོས་བྱ་ངན་སྤྱོད་ངན་འདི་དག་གི་འཕྲོ་བཅད་ན་ལེགས་ཚུལ་གྱི་བསླབ་བྱ་ནན་ཏན་དུ་བསྩལ་བས་ཡུལ་གྲུ་དུ་མ་བདེ་འཇགས་ལ་བཀོད། དེའི་སྐབས་སུ་དགེ་བཤེས་ཁོང་གིས་དེར་འདུས་ཚོགས་ཡོངས་ལ་མདོ་སྡུད་པ་དང་། སྐྱབས་འགྲོའི་ཁྲིད་སོགས་བསྩལ། དགེ་བཤེས་ཁོང་ཉིད་དགུང་ལོ་རེ་བརྒྱད་པ་ཆུ་གླང་ཕྱི་ལོ་1793ལོར་གཡེར་གཤོང་དགེ་འདུན་ཟླ་གྲགས་མཆོག་གིས་གཡེར་གཤོང་དགོན་པར་གདན་དྲངས། བླ་གྲྭ་འདུས་ཚོགས་ཡོངས་ལ་ལམ་སྒྲོན་གྱི་རྣམ་བཤད་ཕུལ་བྱུང་བཞད་པའི་དགའ་སྟོན། དགེ་བཤེས་ཁོང་གི་གསུང་རྒྱུན་ལམ་རིམ་ཟིན་བྲིས། འཇམ་དཔལ་ཞིང་བཀོད་ཀྱི་མདོ། ལམ་རིམ་བསྡུས་དོན། གྲུབ་རྒྱལ་ལུགས་ཀྱི་ཚེ་དཔག་མེད་ཀྱི་རྗེས་གནང་སོགས་གནང་། དགོན་གནས་དེར་ཆུ་སྟོད་ཟླ་བའི་ཆོས་འཁོར་བསྐོར་བའི་དུས་ཆེན་ཉིན་འཇམ་དབྱངས་ཀྱི་སྐུ་བརྙན་གསེར་ཟངས་ཀྱིས་བཞེངས་ཡོད་པ་ལ་རབ་གནས་གནང་།
དགུང་ལོ་དོན་གཉིས་པ་མེ་སྦྲུལ་ཕྱི་ལོ1797ལོར་སྟོང་སྐོར་དགོན་དུ་བཞུགས་སྐབས་བླ་བྲང་བཀྲ་ཤིས་འཁྱིལ་གྱི་དབལ་མང་པནྚི་ཏ་དཀོན་མཆོག་རྒྱལ་མཚན་པ་དང་མཇལ་འཛོམས་གནང་། ཉིན་དུ་མར་ལམ་རིམ་གཙོ་བོར་གྱུར་བའི་མདོ་སྔགས་དང་། སྔོན་བྱུང་གི་ལོ་རྒྱུས། ཆོས་སྲིད་ཀྱི་གསུང་གླེང་སོགས་ཕན་ཚུན་བྲག་ཐོག་ནས་ཆུ་འཇོ་བ་ལྟ་བུ་གནང་རེས་མཛད་པས་ཁོང་རྣམ་གཉིས་ཐུགས་བློ་ཁེངས་པ་བྱུང་། ཞེས་དང་། དགུང་ལོ་དོན་གསུམ་པ་ས་རྟ་ཕྱི་ལོ་1798ལོར་ཡང་དབལ་མང་པནྚི་ཏ་དཀོན་མཆོག་རྒྱལ་མཚན་པ་དབུས་ནས་ཕྱིར་ཕེབས་སྐབས་སྟོང་སྐོར་དགོན་དུ་ཨ་རིག་དགེ་བཤེས་ཆེན་མོ་དང་མཇལ་འཛོམས་མཛད། སྔར་བཞིན་གང་ཅིའི་གསུང་གླེང་འཕེལ་ཞིང་། ཕེབས་ཁར་མཐེ་བོང་གེར་ཏེ། ཁྱོད་ཀྱི་ཐུགས་རིག་ལ་ང་མགུ་བ་ཡིན། ཆོས་ཤིག་བྱ་ཨེ་དགོངས། དགོངས་ན་བཀྲ་ཤིས་འཁྱིལ་ནས་མ་བཞུགས། ཕ་ཡུལ་བློས་མ་བཏང་བའི་ཆོས་པ་མེད། རྨ་ཆུའི་ཚུར་ཁ་འདིར་ཕེབས། ལམ་རིམ་ཆེན་མོ་དང་སྔགས་རིམ་ཆེན་མོ་གཉིས་ཐུགས་འཛིན་མཛོད། འདིའི་ཚིག་རེ་རེ་དང་གཞན་པོ་ཏི་རེའི་ནུས་པ་མི་འདྲ། དུས་ཕྱིས་ངས་གང་བཤད་གཞན་གྱིས་བློ་ལ་འབབ་ཀི་མེད། འཇིག་རྟེན་ཅིག་བྱེད་ཨེ་དགོངས། དགོངས་ན། ཁྱེད་བཀྲ་ཤིས་འཁྱིལ་བ་ཚང་གི་རྐང་ལག་གི་རྡིག་སྒྲ་ལ་འགྲན་ཟླ་མེད། དེའི་སྟེང་དུ་དགོས་པ་ཅིག་ཡོད། གང་ཡིན་ཟེར་ན་ལས་རྒྱུ་འབྲས་ཡིན། ལྷ་སྡེ་ཁག་གསུམ་ལ་ཇག་ཁྲིམས་རྐུས་ཁྲིམས་ཤིག་དང་། དགོན་པ་ལ་ནག་ཆང་རྐུས་གསུམ་གྱི་འགྲིག་ལམ་དམ་པོ་ཞིག་འོང་ན་དེས་མི་ཆོག་རྒྱུ་མེད། ང་ཨ་རིག་དགེ་བཤེས་ཕྱིང་སེར་ཅན་གྱི་གདམས་ངག་གི་སྙིང་བོ་ཡིན་ནོ་གསུངས་བ་ཐུགས་ལ་འཇགས་ཞེས་དབལ་མང་ཚང་གི་རྣམ་ཐར་དུ་གསུང་འདུག དགུང་ལོ་དོན་གསུམ་པ་ས་རྟ་ཕྱི་ལོ་1798ལོར་གཅན་ཚའི་ཐང་དུ་ཕེབས། ཕྱོགས་ཀྱི་ཆོས་ཉན་མཁན་མང་པོར་དགའ་ལྡན་ལྷ་བརྒྱ་མ་དང་། ལམ་གཙོ། ཡོན་ཏན་གཞིར་གྱུར་མ། རྒྱལ་བ་དགེ་འདུན་རྒྱ་མཚོས་མཛད་པའི་ཐུགས་རྗེ་ཆེན་པོ་ཕྱག་བཞི་བའི་སྒྲུབ་ཐབས་ཀྱི་ལུང་། ཚེ་དཔག་མེད་ཀྱི་རྗེས་གནང་། རྣམ་འཇོམས་བྱབས་ཁྲུས་སོགས་གནང་། ད་དུང་ལོ་འདིར་དགེ་བཤེས་ཁོང་ཉིད་སྐུ་འབུམ་དུ་ཕེབས། བླ་གྲྭ་འདུས་ཚོགས་ཡོངས་ལ་ལམ་རིམ་ཆེན་མོའི་བཤད་ལུང་སོགས་ཆོས་རྒྱུན་མང་པོ་གནང་། དགོན་པར་ཆུ་ཅུང་ཟད་དཀོན་པས་ལུང་བསྟན་ཞུས་པར་བྲེལ་བ་མི་དགོས། སྡོང་རའི་རྔ་མ་ན་རང་འཐག་བསྐོར་དུས་ཡོང་གསུངས། ནན་ཞུས་བྱས་པས་མདུན་རིའི་རྐེད་པའི་རྩེར་ས་བརྟག་གནང་བ་བཞིན་ཀླུ་དབང་རྒྱལ་བོ་སྟེ་ཀླུ་མ་དྲོས་པའི་ལྷ་ཁང་བཞེངས། དགེ་བཤེས་ཁོང་བྱ་ཁྱུང་བྲག་ཏུ་ཕེབས་ནས་གསན་མཁན་མང་པོར་ལམ་རིམ་ཆེན་མོའི་བཤད་ལུང་དང་། གསང་འདུས་སོགས་ཆོས་བཀའ་ཅི་རིགས་བསྩལ།
དགེ་བཤེས་ཚང་དགུང་ལོ་དོན་ལྔ་བ་ལྕགས་སྤྲེལ་ཕྱི་ལོ་1800ལོར་གཡེར་གཤོང་དགེ་འདུན་ཟླ་གྲགས་ཀྱིས་གཡེར་གཤོང་བསམ་གཏན་གླིང་དུ་གདན་དྲངས། གཡེར་གཤོང་དགེ་འདུན་ཟླ་གྲགས་ཀྱིས་གཙོས། མཁན་ཆེན་སྤྲུལ་སྐུ་ཚང་། སྟག་གེ་སྤྲུལ་སྐུ། བྲག་དཀར་ཞབས་དྲུང་སོགས་ཕྱོགས་ནས་བྱོན་པ་དང་། གཞིས་ཀྱི་དགེ་འདུན་པ་མང་པོར། བཀའ་གདམས་ཐིག་ལེ་བཅུ་དྲུག་གི་དབང་དང་། ཐིག་ལེ་བཅུ་དྲུག་གི་དབང་ཆོག་དངུལ་དཀར་མེ་ལོང་ཟླ་བ་སྒྲོན་མེའི་དབུ་ནས་ཆོས་ཐུན་གཅིག ཇོ་བོའི་བསྟོད་པ་སུམ་ཅུ་བ་སོགས་ཀྱི་ལུང་། དགོན་པའི་རིམ་གྲོར་དྲུག་ཅུ་བའི་གཏོར་བཟློག་དང་། ཚོམས་ཆེན་གྱི་རྟེན་གསར་རྙིང་རྣམས་ལ་རབ་གནས་མདོར་བསྡུས་ཀྱི་སྤྱན་དམིགས་ཀྱང་གནང་། དགེ་བཤེས་ཁོང་ཉིད་ལྕང་སྐྱ་སྤྲུལ་སྐུ་མཆོག་གིས་སྤྱན་དྲངས་ཏེ་ཡོངས་འཛིན་དུ་བཀུར། དབང་ལུང་རྗེས་གནང་སོགས་ཟབ་ཆོས་མང་པོ་ཡང་ཡང་གསན་ཏེ་དཔོན་སློབ་གཉིས་ཀ་ཐུགས་ཡིད་གཅིག་ཏུ་འདྲེས་པར་གྱུར། དགུང་ལོ་དོན་དྲུག་པ་ལྕགས་བྱ་ཕྱི་ལོ་1801ལོར་རྡོ་སྦིས་དགོ་རིའི་གྲྭ་ཚང་དུ་བཞུགས་སྐབས་ཞབས་དཀར་ཚོགས་དྲུག་རང་གྲོལ་ཚང་དང་། ལ་ཁ་སྤྲུལ་སྐུ་སོགས་ལ་བསྙེན་རྫོགས་ཀྱི་སྡོམ་པ་གནང་། དགོན་དེ་གའི་བླ་གྲྭ་ཡོངས་ལ་ཀུན་རིག་གི་དབང་དང་ཏིང་ངེ་འཛིན་རྒྱལ་བོའི་མདོ། ལེགས་བཤད་གསེར་ཕྲེང་གི་དབུ་ནས་ཆོས་ཐུན་གཅིག གདུགས་དཀར་མཆོག་གྲུབ་མ། རྣམ་རྒྱལ་གཟུངས་རིང་གི་ལུང་བཅས་བསྩལ།
དགེ་བཤེས་ཁོང་ཉིད་ཀྱིས་སྔར་ཆུ་བྱི་ཕྱི་ལོ་1802ལོར་ཤིང་བཟའ་སྤྲུལ་སྐུ་ཚང་ལ་རྭ་རྒྱ་དགོན་པའི་གདན་ས་གཏད་དེ་ཁོང་ཉིད་བྱ་བཏང་གི་ཚུལ་གྱིས་མདོ་སྨད་ལྷོ་བྱང་གི་དགོན་སྒྲུབ་སྡེ་ཕལ་ཆེར་དང་། མ་ཧཱ་ཙི་ནའི་ཡུལ་གྲུ་སོགས་ཞབས་ཀྱིས་བཅག་སྟེ་དད་ལྡན་བོད་སོག་གི་གདུལ་བྱ་བགྲང་ལས་འདས་པའི་བློ་ཁ་དམ་པའི་ཆོས་ལ་བསྒྱུར། ཡང་ཁོང་ཉིད་ཐེངས་ཤིག་དགོན་པའི་སྒྲིག་ལམ་དག་ཐེར་སོགས་ཀྱི་ཆེད་དུ་ཕྱིར་དགོན་པར་གདན་དྲངས་ནས་དགུན་གཅིག་ལ་བཞུགས། ཤིང་བཟའ་དཔོན་སློབ་ཀྱིས་ཁ་ཤོམ་ལག་ཤོམ་མ་བྱས་ན་མཚན་ཉིད་གྲྭ་ཚང་གི་ཐ་སྙད་མེད་ཅེས་རྣམ་འགྱུར་སོགས་བསླབ་སྟེ་རྩོད་གྲྭ་ཤོག་ཆེན་པོ་བྱུང་འདུག་པར། ཁོང་གིས། འདང་རྒྱོབས། བསམ་བློ་ལེགས་པོ་ཞིག་མ་བཏང་ན་ཀི་བཏབ་པའི་ཉེས་བྱས་གཅིག ཐལ་མོ་བརྡབ་པའི་གཅིག ཧབ་ཆ་བརྒྱབ་པའི་གཅིག་སོགས་འབྱུང་གསུངས། འགྲིག་འགལ་མང་པོ་བྱུང་བར་ཐུགས་སྐྱོ་སྟེ། ངས་འདིར་དགོན་པ་ཞིག་བཏབ་པ་གྲྭ་བ་གཉོམ་ཆུང་དཔེ་ཆ་རེ་ལྟ་མཁན་ཨེ་ཡོང་བསམ་པ་ཡིན་པ་ལས་ཚོང་དང་ཁེ་ཕོག་གི་ཆེད་དུ་མིན། ཁྱོད་རང་ཚོས་ཚོང་ཁེ་ཕོག་དང་རྒྱུ་ནོར་གསོག་གི་བསྡད་ན་གྲྭ་བ་ཡ་རབས་ཚོའི་མིག་ལྟོས་ལ་གནོད་པའི་ཤུགས་རྐྱེན་ངན་པ་ཐེབས་ངེས། ཉི་མ་དེ་རིང་ནས་སྐུ་ཁམས་བདེ་མོ་གྱིས་ཞེས་གསུངས་ནས་སྔོན་བྱོན་དམ་པའི་རྣམ་ཐར་བདག་གིར་མཛད་དེ་དབེན་གནས་གང་འགོལ་རྣམས་སུ་གྲོགས་མེད་གཅིག་པུས་ཐུགས་དམ་ཉམས་བཞེས་ཀྱི་སྒྲུབ་པ་ཡུན་རིང་མཛད་པས་ཉམས་རྟོགས་ཡོན་ཏན་གྱི་གཏེར་ཁ་ཀློང་དུ་བརྡོལ་བ་བྱུང་། ཀ་མདོ་བཀྲ་ཤིས་ཆོས་རྫོང་དང་ཨ་རིག་ཆུ་སྔོན་ཁའི་ཙོ་མོ་ངོ་། ཨ་རིག་ཞོ་མ་ཕུག འདམ་བུའི་བྲག་དཀར། ཏེ་ཐུང་བྲག་དགོན་སོགས་སུ་ཡུན་རིང་བཞུགས། ཉན་ཐོས་འགོག་སྙོམས་པ་བཞུགས་པར་གྲགས་པའི་གནས་ལྷ་ཁང་ལུང་བའི་བྲག་ཕུག་དང་། སྟོང་སྐོར་མཁར་ནང་གཉིས་སུ་དབྱར་དགུན་རེས་མོས་ཀྱིས་བཞུགས་སའི་མཐིལ་མཛད། སྟོང་སྐོར་དགོན་ནས་རྭ་རྒྱ་དགོན་པར་སྣམ་ཕྲུགས། རྩེ་ཞྭ་སོགས་ཀྱི་འགྱེད་ཡང་ཡང་བསྐུར། དགེ་བཤེས་ཁོང་གི་ཕྱག་ཏུ་གསེར་གང་བྱུང་དབུས་གཙང་དུ་མང་འགྱེད་དང་། རྒྱལ་བ་ཡབ་སྲས་ལ་དངོས་འབུལ་གྱི་ཆེད་དུ་བསྐུར་གནང་མཛད། ལྷག་མ་གང་ཡོད་ཀྱིས་གསུང་རབ་དང་ཐང་ག་མང་དུ་བཞེངས། ཆོས་བྲིས་པ་ཨ་མཆོད་གསེར་ཞག་གི་བསམ་པ་ཡིན་གསུངས། སྦྲ་ནག་ཁག་གསུམ་གྱི་རྐུས་ཁྲིམས་གཅོད་རྒྱུར་ཤར་སྤྲུལ་བའི་སྐུ་ལ་རྒྱུ་མཚན་ཞུས། དོང་ཙེ་གང་རྙེད་བསགས་ནས་ཐེ་གུ་གང་འཚམས་ལ་བརྒྱུས་ཏེ་སྤྲང་བོ་ལྔ་བརྒྱ་དྲུག་བརྒྱ་ཙམ་ལ་སྤྲང་འགྱེད་གཏོང་། ཐེ་གུ་ཕྱིར་བླངས་ཏེ་ཡང་བསྐྱར་སྐྱོང་གསོག་བྱེད་པ་སོགས་ཁོང་གི་ཕྱག་གི་དངོས་རྫས་གང་ཡོད་རྣམས་གསེར་དང་དོང་ཙེར་བསྒྲིལ་ནས་བྱ་བཏང་གི་ཚུལ་དུ་གནས་སྐོར་མཛད་དེ་མདོ་སྨད་ཀྱི་དགོན་སྡེ་ཆེ་ཆུང་ཀུན་ལ་མང་འགྱེད་སྤྱི་འཇོག་སོགས་བབ་བསྟུན་གྱིས་བསྙེན་བཀུར་མཛད་དེ་ཟང་ཟིང་གི་དངོས་བོ་རྣམས་རྫོགས་བྱང་གི་གཏེར་དུ་སྦས།
དགེ་བཤེས་ཁོང་ཉིད་ཀྱིས་མདོ་སྨད་ཀྱི་དགོན་ཆེན་རྗེ་སྐུ་འབུམ་དང་བཙན་པོ་དགོན། བྱ་ཁྱུང་བྲག ཆུ་བཟང་དགོན། ཟན་གྲོན། སྟོང་སྐོར་དགོན། དགོན་ལུང་སོགས་དགོན་སྒྲུབ་སྡེ་ཕལ་ཆེ་བར་ཞབས་ཀྱིས་བཅགས་ཏེ་ཟབ་རྒྱས་ཆོས་ཀྱི་འཁོར་ལོ་རྒྱ་ཆེར་བསྐོར་ཞིང་ཐུབ་པའི་བསྟན་པ་རིན་པོ་ཆེ་དར་ཞིང་རྒྱས་པར་མཛད། ཁོང་གི་དངོས་སློབ་དུ་གྱུར་བ་ཡང་། བོད་སོག་གི་བླ་དཔོན་ཆེ་ཕྲ་དུ་མ་དང་། ལྕང་སྐྱ་སྤྲུལ་སྐུ་ཚང་། ཤར་སྤྲུལ་སྐུ། སྨིན་གྲོལ་སྤྲུལ་སྐུ། ལ་མོ་སྤྲུལ་སྐུ། སྟོང་སྐོར་སྤྲུལ་སྐུ། བྱ་ཁྱུང་མཁན་པོ་ཇུ་ནང་ངག་དབང་སྙན་གྲགས་། ཆེ་ཤོས་བཤད་སྒྲུབ་བསྟན་པའི་ཉི་མ། ལ་མོ་བདེ་ཆེན་གྱི་མར་ཁུའི་སྤྲུལ་སྐུ་ངག་དབང་བསྟན་འཛིན། ལ་མོ་གཡོན་རུ་བློ་བཟང་སྙན་གྲགས། ཤིང་བཟའ་པནྚི་ཏ་བློ་བཟང་དར་རྒྱས། རྐ་ཕུག་པནྚི་ཏ་བློ་བཟང་དོན་གྲུབ། གཡེར་གཤོང་དགེ་འདུན་ཟླ་གྲགས། དགེ་བཤེས་བྱམས་པ་ཟླ་འོད། ཉི་ཟུར་ངག་དབང་དོན་གྲུབ་སོགས་མདོ་སྨད་ལྷོ་བྱང་གི་བླ་ཆེན་མཁས་ཆེན་མང་པོ་ཞིག་དགེ་བཤེས་ཁོང་གི་སློབ་མར་གྱུར་ཏོ། །
དགེ་བཤེས་ཁོང་ཉིད་སྐུ་ན་མཐོན་པོའི་དུས་སྟོང་སྐོར་ལྷ་ཁང་ལུང་དུ་སྒྲུབ་པའི་རྒྱལ་མཚན་རྩེ་གཅིག་ཏུ་བསྒྲེངས་པའི་མཐར། དགུང་ལོ་དོན་བརྒྱད་བཞེས་པ་རབ་བྱུང་བཅུ་གསུམ་པའི་ཆུ་ཕག་ཕྱི་ལོ་1803ལོའི་སྟོན་དུས་སྐུ་ཁམས་ཅུང་ཟད་ལྟེམས་པའི་ཚུལ་མཛད་པ་ན། སྒོ་མེ་ཕྱོགས་སུ་འབྱོན་བཞེད་ཀྱིས་དད་ལྡན་དུ་མའི་རེ་བ་སྐོང་བཞིན་ཤུག་ཆུའི་རི་ཁྲོད་དུ་དེ་གའི་སྒོམ་སྒྲུབ་པ་རྣམས་ལ་བདེ་མཆོག་ལཱུ་ཨི་བའི་དབང་སོགས་ཆོས་བཀའ་འགའ་ཞིག་བསྩལ་ཅིང་། རིམ་གྱིས་བར་ཝོན་ཏིང་ཀྱྰ་དགོན་པའི་ལྟག་གི་རི་ལྡིངས་སུ་ཕེབས། སྒོ་མེ་ཏིང་ཀྱྰ་དཔོན་སློབ་ཀུན་བཟང་སྙན་གྲགས་རྒྱ་མཚོ་ལ་ང་རང་ཤི་སོང་ན་སྤུར་འདི་ཀར་བཞག་ཨེ་ཆོག་གསུངས་པར། དཔོན་སློབ་བས་ཕྱག་ཕུལ་ཏེ། ང་སྒོ་མེ་ཚང་ལ་དེ་འདྲའི་བསོད་ནམས་ཞིག་ཡོད་ན་ཅི་མ་རུང་། ཐུགས་བཞེད་ལྟར་གནས་འདི་ཀར་བཞུགས་ན་བཀའ་དྲིན་ཤིན་ཏུ་ཆེ་ཞེས་ཞུ་ཚིག་ཕུལ། རྭ་རྒྱ་ནས་ཤིང་བཟའ་པནྚི་ཏ་བློ་བཟང་དར་རྒྱས་དགོན་པའི་གྲྭ་མང་བཅས་ཕེབས་ཏེ་བརྟན་བཞུགས་ཕུལ་བར། ང་ལ་རང་དབང་མེད། ཡོད་ཀྱང་ཤ་ཁྲག་གི་ལུས་འདི་སོས་ཐབས་མེད།
གལ་སྲིད་རང་དབང་ཞིག་ཡོད་ན་སྟེང་ཡ་གིར་ལྷ་ཡུལ་ནས་རྩེད་མོ་རྩེ་གི་བསྡད་ན་སྙམ་གསུངས། ཡང་སྲིད་འཁྲུལ་མེད་འབྱོན་རྒྱུའི་སྙན་སྒྲོན་ཞུས་པར། རང་དབང་མེད་པས་སྤྲུལ་སྐུ་མི་ཡོང་། ཡོད་ན་ལྷག་པར་མི་ཡོང་། འཐབ་རྩོད་འཁྲུགས་ལོང་འདིའི་ནང་དུ་ཡོང་ནས་ཅི་བྱེད། ལམ་རིམ་ཆེན་མོ་དང་སྔགས་རིམ་ཆེན་མོ་གཉིས་ཁྱི་གཏུམ་པོས་དེད་ཀྱང་ཁ་ནས་མི་འཆོར་བ་འདི་ངའི་ཡོན་ཏན་ཡིན་པས། ལམ་རིམ་ཆེན་མོ་བློ་ནས་ཤར་ཤར་འདོན་མཁན་གྱི་བྱིས་པ་ཞིག་རྙེད་ན་ཁྱེད་ཚོས་བླུས་ཆོག་ཚུལ་དང་། གསོན་པའི་ཚེ་འཇིག་རྟེན་ཆོས་བརྒྱད་བྱས་པས་མི་ཆོག་པར་ཤི་དུས་ཀྱི་རོ་ལའང་ཆོས་བརྒྱད་བྱེད་བཅུག་པར་དགོས་པ་ཅི་ཡང་མེད་སྟབས། ང་ཤི་རྗེས་ངའི་ཕུང་བོ་འདི་ཙོག་ཙོག་བྱས་ནས་མ་འཇོག འཆི་དུས་ཀྱི་འདུག་སྟངས་ལྟར་ཞོག་ལ་རྒྱབ་ཀྱི་གད་པ་འདི་ཐོག་ཏུ་ཁོབས་ཞེས་ཞལ་ཆེམས་གནང་། ལོ་དེའི་ཧོར་ཟླ་དགུ་བའི་ཚེས་གཉིས་ཀྱི་ཉིན་དགོངས་པ་ཆོས་ཀྱི་དབྱིངས་སུ་གཤེགས་སོ། གསན་ཡིག་འགར་ཁོང་གི་མཚན་གཞན་ལ། བྱམས་པ་དགེ་ལེགས་དང་། བྱམས་པ་རྒྱལ་མཚན་འོད་ཟེར། རྒྱལ་མཚན་འོད་ཟེར་སོགས་ཀྱང་གསོལ། དགེ་བཤེས་ཁོང་གི་གསུང་རྩོམ་སྐོར་ལ་ཀུན་རིག་གི་བསྙེན་ཡིག་དང་ལམ་རིམ་ཟིན་བྲིས། གསང་འདུས་བསྙེན་ཡིག རྭ་རྒྱ་བཀྲ་ཤིས་འབྱུང་གནས་ཀྱི་བཅའ་ཡིག གོང་མའི་བརྟན་གསོལ། ཨ་རིག་དགེ་བཤེས་རིན་པོ་ཆེའི་བླ་མའི་གསུང་ཟིན་བྲིས་སུ་མཛད་པ་ལ་ཤོག་གྲངས་དགུ་སོགས་ཡོད་དོ། །
རྩོམ་སྒྲིག་པ། ཀླུ་འབུམ་ཚེ་རིང་།


text:
གལ་ཆེའི་གསལ་བསྒྲགས། རིག་གསར་ཚོང་ལས་དོན་གཉེར་ཅན་རྣམས་ལ་མཐུན་འགྱུར་རམ་འདེགས་ཀྱི་གསལ་བསྒྲགས། ༄༅། བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་བོད་མིའི་ཡར་ཐོན་ཚོང་ལས་རམ་འདེགས་ལས་གཞི་ Tibetan Entrepreneurship Development (TED) Initiativeའདིས་བོད་མིའི་སྤྱི་ཚོགས་ནང་དེང་དུས་ཀྱི་དགོས་མཁོ་དང་འཚམས་པའི་ཡར་ཐོན་ཚོང་ལས་པ་ (Entrepreneur) ཇེ་མང་སྐྱེད་སྲིང་ཡོང་ཐབས་གཙོ་བོ་དང༌། ཚོང་ལས་པ་དེ་དག་བརྒྱུད་རང་རེའི་སྤྱི་ཚོགས་ནང་ལས་རིགས་ཀྱི་གོ་སྐབས་མང་དུ་འགྲོ་ཐབས་དང་རིམ་པས་བཙན་བྱོལ་བོད་མིའི་མང་ཚོགས་ཀྱི་དཔལ་འབྱོར་གནས་འབབ་ཡར་རྒྱས་་་
༄༅། །གསར་འགོད་པའི་ས་མིག་གསལ་བསྒྲགས། ༄༅། ནོར་ཝེ་བོད་ཀྱི་རླུང་འཕྲིན་ཁང་གི་བོད་སྐད་སྡེ་ཚན་ཁོངས་གསར་འགོད་པ་གཅིག་གསར་བསྡུ་ཞུ་རྒྱུ་ཡིན་པ་ལགས་ན། ཡིག་རྒྱུགས་ནང་ཞུགས་བློ་ཡོད་རིགས་ནས་རླུང་འཕྲིན་ཁང་གི་སྤྱི་ཁྱབ་རྩོམ་སྒྲིག་པའི་མཚན་ཐོག་ ([email protected]
) ཕྱི་ལོ་ ༢༠༡༨ ཕྱི་ཟླ་ ༡ ཚེས་ ༡༢ ནང་ཚུད་སྙན་ཞུ་ཕུལ་འབྱོར་ཐུབ་པ་དགོས། ངེས་པར་དུ་ཚང་དགོས་པའི་ཆ་རྐྱེན་ཁག ༡༽ བོད་མིའི་དང་བླངས་དཔྱ་ཁྲལ་ལག་དེབ་དང༌། སྐྱབས་བཅོལ་ལག་ཁྱེར་ RC ཡང་ན། རྒྱ་གར་ནང་གནས་སྡོད་ཆོག་པའི་ལག་ཁྱེར་གང་རུང༌དགོས། ༢༽ དབྱིན་བོད་ཤེས་ཚད་རང་སྐྱ་འཕེར་་་
ཕྱི་ལོ་ ༢༠༡༧ ཟླ་བ་ ༡༢ ཚེས་ ༡༠ ཉིན། སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་མི་ལོ་ ༢༨ འཁོར་བའི་དགའ་སྟོན་གྱི་ཉིན་མོར་དགའ་ལྡན་ཤར་རྩེ་གྲྭ་ཚང་གི་གོ་སྒྲིག་འོག་གཞུང་འབྲེལ་མཛད་སྒོ་ཟབ་རྒྱས་ཞུས་པ། ༄༅། །དེ་ཡང་ལྷར་བཅས་སྲིད་ཞིའི་གཙུག་རྒྱན། སྐྱེ་འགྲོ་ཡོངས་ཀྱི་མ་འདྲིས་པའི་མཛའ་བཤེས། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཛམ་གླིང་ཞི་བདེའི་དེད་དཔོན་ཆེན་པོ། འཕགས་མཆོག་འཇིག་རྟེན་དབང་ཕྱུག་སྡོམ་བརྩོན་ངུར་སྨྲིག་གར་གྱི་རྣམ་པར་རོལ་པ། ༸གོང་ས་ལྷ་མིའི་་་


text:
རང་གྲོལ་དང་སྙིང་སྟོབས།
______མཚོ་སྔོན་དགེ་ཐོན་སློབ་ཆེན་མི་རིགས་དགེ་འོས་སློབ་གླིང་གི་རང་གྲོལ་རྗེས་དྲན་འདུ་ཚོགས་སྟེང་གི་གཏམ་བཤད།
ཞོགས་ལྗང་།
ཐོག་མར་མཚོ་སྔོན་དགེ་ཐོན་སློབ་ཆེན་མི་རིགས་དགེ་འོས་སློབ་གླིང་གི་སློབ་མ་དག་གཙོ་བྱས་ཏེ་རང་གྲོལ་རྗེས་དྲན་ལ་ཤུགས་སྣོན་བྱས་པའི་འདིར་བཞུགས་ཀྱི་བོད་རིགས་དགེ་སློབ་རྣམས་དང་ལས་རིགས་གཞན་གྱི་ཟུར་ཞུགས་པ་དག་ལ་སྙིང་ཐག་པ་ནས་བཀའ་དྲིན་ཆེ་ཞུས་པ་དང་མཉམ་དུ། འུ་ཚོས་རང་གྲོལ་ལ་རྗེས་དྲན་ཞུ་དགོས་པའི་རྒྱུ་མཚན་ཅི་ཞིག་ཡིན་ཞེས་པ་འདི་ཡང་རྣམ་པ་ཚོའི་དཀྱིལ་དུ་འཇོག་འདོད་གི ཞོར་དུ། འདི་ལྟ་བུའི་དོགས་པ་ཞིག་ཀྱང་ཡོད་གི དེ་འདིར་བཞུགས་ཀྱི་རྣམ་པ་ཚང་མའི་སྤྱི་གཞུང་དུ་གཡུགས་པ་ཡིན། དེ་རིང་ནི་སྤྱི་ཟླ་བཅུ་གཅིག་པའི་ཚེས་ཉེར་དགུ་ཉིན་རེད། ཁྱོད་ཚོས་སྐུ་ཞབས་ཁོང་ཉིད་ཀྱི་རྗེས་དྲན་དེ་རིང་ཚོགས་དོན་ནི་ཁོང་ཉིད་དེ་རིང་སྐུ་གཤེགས་པར་ངོས་འཛིན་བྱས་པ་ཡིན་ས་རེད། ཡིན་ན་ཡང་། བདག་གིས་བསམ་ན་སྐུ་ཞབས་ཁོང་ཉིད་སྐུ་གཤེགས་པའི་ཉིན་དངོས་ནི་སང་ཉིན་རེད། སྔོན་ཆད་ལྟར་ན་འདིའི་སྐོར་ལ་ཡང་བཤད་ཚུལ་འགའ་རེ་བུད་པ་རེད། ཡིན་ན་ཡང་། སྐུ་ཞབས་ཨ་བུ་ལགས་ཀྱི་རང་གྲོལ་ཞིབ་འཇུག་གི་དེབ་དེ་སྒོར་བཀྲམ་པ་ནས་བཟུང་། ཚང་མས་དུས་དེ་རིང་ལ་ངོས་འཛིན་གནང་གིན་ཡོད་ཚོད་འདུག ངས་ཉེར་སྔོན་གྲོགས་དགུ་རོང་སྤུན་གྲོལ་ལགས་ཀྱིས་བཙལ་བའི་གཞུང་ཕྱོགས་ཀྱིས་ཉར་བའི་རྒྱུ་ཆ་དག་མཐོང་བ་ན། སྐུ་ཞབས་ཁོང་ཉིད་ཀྱི་འདས་སྐར་ནི་སང་ཉིན་རེད། དེ་རིང་དགོང་མོའི་དུས་ཚོད་བཅུ་གཉིས་ཕར་འདས་པའི་སང་ཉིན་ཞོགས་པར་ཁོང་གིས་རང་སྲོག་བཅད་པ་རེད། དེ་གཞུང་ཕྱོགས་ཀྱི་རྒྱུ་ཆའི་ངོས་སུ་གསལ་བོར་བཀོད་འདུག དེ་བས། རྣམ་པ་ཚོར་ཁོམ་སྐབས་འདྲ་འབྱུང་བའམ། ཡང་ན་མོས་པ་ཙམ་ཡོད་ན་དེའི་སྐོར་ནས་ཀྱང་རྒྱུ་ཆ་བཙལ་ནས་བསམ་གཞིག་བཏང་ན་འགྲིག་གི་སྙམ།
ཞོལ་ནས་དེ་རིང་ངས་བཤད་འདོད་པའི་ནང་དོན་དངོས་ཀྱི་སྟེང་དུ་འབབ་པར་བྱེད། སྤྱིར་ན། སྐུ་ཞབས་རང་གྲོལ་གླེང་དགོས་ཚེ། སྣ་སྒོ་གང་ནས་ཀྱང་གླེང་ཆོག་གི་རེད་མོད། དེ་རིང་དུས་ཚོད་སོགས་ཕྱོགས་གང་ཐད་ནས་བཀག་རྒྱ་ཡོད་གི དེ་ན་བདག་གིས་སྐུ་ཞབས་ཁོང་ཉིད་ཀྱི་སྙིང་སྟོབས་སྐོར་ནས་ཅུང་ཙམ་གླེང་བར་བྱེད། འདི་ཡང་ང་རང་གིས་བསམ་གཞིག་བཏང་བ་ཙམ་ཡིན་པ་ལས་གཞན་ཡིན་ནི་མ་རེད། དེ་བས། འདིར་ཡང་ནོར་འཆུག་སོགས་མང་དུ་འབྱུང་སྲིད་པ་རེད། དེའི་སྐོར་ནས་རྣམ་པ་ཚོས་དག་འབུད་བྱེད་པར་བཀའ་དྲིན་མི་ཆུང་བ་ཞུ་རྒྱུ་ཡིན། དེ་ན་སྐུ་ཞབས་ཁོང་གི་སྙིང་སྟོབས་གང་རེད་ཟེར་ན། གོང་ནས་རྒན་མཚོ་སྐྱེས་ལགས་ཀྱིས་གསུངས་པ་བཞིན་འདི་དང་གན་རེད་ཅེས་ཟུར་ནས་བཅད་ཅིང་ལེབ་ཀྱིས་གཞོགས་པར་བྱེད་དཀའ་གི་མོད། ཡིན་ན་ཡང་། རང་བློས་བསམ་གཞིག་ཅུང་ཙམ་བཏང་ན། འདི་ལྟ་བུའི་སྙིང་སྟོབས་གསུམ་གྱི་སྒང་ནས་བཤད་ན་འགྲིག་གི་འདོད།
དང་བོ། དགག་སྒྲུབ་སྙིང་སྟོབས།
སྐུ་ཞབས་མེ་ལྕེ་ལགས་ཀྱིས་བྲིས་པའི《མི་ཡུལ་གྱི་དོན་གྲུབ་རྒྱལ》ཞེས་པའི་ནང་དུ་ཁོས་སྐུ་ཞབས་ཁོང་ཉིད་ཀྱི་མཛད་རྗེས་ཕྱོགས་གསུམ་དུ་བསྡུས་འདུག དང་བོ་ཡིན་ན། ཁོང་གི་གསར་གཏོད་ཀྱི་སྙིང་སྟོབས་རེད། གཉིས་པ་ཡིན་ན། ཁོང་གི་བརྩི་ཁུར་མི་བྱེད་པའི་སྙིང་སྟོབས(མི་རྟོན་པའི་སྙིང་སྟོབས)རེད། གསུམ་པ་ཡིན་ན། ཁོང་གི་ངོ་ལོག་གམ་རྒྱབ་གཏོད་ཀྱི་སྙིང་སྟོབས་རེད།ཅེས་བྲིས་འདུག ངས་བསམ་ན། ཁོང་གི་སྙིང་སྟོབས་དང་བོ་ཡིན་ན་དགག་སྒྲུབ་ཀྱི་སྙིང་སྟོབས་རེད། འདི་ནི་ཁོང་གི་བརྩམས་ཆོས་དག་གི་ཁྲོད་ཆེས་མངོན་གསལ་དོད་པའི་སྙིང་སྟོབས་ཤིག་རེད། ཁོང་ཉིད་འདི་ལྟ་བུའི་མི་བུ་རླབས་ཆེན་ཞིག་ཏུ་གྱུར་བའི་སྔོན་འགྲོའི་སྙིང་སྟོབས་ནི་འདི་ཉིད་རེད། ཁོང་ལ་འདི་ལྟ་བུའི་སྙིང་སྟོབས་ཤིག་མེད་རྒྱུ་ན། ད་ལྟའི་འདི་ལྟ་བུའི“མི་ཡུལ་གྱི་དོན་གྲུབ་རྒྱལ”ཞིག་ཡོད་དཀའ་ཚོད་རེད།
དེ་ན་ཁོང་གི་དགག་སྒྲུབ་ཀྱི་སྙིང་སྟོབས་དེ་གང་ནང་མཚོན་ཐུབ་ཟེར་ན། འུ་ཅག་ཚང་མའི་མིག་ལམ་དུ་གསལ་ལམ་མེར་འཆར་འོང་བ་ནི《སྤྲུལ་སྐུ》ཞེས་པའི་ཁོང་གི་བརྩམས་ཆོས་གྲགས་ཅན་དེ་ཡིན་རྒྱུ་རེད། འུ་ཚོས་འདང་ཞིག་རྒྱག ཁོང་གིས་བརྩམས་དེ་ཉིད་འབྲི་དུས་ནི་ལོ་རབས་བརྒྱད་ཅུའི་མགོ་རེད། སྐབས་དེ་ནི་རིག་གནས་གསར་བརྗེ་མཇུག་སྒྲིལ་ནས་ལོ་མང་བོ་ཞིག་མ་འགོར་བའི་བར་སྐབས་ཤིག་རེད། བོད་མི་དག་གི་སེམས་སུ་སྣང་བ་ནི་ཞེ་འཁོན་དང་དད་སེམས་རེད། ཁོ་ཚོའི་མིག་ལམ་ནས་ཐུབ་བསྟན་ཆོས་ལུགས་དང་འབྲེལ་ཡོད་ཐམས་ཅད་གསེར་རེད། ཤ་ཞེན་རུས་ཞེན་ཆེས་ཟབ་ས་རེད། སྤྲུལ་སྐུ་ནི་འུ་ཅག་གི་ཐུབ་བསྟན་ཆོས་ལུགས་ཀྱི་མཚོན་བྱེད་གལ་ཆེན་ཞིག་རེད། དེ་བས། མང་ཚོགས་ཚོས་ནམ་ཡང“རྩ་བའི་བླ་དང་གཙུག་གི་ནོར་བུ”ཞེས་ཟེར་ནི་རེད། སྐབས་དེ་འདྲ་ཞིག་ལ་སྐུ་ཞབས་རང་གྲོལ་ལགས་ཀྱིས《སྤྲུལ་སྐུ》བྲིས་ནས་བོད་ཡུལ་ཧང་སངས་པར་བྱས་པ་དང་། ཐམས་ཅད་སྙིང་ན་བར་བྱེད་དུ་བཅུག་པ་རེད། འུ་ཚོས་ལྟོས་དང་། གལ་ཏེ་འུ་ཚོ་ཡིན་ན། ཁོང་གི་སྦྱོར་བ་འདི་ལྟ་བུ་ལག་ཏུ་བསྟར་ཐུབ་རྒྱུ་ཨེ་རེད། ངས་བསམ་ན་མ་རེད་འདོད་གི མ་ཟད། ཁོང་གི《སད་ཀྱིས་བཅོམ་པའི་མེ་ཏོག》དང《རྒྱུ་འབྲས་མེད་པའི་མནའ་མ》སོགས་ལ་བལྟས་ན་ཡང་ཁོང་གིས་འུ་ཅག་གི་སྐྱུག་བྲོ་བའི་ངོ་གདོང་ཞིག་དགག་གིན་འདུག འདི་ལྟ་བུའི་སྙིང་སྟོབས་ནི་ཁོང་གི་དགག་སྒྲུབ་སྙིང་སྟོབས་རེད།
ད་ལྟ་འུ་ཅག་གི་སེམས་ངོས་སུ་ད་དུང་དྲི་བ་ཞིག་རང་བཞིན་གྱིས་འཁོར་འོང་བ་ནི། ཁོང་ལ་འདི་ལྟ་བུའི་སྙིང་སྟོབས་ཤིག་ཇི་ལྟར་སྐྱེས་པ་ཡིན་ནམ་ཞེས་པ་དེ་ཡིན་རྒྱུ་རེད། ངས་སྔོན་ཆད་འདིའི་སྐོར་ནས་བསམ་གཞིག་བཏང་བ་ཡིན། རླབས་ཆེན་གྱི་སྐྱེས་བུ་ཇི་འདྲ་ཞིག་ཡིན་རུང་། དེ་ལ་སྐབས་དེའི་སྤྱི་ཚོགས་ཀྱི་རྒྱུ་རྐྱེན་ངེས་ཅན་ཞིག་ཡོད་པར་བསྙོན་དུ་མེད་པ་རེད། དེ་བཞིན་དུ། སྐུ་ཞབས་ཁོང་ཉིད་དེ་ལྟ་བུའི་སྙིང་སྟོབས་ཤིག་ཏུ་གྱུར་དོན་ལ་ཡང་རྒྱུ་རྐྱེན་ངེས་ཅན་ཞིག་ཡོད་སྲིད་པ་རེད། ངས་འདི་ལྟར་བལྟས་པ་ཡིན། ཁོང་ཉིད་གནའ་མཁར་ཟི་ལིང་ནས་པེ་ཅིང་དུ་ལོག་དུས་ནི་རྒྱ་ནག་ལ་མཚོན་ན་རིག་གནས་གསར་བརྗེ་མཇུག་སྒྲིལ་ཏེ་བསམ་བློ་བཅིང་འགྲོལ་གྱི་ཚ་རླབས་འཕྱུར་གྱིན་པའི་སྒང་རེད། མ་ཟད། རྒྱ་ནག་གིས་ལོ་རབས་བརྒྱད་ཅུ་བར“ལྔ་བཞིའི་རིག་གནས་གསར་བའི་མཐོ་རླབས”སམ“རྒྱ་ནག་གི་བློ་འབྱེད་དུས་རབས”ཞེས་ཀྱང་ཟེར་གི ཁོང་ཉིད་སྐབས་དེ་འདྲ་ཞིག་ལ་རྒྱ་ནག་གི་རྒྱལ་ས་པེ་ཅིང་དུ་ཡོད་པར་རག་ལས་ཆེན་པོ་ཡོད་རྒྱུ་རེད་བསམ་གི ལྷག་པར་དུ། ཁོང་ཉིད་ཀྱིས་རྒྱུན་དུ་འབྲེལ་གཏུག་བྱེད་སའི་མི་ཡང་རྒྱ་ནག་གི་བློ་འབྱེད་དུས་རབས་ལ་ནུས་པ་འདོན་མཁན་སྐོར་ཞིག་རེད། དཔེར་ན། ཝང་ཡའོ་དང་ཁྲིན་ཆིན་དབྱིན་ལྟ་བུ་རེད། རྒྱ་ནག་གི་མཁས་པ་ཆེན་པོ་ཆན་ལིས་ཆོན་གྱིས་གསུངས་པ་ལྟར་ན། ཝང་ཡའོ་ནི་མི་བུ་རྟོགས་སད་མཐོན་པོ་ཅན་ཞིག་རེད། སྐུ་ཞབས་རང་གྲོལ་ལགས་ཀྱིས་དེ་ལ་འབྲེལ་གཏུག་རྒྱུན་གནང་བྱེད་ཀྱིན་ཡོད་པ་རེད། དེ་མང་བོ་ཞིག་གིས་ཤེས་གི དེ་ལྟར་ཡིན་དུས། སྐུ་ཞབས་ཁོང་ཉིད་ལ་དེས་ཤན་ཤུགས་ཐེབས་མེད་པར་སུས་ཀྱང་བསྙོན་དཀའ་མོ་རེད། ཡང་གཅིག་ཡིན་ན། ཁོང་གི་བོད་ཡིག་དགེ་རྒན་ནི་ཨ་ལགས་དུང་དཀར་ཚང་རེད། དུང་དཀར་ཚང་ཟེར་ན་འུ་ཅག་གི་བོད་མི་ཡོངས་ཀྱི་སྣང་ངོ་ནས་མི་བུ་རླབས་ཆེན་ཞིག་རེད། ཁོང་གིས་ཆོས་སྲིད་ཟུང་འབྲེལ་བརྩམས་ཏེ་བདུད་ཀྱི་སྣང་ཚུལ་བཟུང་མྱོང་བ་རེད། དེ་ལྟ་བུའི་དགེ་རྒན་བཟང་བོ་འགའི་འགྲམ་ནས་སྐུ་ཞབས་ཁོང་ཉིད་ལྟ་བུའི་བློ་རིག་གྲུང་གྲུང་གི་མི་ཞིག་ལ་བློ་འབྱེད་མ་བྱུང་སར་འགྲོ་རྒྱུ་མ་རེད། དེ་གཅིག་རེད ། གཉིས་ཡིན་ན། ཁོང་གིས་དཔེ་དེབ་གཞན་ལ་གཟིགས་པའི་རྐྱེན་རེད། ཁོང་གི་གྲོགས་པོ་ཟླ་བ་བློ་གྲོགས་སོགས་ཀྱིས་བཤད་ན། སྐུ་ཞབས་ཁོང་ཉིད་བོད་ཡིག་ལས་རྒྱ་ཡིག་ལ་བཟང་རབས་བཤད་གི དེ་ལྟར་ཡིན་ན་སྐབས་དེར་ཁོང་གིས་རྒྱ་ཡིག་གི་འགྱུར་རྩོམ་མང་བོར་བལྟས་ཡོད་པར་ཐེ་ཚོམ་མེད་གི སྐབས་དེར་རྒྱ་ནག་གི་འགྱུར་རྩོམ་མང་ཆེ་བ་ཨུ་རུ་སུའི་མཁས་པ་དག་གི་གསུངས་རྩོམ་རེད། ཤེས་ཡོན་ཅན་ཞེས་པའི་མིང་ཡིག་འདི་ཉིད་ཀྱང་ཨུ་རུ་སུ་ནས་རྒྱུན་འབྱམས་སུ་སོང་བར་སྣང་། དེ་ལྟར་ཡིན་དུས་སྐུ་ཞབས་ཁོང་ཉིད་ལ་དེའི་ཤན་ཞུགས་མེད་གི་ཞེས་བཤད་སར་མི་འགྲོ་ག མ་ཟད། དཔར་དུ་བསྐྲུན་འགྱུར་གྱི་རང་གྲོལ་ཞིབ་འཇུག་དེབ་ཕྲེང་གཉིས་པའི་སྟེང་དུ་སྐུ་ཞབས་ཚེ་རིང་ཤཱཀྱ་ཡིས་དཔལ་དོན་གྲུབ་རྒྱལ་གྱི་སྐོར་ནས་ཤོག་ངོས་བརྒྱ་ལྷག་ཡོད་པའི་རྩོམ་རིང་ཞིག་བྲིས་ཡོད་གི དེའི་ནང་དུ་སྐུ་ཞབས་ཁོང་ཉིད་ཀྱི་བསམ་བློ་དང་ཕྱི་གླིང་གི་གློག་བརྙན་མང་བོ་ཞིག་ཕན་ཚུན་ལ་བསྡུར་བ་བྱས་ཡོད་གི དེ་དག་ལ་བསམ་གཞིག་བཏང་ན། སྐུ་ཞབས་རང་གྲོལ་ལགས་ཀྱི་ལྟ་རྒྱ་ཆུང་ཆུང་ཞིག་དང་ས་ཁོངས་རང་བཞིན་ཅན་ཞིག་མིན་པ་གསལ་བོ་གསལ་རྐྱང་རེད། འདི་དག་ལ་བལྟས་ན་རང་གྲོལ་ལགས་ཀྱི་དགག་སྒྲུབ་སྙིང་སྟོབས་ཀྱི་འབྱུང་རྐྱེན་རགས་ཙམ་ཤེས་འོང་གི དེ་འདི་ཙམ་བྱེད།
གཉིས་པ། ཚུར་ལེན་གྱི་སྙིང་སྟོབས།
སྐུ་ཞབས་མེ་ལྕེ་ལགས་ཀྱིས་རང་གྲོལ་ལགས་ཀྱི་གསར་གཏོད་སྙིང་སྟོབས་ཞེས་བཤད་ཡོད་གི ང་རང་ལྟར་ན་ཡང་སྔོན་ཆད་འདི་ལྟར་བཤད་པ་ཡིན། ཡིན་ན་ཡང་། ཞིབ་ཏུ་བསམ་གཞིག་བཏང་ཞིང་གྲོགས་པོ་གཞན་ལ་བསམ་བློ་བརྗེ་རེས་བྱས་པའི་གོ་རིམ་གྱི་ཁྲོད་ནས་ངས་འདི་ལྟར་འདོད་གི་ཡོད། གསར་གཏོད་ཀྱི་སྙིང་སྟོབས་ཟེར་བ་ལས་ཚུར་ལེན་གྱི་སྙིང་སྟོབས་ཟེར་ན་འགྲིག་པར་སྙམ་གི གང་ཡིན་ཟེར་ན། སྐབས་དེར་རྒྱ་ནག་སོགས་སུ་འུ་ཚོས་བཤད་ཀྱིན་པའི་རིག་གནས་ནང་འདྲེན་གྱི་ཤན་ཤུགས་ཆེན་པོ་རེད། མ་ཟད། རྒྱ་ནག་གི་མཁས་པ་ཆེན་པོ་སྐུ་ཞབས་ལུའུ་ཞུན་ལགས་ཀྱིས་ཀྱང་ཚུར་ལེན་རིང་ལུགས་སོགས་ཀྱི་བརྩམས་ཆོས་སྤེལ་ཡོད་གི འདི་ལྟར་བཤད་ན་མང་བོ་ཞིག་གིས་ངས་ཡོད་ཚད་རྒྱ་ནག་ལ་ཁུངས་གཏུག་གིན་འདུག་སྙམ་ཡང་སྲིད། སྲིད་མོད་ཀྱང་། ཞིབ་ཏུ་འདང་བརྒྱབ་ན་དེ་ལྟར་མ་བྱས་སར་མི་འགྲོ་གི སྐབས་དེར། འུ་ཅག་གི་ཡོན་ཏན་པ་དག་གི་བསམ་བློའི་ཐོན་ཁུངས་ཕལ་ཆེར་རྒྱ་ནག་རེད། མ་ཟད། ད་ལྟའི་ཆར་ཡང་རྒྱ་ནག་གི་སྐད་ལ་བརྟེན་ནས་བསམ་བློའི་རྒྱགས་ཕྱེ་འཚོལ་དགོས་གི དེ་ལྟར་ཡིན་ན། རྒྱ་ནག་གི་རིག་གནས་ཤན་ཤུགས་མ་ཐེབས་པར་མི་འགྲོ་ག གང་ལྟར་རྒྱ་ནག་ཡིན་ཆོག་ལ། རྒྱལ་ཁབ་གཞན་ཞིག་ཡིན་ཀྱང་རུང་། སྐབས་དེ་ལྟ་བུ་ཞིག་ལ་འདི་ལྟ་བུའི་ཚུར་ལེན་སྙིང་སྟོབས་ཤིག་བྱུང་བ་ནི་འུ་ཅག་ཚང་མས་རྗེས་སུ་ཡི་རངས་མི་བྱེད་ཐུ་མེད་ཀྱི་གནས་རེད།
འོ་ན་ཁོང་གིས་ཅི་ཞིག་ཚུར་ལེན་བྱས་པ་རེད་ཟེར་ན། ཕྱིར་རྩོམ་རིག་བརྩམས་ཆོས་ཀྱི་སྟེང་དུ་མ་བབས་སར་མི་འགྲོ་གི ཁོང་གིས་སྙན་ངག་ཐོག་མ《ལང་ཚོའི་རྦབ་ཆུ》བརྩམས་ཏེ། ཕྱི་གླིང་དང་རྒྱ་ནག་སོགས་སུ་དར་ཁྱབ་བྱུང་བའི་རང་མོས་སྙན་ངག་དེ་འུ་ཅག་གི་ས་སྒང་འདི་ནས་མྱུ་གུ་འབུས་པ་རེད། འུ་ཅག་ལ་མཚོན་ན་དེ་ཡང་གསར་གཏོད་ཅིག་མ་རེད་ཅེས་བཤད་སར་མི་འགྲོ་རུང་། ཞིབ་ཏུ་བསམ་གཞིག་བཏང་ན་དེ་ནི་ཚུར་ལེན་རེད། རང་གྲོལ་ལགས་ཀྱིས་རྩོམ་ལུགས་གསར་བ་དེ་འུ་ཅག་གི་རྩོམ་རིག་ཞིང་སར་ཚུར་ལེན་བྱས་པ་རེད། དེ་སྙན་ངག་གི་སྟེང་ནས་བཤད་པ་ཡིན། གཉིས་པ་ཡིན་ན། ཁོང་གི་བརྩམས་སྒྲུང་གི་སྟེང་ནས་རེད། བརྩམས་སྒྲུང་གི་སྟེང་ནས་ཀྱང་ཁོང་གིས་ཚུར་ལེན་བྱས་པ་རེད། ཁོང་གི་ཡར་སྔོན་དུ་འུ་ཅག་ལ་བརྩམས་སྒྲུང་གསར་བ་བྱུང་ཡོད་པ་མ་རེད། བརྗོད་བྱ་རྗོད་བྱེད་གང་གི་ཆ་ནས་བལྟས་ཀྱང་བྱུང་མི་འདུག མཁས་རྒན་འགའ་རེས《གཙུག་གཡུ》སོགས་འཁྱེར་འོང་ནས་དུས་མཚམས་དགར་སྤྱད་ཅིག་བྱེད་ཀྱིན་འདུག་མོད། དེ་ནི་ཁོ་རང་ཚོ་སྐུ་ཞབས་རང་གྲོལ་ལགས་ལ་མ་དགའ་བའི་ཆའམ། ཡང་ན། ཁོ་རང་ཚོས་བརྩམས་སྒྲུང་གསར་བ་ངོས་མ་ཟིན་པ་ཙམ་ལས། ངེས་པ་དོན་གྱིས་བརྩམས་སྒྲུང་གསར་བའི་སྲོལ་འབྱེད་པ་པོ་ཡང་སྐུ་ཞབས་ཁོང་ཉིད་མ་ཡིན་སར་མི་འགྲོ་གི སྐུ་ཞབས་ཁོང་ཉིད་ཀྱི་སྐབས་ནས་བཟུང་། ད་གཟོད་འུ་ཚོར་བརྩམས་སྒྲུང་གསར་བ་སྟེ་བརྗོད་བྱ་མི་ཡིན་ཞིང་རྗོད་བྱེད་ལ་སྒྱུ་རྩལ་གྱིས་ཕྱུག་པའི་རྩོམ་སྲོལ་དེ་དར་ཁྱབ་བྱུང་བ་རེད། འདི་ཡང་འུ་ཅག་ལ་བལྟོས་ན་གསར་གཏོད་མ་རེད་ཅེས་བཤད་སར་མི་འགྲོ་མོད། བྲེལ་བ་མ་ལངས་པར་བསམ་ཞིབ་བྱས་ན་རྩོམ་སྲོལ་འདི་ཡང་ཚུར་ལེན་རེད། ཁོང་གིས་རྒྱ་ནག་དང་ཨུ་རུ་སུ་སོགས་མི་རིགས་གཞན་གྱི་བརྩམས་ཆོས་ལ་གཟིགས་ཞིབ་གནང་རྗེས། འུ་ཅག་གི་བརྩམས་ཆོས་ཀྱིས་འཁྱོངས་ཀྱིན་མེད་པ་ཤེས་གསལ་བྱུང་སྟེ་བརྩམས་སྒྲུང་གསར་བའི་སྲོལ་ལུགས་ཚུར་དྲངས་པ་རེད། འདི་དག་ནི་ཁོང་གི་ཚུར་ལེན་སྙིང་སྟོབས་རེད། སྙིང་སྟོབས་འདི་ཉིད་ཧང་སངས་པོ་རེད།
གསུམ་པ། སྐྱོ་གར་སྙིང་སྟོབས།
སྙིང་སྟོབས་འདི་ཉིད་ནི་ཁོང་གི་སྙིང་སྟོབས་ཀྱི་སྲོག་ཤིང་རེད་འདོད། འུ་ཚོས་འདང་བརྒྱབ་ན་ཤེས་འོང་གི འུ་ཚོ་གནས་སའི་འཇིག་རྟེན་འདི་ནི་སྐྱོ་གར་གྱི་རང་བཞིན་ཅན་ཞིག་རེད། སྐྱོ་གར་འདིའི་ཁྲོད་ནས་འུ་ཚོ་གཉའ་ལྷེམ་ལྷེམ་དང་ཉྭ་འདར་འདར་གྱིས་ཡོད་པ་རེད། ཡིད་ཆད་དང་སྐྱོ་གདུང་། རེ་ཆད་དང་ཡི་མུག་གིས་གནས་ཡོད་པ་རེད། ཡིན་ན་ཡང་། འུ་ཚོས་ཕྱིར་འཁོར་ནས་སྐུ་ཞབས་ཁོང་གི་ལམ་བུར་བལྟ། སྐུ་ཞབས་ཁོང་ཉིད་ལམ་དུ་ཆས་པའི་གོ་རིམ་ནི་སྐྱོ་གར་འདི་ཉིད་ལ་གདོང་གཏད་པའི་སྙིང་སྟོབས་ཀྱི་གོ་རིམ་ཞིག་རེད། ཁོང་གིས་བརྩམས་ཆོས་གསར་བ་འགྲེམ་སྤེལ་བྱས་པ་ནས་མི་ཚེའི་དུས་ཡུན་མཇུག་རྫོགས་པའི་དབར་དུ་འདི་ལྟར་རེད། སྐྱོ་གར་རེ་རེ་ལ་གདོང་གཏད་ནས་ཡོད་པ་རེད། འདི་ལྟར་བྱས་ན། འུ་ཅག་གི་འདིར་བཞུགས་མང་བོ་ཞིག་གི་སེམས་སུ་ཁོང་གིས་རང་སྲོག་བཅད་པའི་སྐོར་དྲན་གྱིན་ཡོད་ཚོད་རེད། ཡིན་ན་ཡང་། འུ་ཅག་གིས་སྔོན་གྱི་ལྟ་ཚུལ་བསྐྱུར་ནས་མིག་དབང་གཞན་ཞིག་གིས་ཞིབ་ཏུ་བལྟས་ན། ཁོང་གིས་རང་སྲོག་བཅད་པའི་ཚུལ་ནི་འཇིག་རྟེན་གྱི་སྐྱོ་གར་ལ་གདོང་གཏོད་མ་ཐུབ་པའི་སྡར་གཤིས་ཤིག་རྦད་དེ་མ་ཡིན་པར། མིག་མདུན་དུ་ཤར་བའི་སྐྱོ་གར་རེ་རེ་ལ་ཁ་གཏད་བཅགས་པའི་སྙིང་སྟོབས་ཤིག་རེད། འདི་ལྟར་བཤད་ན། འདི་བཞུགས་ཀྱིི་མང་བོ་ཞིག་ལ་མཚོན་ན་རབ་རིབ་མག་མོག་ཅིག་ཡིན་ཚོད་རེད། དེ་ན་འུ་ཚོས་འདི་ལྟར་བལྟ། ཁྱོད་ཚོས་ཀྱང་ཁོང་གིས་སྐུ་ཞབས་བསང་བདག་ལ་སྐུར་བའི་འཕྲིན་ཡིག་དེ་མཐོང་ཡོད་རྒྱུ་རེད། དེ་ནི་སྐུ་ཞབས་ཨ་བུ་ལགས་ཀྱིས《རང་གྲོལ་ཞིབ་འཇུག》ཏུ་བཀོད་ཡོད་གི མ་ཟད། ཁོང་གི་གསུང་རྩོམ་ཕྱོགས་བསྒྲིགས་སུ་ཡང་བཀོད་ཡོད་གི ད་དུང《དཔའ་དར་རིང་མོ》སོགས་སུ་ཡང་ཟ་ཟུར་གང་རུང་ནས་དྲངས་ཡོད་གི དེའི་ནང་དུ་ཁོང་གིས་འདི་ལྟར་བཤད་ཡོད་གི “ངས་བལྟས་ན་སྡུག་བསྔལ་ཁྲོད་ཀྱི་བདེ་བ་ནི་དག་པའི་ཞིང་ཡིན་ལ། བདེ་སྐྱིད་ཁྲོད་ཀྱི་སྡུག་བསྔལ་ནི་དམྱལ་བའི་ཁམས་རེད། དེའི་ཕྱིར་རང་རེ་ནི་སངས་རྒྱས་གསོན་པོའང་ཡིན་ལ་གཤིན་རྗེ་ཤི་བོ་ཡང་རེད། ངག་ལ་སེམས་ཅན་ཐམས་ཅད་ཀྱི་འཕྲིན་ལས་སྒྲུབ་པར་ཁས་འཆེས་ཀྱང་། དོན་ལ་རང་དོན་འབའ་ཞིག་མ་གཏོགས་བསམ་རྒྱུ་མེད་པའི་སེར་མོ་བ་འདི་དག་གི་ནང་དུ། རྒོད་བྲོ་བའི་ཨ་ཙ་ར་ཤིན་ཏུ་མང་སྟེ། གདོང་ལ་འབག་གྱོན་ནས་འཆམ་བྱེད་མཁན་དང་ཕྱོགས་མཚུངས་པས་སོ། ། ཁོ་བོ་ནི་བསྟོད་སྨད་ཀྱི་འབེན་དུ་གྱུར་ཀྱང་རུང་གིས་ཚེ་འདིར་ནི་དེ་དག་གི་ཟློག་ཟླར་མཐའ་གཅིག་ཏུ་ལངས་རྩིས་ཡོད།” ཅེས་པའོ། ། འདི་ནི་ཁོང་གིས་སྤྱི་ལོ1984.10.10 ཉིན་ལ་བསྐུར་བ་རེད། ཁོང་གི《སྤྲུལ་སྐུ》ནི1983 ལོར་བཀོད་པ་རེད། དེ་ཉིད་བཀོད་པས་ཚང་མས་དོན་གྲུབ་རྒྱལ་འདྲེ་བདུད་གང་ཞིག་ཏུ་བསྙད་པ་རེད། དེ་ལྟར་ཡིན་རུང་། ད་དུང་དེ་དག་གི་ལྡོག་ཟླར་མཐའ་གཅིག་ཏུ་ལངས་པའི་སྤོབས་པ་འདི་ནི་ཁོང་གི་སྐྱོ་གར་སྙིང་སྟོབས་ཀྱིས་རེད། མ་ཟད། ཁོང་གིས་རང་སྲོག་མ་བཅད་པའི་སྔོན་གྱི་ཚེས26 ཉིན་ལ་ཁོང་གི་གྲོགས་པོ་ཟླ་བ་བློ་གྲོས་ལགས་སུ་ཁ་ཆེམས་ཡི་གེ་བཞག་ཡོད་གི ཁོང་ཉིད་བརྒྱུད་ནས་བོད་ཁུལ་གྱི་ལས་ཁུངས་སོ་སོར་ཁ་ཆེམས་ཡི་གེ་བཞག་ཡོད་གི འདི་ལ་བལྟས་ན་ཁོང་གིས་རང་སྲོག་བཅད་པ་ནི་མ་གཞི་ནས་གྲ་སྒྲིག་ཡོད་པའི་བགྱི་བ་ཞིག་ལས། གློ་བུར་ཚོར་ཤེས་ཀྱི་སྦྱོར་བ་ཞིག་ག་ལ་ཡིན། ཐ་ན། ཁོང་གིས་བོད་ཁུལ་གྱི་ལས་ཁུངས་སོ་སོར་བསྐུར་བའི་ཁ་ཆེམས་ཡི་གེ་ཙམ་ལས་ཤེས་ཐུབ། ཁོང་གིས་ཅིའི་ཕྱིར་དེ་དག་ཚང་མར་བསྐུར་དགོས་སོང་བ་རེད། བསམ་གཞིག་ཞིབ་ཏུ་གཏང་དགོས་ཚོད་རེད། ཁོང་གིས་རང་སྲོག་བཅད་པ་ནི་འུ་ཅག་གི་འཚོ་གནས་ཀྱི་ཆེད་དུ་རེད། ངས་འདི་ལ་འཚོ་བའི་ཕྱིར་དུ་འཆི་བ་ཟེར་གི་ཡོད། སྤྱིར་བཏང་དུ། འུ་ཅག་འཆི་བའི་ཕྱིར་དུ་འཚོ་བཞིན་ཡོད་པ་རེད། འདི་ནི་འུ་ཆག་གི་ཆོས་ལུགས་སྙིང་སྟོབས་རེད། སྐུ་ཞབས་ཁོང་གིས་རང་སྲོག་བཅད་པ་ནས་བཟུང་འུ་ཅག་གི་མི་ཆོས་སྙིང་སྟོབས་ཀྱི་དབུ་ཚུགས་པ་རེད། འཚོ་བའི་ཕྱིར་དུ་འཆི་བའི་དབུ་ཚུགས་པ་རེད། འདི་ནི་ངེས་པ་དོན་གྱི་སྐྱོ་གར་སྙིང་སྟོབས་རེད། མདོར་དེད་ན། ཁོང་གི་དགག་སྒྲུབ་སྙིང་སྟོབས་ཡིན་ཆོག་ལ། ཚུར་ལེན་སྙིང་སྟོབས་ཡིན་ཡང་རུང་། སྐབས་དེའི་འུ་ཅག་གི་སྤྱི་ཚོགས་གནས་བབ་ལ་སྦྱར་ནས་བཤད་ན། ཚང་མ་སྐྱོ་གར་སྙིང་སྟོབས་ལས་མ་འདས་སྙམ།
མཇུག་སྡོམ།
འོ་ན་ཁོང་གི་སྙིང་སྟོབས་འདིས་འུ་ཅག་ལ་བྱེད་ནུས་ཅི་ཞིག་ཐོན་འདུག་ཟེར་ན། འུ་ཅག་ལ་བློ་འབྱེད་ཀྱི་ནུས་པ་ཐོན་འདུག འཚོ་བའི་ཕྱིར་དུ་འཚོ་དགོས་པའི་བློ་འབྱེད་བྱས་འདུག ཡང་ན། རང་དབང་དང་འདྲ་མཉམ་སོགས་ཡོངས་ཁྱབ་རིན་ཐང་ངོས་ཀྱི་བློ་འབྱེད་ཅིག་བྱས་འདུག དེ་འུ་ཚོས་གསལ་བོར་མཐོང་ཐུབ་གི ཁོང་གིས《སྤྲུལ་སྐུ》རྩོམ་དོན་ནི། སྤྲུལ་སྐུ་ཡོད་ས་ནས་འུ་ཅག་ལ་འདྲ་མཉམ་ཡོང་ས་མི་འགྲོ་གི འདྲ་མཉམ་མེད་ན་རང་དབང་ཟེར་བ་ཡང་སྐྱག་རྫུན་རེད། དེ་བས། ཁོང་གིས་སྤྲུལ་སྐུ་ནས་འགོ་བརྩམས་ཏེ་འུ་ཅག་ལ་ཡོངས་ཁྱབ་རིན་ཐང་ངོས་ཀྱི་རང་དབང་འདྲ་མཉམ་སོགས་ཀྱི་བློ་འབྱེད་བྱས་པ་རེད། འོ་ན་བློ་འབྱེད་བྱས་ནས་ཅི་ཞིག་བྱ་དགོས་སམ་ཟེར་ན། བློ་འབྱེད་ཀྱིས་འུ་ཅག་ལ་འཚོ་བ་གསར་བ་ཞིག་བསྐྲུན་ངེས་པ་རེད། འཚོ་བ་གསར་བ་ཞིག་དགོས་ན་བློ་འབྱེད་བྱ་དགོས་པ་རེད། དེ་འུ་ཚོས་ཁོང་གི《རྐང་ལམ་ཕྲ་མོ》ནས་མཐོང་ཐུབ་གི ཁོང་གིས་རྐང་ལམ་ཕྲ་མོ་རྩོམ་དོན་ནི་འུ་ཅག་ལ་ཡང་འཚོ་བ་གསར་བ་ཞིག་དགོས་གི་ཞེས་པའི་བརྡ་རེད། རྐང་ལམ་ནས་གཞུང་ལམ་དུ་བུད་པའི་སྟེང་ནས་གནས་ལུགས་དེ་གསལ་བོར་མཚོན་ཡོད་པ་རེད། འདི་དག་ཐམས་ཅད་མདོར་དེད་ན་འུ་ཅག་གི་མི་རིགས་འདིའི་ཆེད་དུ་རེད། མི་རིགས་འདི་གཉིད་ལས་སློང་ཆེད་རེད། ཡིན་ན་ཡང་། ཁོང་གི་སྐབས་དེར་འུ་ཅག་གཉིད་ལས་སད་མ་བྱུང་། དེ་ནི་འུ་ཅག་གི་སྐྱོ་གར་རེད།
དེ་ན་ངས་གོང་ནས་བཤད་པ་བཞིན། དེ་རིང་འུ་ཚོས་རང་གྲོལ་ལ་རྗེས་དྲན་བྱས་ནས་ཅི་ཞིག་བྱེད་རྒྱུ་ཡིན་ཟེར་ན། འུ་ཚོས་སྐྱོ་གར་འདི་དག་ལ་ཡོ་བསྲང་བྱེད་རྒྱུ་ཡིན། རྗེས་ཕྱོགས་སྐྱོ་གར་འདི་དག་འབྱུང་དུ་མི་འཇུག་རྒྱུའི་ཆེད་དུ་ཡིན། ཡང་གཅིག་བཤད་ན། སྐུ་ཞབས་རང་གྲོལ་ལགས་ཀྱི་སྦྱོར་བའི་སྙིང་སྟོབས་དེ་འུ་ཅག་རང་ཉིད་ཀྱི་སྟེང་དུ་ལེན་རྒྱུ་ཡིན། དེ་མ་གཏོགས། རང་གྲོལ“འུར་ཟིང་ཅན”དང“ཚོང་ལས་ཅན”སོགས་སུ་གཏོང་བའི་མཁས་རྒན་དག་གི་སྦྱོར་བ་རྩོམ་རྒྱུ་མིན། དེ་ལྟ་བུ་ནི་འུ་ཅག་གཞོན་སྐྱེས་དག་གི་ཉིང་དགོས་མ་རེད།
མཇུག་མཐར། ངས་འུ་ཚོར་འདི་ལྟར་བཤད་འདོད་གི འུ་ཅག་གི་མིག་མདུན་དུ་ཡོད་པའི་སྐུ་ཞབས་རང་གྲོལ་ལགས། ད་ལྟ་ད་དུང་ཡང་སྒལ་ཚིགས་སྲ་མཁྲེགས་སེ། མི་གཞི་བཀན་གྱིག་སེ། སྙིང་སྟོབས་བརྟན་བརླིང་ངེར་འགྲོ་བཞིན་ཡོད་ན། འུ་ཚོ་ཇི་ལྟར་དུ་འགྲོ་རྒྱུ་ཡིན་ནམ། དེ་རིང་འུ་ཚོས་རང་གྲོལ་ལ་རྗེས་དྲན་བྱས་ཏེ་རང་གྲོལ་གླེང་བ་རེད། དེ་ན། དེ་རིང་ནས་བཟུང་། འུ་ཅག་ཀྱང་དེ་ལྟར་འགྲོ་དགོས་ག
ད་དུས་ཚོད་ཀྱི་དབང་གིས་འདི་ཙམ་བྱེད། རྗེས་ཕྱོགས་མུ་མཐུད་དུ་བགྲོ་གླེང་བྱེད།
གསལ་བཤད། གཏམ་བཤད་འདིའི་ནང་གི་ཚན་པ་གཉིས་སྟེ། ཚུར་ལེན་སྙིང་སྟོབས་ལྟ་བུ་རེ་གཉིས་ལ་བཟོ་བཅོས་བརྒྱབ་ཡོད་ཅིང་། རྗེས་དྲན་གྱི་རྣམ་པའི་སྟེང་གི་ཁྱད་ཆོས་རེ་གཉིས་ལ་བསྟོད་བསྔགས་བྱས་པ་དག་འདིར་མ་བཀོད།


text:
རྒྱལ་ཁབ་ལྔའི་ལྷན་ཚོགས་སྐབས་བོད་དོན་གླེང་སློང་དགོས།
ཕྱི་ཟླ་༣ ཚེས་༢༥ ཉིན་དབུས་བོད་ཀྱི་བུད་མེད་ལྷན་ཚོགས་དང་བོད་རང་བཙན་སློབ་ཕྲུག་ཚོགས་པ་གཉིས་ཀྱིས་ གསར་འགོད་གསལ་བསྒྲགས་ཤིག་སྤེལ་ཏེ། BRICS ཞེས་པའི་རྒྱལ་ཁབ་ལྔའི་ལྷན་ཚོགས་སྐབས་བོད་ཀྱི་གནད་དོན་གླེང་སློང་དགོས་པའི་འབོད་སྐུལ་བྱས་སོང་།
དེ་ཡང་ཟླ་འདིའི་ཕྱི་ཚེས་༢༥ ཉིན་གྱི་ཆུ་ཚོད་༢ པའི་སྟེང་གསར་འགོད་ལྷན་ཚོགས་དེ་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ཚོགས་ཁང་དུ་བསྐོངས་པ་དང་། BRICS ཞེས་པའི་ཚོང་ལས་ཡར་རྒྱས་འགྲོ་བཞིན་པའི་རྒྱལ་ཁབ་ལྔའི་ལྷན་ཚོགས་སྐབས་བོད་ཀྱི་གནད་དོན་གླེང་སློང་དགོས་པའི་འབོད་སྐུལ་བྱས་སོང་། སྐབས་དེར་དབུས་བོད་ཀྱི་བུད་མེད་ལྷན་ཚོགས་ཀྱི་ཚོགས་གཙོ་བཀྲ་ཤིས་སྒྲོལ་མས་བོད་སྐད་ཐོག་གསར་འགོད་གསལ་བསྒྲགས་གནང་དོན། ཞི་ཅིང་ཕིན་རྒྱ་གཞུང་གི་དབུ་ཁྲིད་དུ་ལངས་པ་ནས་བོད་ནང་གི་ཛ་དྲག་གི་གནས་སྟངས་ཤུགས་ཆེ་རུ་སོང་བ་རེད། ཚོགས་འདུ་དེ་ང་ཚོས་གལ་ཆེན་པོ་ཞིག་ལ་ངོས་འཛིན་གྱི་ཡོད། གང་ཡིན་ཟེར་ན། ཞི་ཅིང་ཕིན་རྒྱ་གཞུང་གི་དབུ་ཁྲིད་ལ་ལངས་ནས་གཞུང་འབྲེལ་ཐོག་རྒྱལ་ཁབ་གཞན་གྱི་དབུ་ཁྲིད་དང་མཉམ་དུ་མཇལ་འཕྲད་ཀྱིས་ཚོགས་འདུ་འཚོག་པ་ཐེངས་དང་པོ་དེ་ཆགས་ཡོད་རེད། རྒྱ་གཞུང་གིས་བོད་ཐོག་བཟུང་བའི་དྲག་གནོན་སྲིོད་ཇུས་ལ་བརྟེན་བོད་མིའི་རང་ལུས་མེར་སྲེག་གི་གནས་ཚུལ་བར་མ་ཆད་པར་ཡོང་གི་ཡོད་པའི་གནས་སྟངས་དང་། བོད་ནང་ལ་འགྲོ་བ་མིའི་ཐོབ་ཐང་མེད་སྐོར་གླེང་སློང་དགོས་སྐོར་དང། དེ་བཞིན་རྒྱལ་ཁབ་དེ་དག་འཛམ་གླིང་གི་ཡར་རྒྱས་འགྲོ་བཞིན་པའི་རྒྱལ་ཁབ་ལྔ་ཡིན་པར་བརྟེན། འཛམ་གླིང་གི་རྒྱལ་ཁབ་ཚང་མའི་འགན་ཁུར་ཏེ་འགྲོ་བ་མིིའི་རིགས་ཚང་མའི་བདེ་སྡུག་གི་ཐོག་གླེང་སློང་དགོས་སྐོར་སོགས་ཀྱི་འབོད་སྐུལ་བྱས་སོང་།
ཐེངས་འདིའི་རྒྱལ་ཁབ་ལྔའི་ལྷན་ཚོགས་སྐབས་རཱ་ཤཱི་ཡའི་ནང་གི་བོད་སྐྱོབ་ཐེབས་རྩ་ཚོགས་པ་(Save Tibet Foundation, Russia) དང་།བྷ་ར་ཛེལ་བོད་ཀྱི་རིག་གཞུང་ལྟེ་གནས་ཁང་(Tibet Culture Brazil)། ལྷོ་ཨ་ཧྥི་རི་ཀའི་བོད་རིགས་མཐུན་ཚོགས་(Tibet Society South Africa)། རྒྱ་གར་བོད་དོན་རྒྱབ་སྐྱོར་ཚོགས་པ་བཅས་ཀྱིས། སོ་སོའི་སྲིད་འཛིན་དང་སྲིད་བློན་ལ་ལྷན་ཚོགས་འདིའི་སྟེང་བོད་དོན་གླེང་སློང་དགོས་པའི་ཞུ་ཡིག་ཕུལ་ཡོད་འདུག་ལ་དེ་བཞིན་འབྲེལ་ཡོད་གཞུང་ཚབ་ཁག་ལ་ཡང་ཞུ་ཡིག་ཕུལ་ཡོད་འདུག
རྒྱལ་ཁབ་ལྔའི་ལྷན་ཚོགས་ལ་ཉེ་བའི་སྐབས་སུ་རྒྱ་གར་གྲོས་ཚོགས་འཐུས་མི་(Shri Rajeev Chandrasekhar) ཡིས་ཟླ་འདིའི་ཚེས་༡༤ ཉིན་འཁོད་པའི་ཞུ་ཡིག་ཅིག་སྲིད་བློན་མན་མོན་ཧན་སེན་ལ་ཕུལ་ཏེ། ཐེངས་འདིའི་རྒྱལ་ཁབ་ལྔའི་ལྷན་ཚོགས་ཐོག་རྒྱ་ནག་གི་སྲིད་འཛིན་ཞི་ཅིང་ཕིན་ལ་ད་ལྟའི་བོད་ནང་གི་ཛ་དྲག་གི་གནས་སྟངས་གླེང་སློང་བྱ་དགོས་པའི་འབོད་སྐུལ་གནང་ཡོད་འདུག
གསར་འགོད་གསལ་བསྒྲགས་སྐབས་རྒྱལ་ཁབ་ལྔའི་མགོ་ཁྲིད་ཚོས་བོད་ཐོག་བཟུང་བའི་རྣམ་འགྱུར་མཚོན་པའི་འཁྲབ་སྟོན་ཞིག་ཀྱང་འཁྲབ་སོང་ལ། སྐབས་དེར་དབུ་ཁྲིད་ཚོའི་བོད་ཐོག་འཛིན་པའི་ལྟ་ཚུལ་མི་མཐུན་པ་བྱུང་བར་བརྟེན་ཞི་ཅིང་ཕིན་ཚོགས་ཐོག་ནས་ལངས་ཏེ་འགྲོ་དགོས་བྱུང་བའི་རྣམ་པ་ཡང་འཁྲབ་སོང་།
ཐེངས་འདིའི་རྒྱལ་ཁབ་ལྔའི་ཚོགས་འདུ་དེ་ཟླ་འདིའི་ཕྱི་ཚེས་༢༦ ནས་༢༧ བར་ཉིན་གཉིས་ཀྱི་རིང་ལྷོ་ཨ་ཧྥི་རི་ཀའི་རྒྱལ་ས་ཌུར་བྷན་ནང་འཚོག་རྒྱུ་ཡིན་པ་རེད།


text:
Monthly Archives: October 2017
ཚོགསཀྱི་རྣམ་བཤད།
Posted by རིག་གཞུང་།
རྩེ་ལེ་སྣ་ཚོགས་རང་གྲོལ་གྱི་འདྲ་རིས། ལགས་ འོ་ན་ད་ལམ་གྱི་སྐབས་འདི་ཉིད་དུ་ཟབ་མོ་ཚོགས་ཀྱི་འཁོར་ལོ་རྒྱ་ཆེན་པོ་བགྱིས་པ་ནི་བསོད་ནམས་དང་ངོ་མཚར་གྱི་མཆོག་ཏུ་གྱུར་པ་ལགས་ཤིང། དེ་ལ་ཚོགས་ཀྱི་ངོ་བོ། ངེས་ཚིག དབྱེ་བ་ཇི་ལྟར་བགྱི་བའི་ཐབས། བགྱིས་པའི་ཕན་ཡོན་དང་བཅས་པའི་རིམ་པ་ལས། དང་པོ་ངོ་བོ་ནི། ཚོགས་གཉིས་ཡོངས་སུ་རྫོགས་པར་བྱ་བ་དང། ལྷ་དང་བླ་མ་མཆེད་ལྕམ་རྣམས་ཀྱི་དགྱེས་པ་སྐོང་བར་བྱེད་པའི་རྫས་ཀྱི་རྣམ་གྲངས་སོ།། ངེས་ཚིག་ནི། ལེགས་སྦྱར་གྱི་སྐད་དུ་ག་ཎ་ཞེས་བྱ་བ་དེ་ཉིད་བོད་ཀྱི་སྐད་དུ་ཚོགས་ཞེས་བྱ་སྟེ། ཐབས་ཤེས་ཀྱི་རྫས་སུ་གྱུར་པའི་འདོད་ཡོན་བཟའ་བཏུང་གི་རྣམ་གྲངས་མང་པོ་ཚོགས་པར་བཤམས་པས་ན་ཚོགས་ཞེས་བྱའོ།། དབྱེ་བ་ནི། ཕྱི་ནང་གསང་བ་དེ་ཁོ་ན་ཉིད་ལས། ཕྱི་ལྟར་ན་དབང་ཆེན་གསེར་གྱི་ས་གཞིའི་ཚོགས་སྣོད་དུ་གླིང་བཞི་རི་རབ་རོལ་མཚོ་དང་བཅས་པ་ཚོགས་ཀྱི་ཡོ་བྱད་དུ་རང་བཞིན་གྱིས་བཀོད་ཅིང། བཅུད་ཀྱི་སེམས་ཅན་སྐྱེ་འགྲོ་མཐའ་དག་ཚོགས་ཀྱི་རྒྱན་དུ་ཡེ་ནས་ལྷུན་གྱིས་གྲུབ་པ་ནི་སྣང་སྲིད་རང་བྱུང་ཕྱིའི་ཚོགས་མཆོད་རྨད་དུ་བྱུང་བ་དེ་ཉིད་བླ་མ་ཡི་དམ་མཁའ་འགྲོ་ཚོགས་ལ་རང་བྱུང་རང་བབས་ཆེན་པོར་འབུལ་བ་ནི་ཕྱིའི་ཚོགས། ནང་ལྟར་ན། ཐབས་ཀྱི་རྫས་བཟའ་བའི་རིགས་གྱུར་ཐམས་ཅན་དང། ཤེས་རབ་ཀྱི་རྫས་བཏུང་བའི་རིགས་གྱུར་ཐམས་ཅད་དང། གཉིས་མེད་ཀྱི་རྫས་བཅའ་བའི་རིགས་གྱུར་ལ་སོགས་པ་མདོར་ན་འདོད་ཡོན་གྱི་ལོངས་སྤྱོད་ཅི་འབྱོར་ཐམས་ཅད་མཆོད་པའི་ཡོ་བྱད་དུ་བྱིན་གྱིས་བརླབས་པ་ནི་ནང་གི་ཚོགས། གསང་བ་ལྟར་ན། རང་ལུས་པགས་པའི་ཚོགས་སྣོད་དུ་ཤ་ཁྲག་དབང་པོ་དོན་སྙིང་དང་བཅས་པའི་ཕུང་པོ་འདི་ཉིད་ཡེ་ཤེས་ཀྱི་བདུད་རྩིར་བྱིན་གྱིས་བརླབས་ཏེ་འབུལ་བ་ནི་གསང་བའི་ཚོགས། དེ་ཁོ་ན་ཉིད་དུ་རང་རིགས་སྤྲོས་བྲལ་རྒྱ་ཆད་ཕྱོགས་ལྷུང་བྲལ་བ་ཀུན་ཁྱབ་ཡངས་པ་ཆེན་པོའ་ིཚོགས་སྣོད་དུ་སེམས་ཡིད་རྣམ་ཤེས་དབང་ཚོགས་ཀྱི་འདུ་ཤེས་འགྱུ་དྲན་ཕྲ་རགས་བཟང་ངན་གྱི་རྟོག་ཚོགས་བསམ་གྱིས་མི་ཁྱབ་པའི་རོལ་རྩལ་མཐའ་དག་རང་རིག་རང་ཤེས་རང་གྲོལ་གྱི་ཚོགས་སུ་བྱིན་གྱིས་བརླབས་ནས། གདོད་མའི་གནས་ལུགས་ཀྱི་ངང་དུ་འབུལ་བྱ་འབུལ་བྱེད་དང་བྲལ་བ་ཉིད་དུ་ཡིན་ལུགས་རང་ངོ་ཤེས་པ་ནི་དེ་ཁོ་ན་ཉིད་ཡང་དག་དོན་གྱི་ཚོགས་མཆོད་དེ། མདོར་ན་སྣང་སྲིད་ཕྱི་ནང་སྣོད་བཅུད་ཐམས་ཅད་ཚོགས་ཀྱི་རང་བཞིན་དུ་མ་གྱུར་པ་མེད་པའི་དོན་ཚུལ་བཞིན་དུ་ཤེས་དགོས་ཤིང། དེ་ལྟ་བུའི་དབྱེ་བ་རྟོགས་པས། ནང་གི་ཚོགས་མཆོད་དངོས་གཞི་ཇི་ལྟར་བགྱི་བའི་ཐབས་སམ་ཚུལ་ནི། སྤྱིར་གཟུགས་སྒྲ་དྲི་རོ་རེག་བྱ་ལ་སོགས་འདོད་ཡོན་ཐམས་ཅད་ཚོགས་ཀྱི་དངོས་པོར་མ་གྱུར་པ་མེད་ཅིང། བྱེ་བྲག་ཏུ་བཟའ་བ་ཐབས་ཀྱི་རང་བཞིན་དང། བཏུང་བ་ཤེས་རབ་ཀྱི་རང་བཞིན་ལ་སོགས་ཚོགས་རྫས་ཀྱི་དངོས་པོར་གྱུར་ཚད་ཇི་ལྟར་འབྱོར་བ་ལེགས་པར་བཤམས་ཤིང། ཡེ་ཤེས་རྣམ་རོལ་གྱི་མེ་(རཾ)ཆུ་(ཁཾ)རླུང་(ཡཾ)གསུམ་འཕྲོས་པས་ཀུན་རྫོབ་འཁྲུལ་སྣང་ཉེས་ཚོགས་ཀྱི་དྲི་མ་ཐམས་ཅད་སྦྱངས། སྐུ་གསུམ་ཡེ་ཤེས་ཀྱི་རྩལ་སྣང་འབྲུ་གསུམ་(ཨོཾ་ཨཱཿཧཱུཾ)གྱི་འོད་ཟེར་འཕྲོས་པས་བདེ་ཆེན་ཟག་མེད་ཀྱི་བདུད་རྩི་ཡིད་བཞིན་འདོད་འབྱུང་གི་གཏེར་དུ་བྱིན་གྱིས་བརླབས། དེ་ཉིད་ཡུལ་གོང་མ་དཀྱིལ་འཁོར་གྱི་ལྷ་ཚོགས་རྣམས་ལ་མཆོད་པའི་དངོས་པོར་ཕུལ། ཆོས་སྐྱོང་སྲུང་མ་རྣམས་ལ་ཅི་འདོད་ཀྱི་བསྐང་རྫས་སུ་བསྔོ། མཆེད་དང་ལྕམ་དྲལ་ཐམས་ཅད་དངོས་གྲུབ་དམ་རྫས་ཀྱི་ཚུལ་དུ་རོལ། ཞིང་སྐྱོང་མཁའ་འགྲོའི་ཚོགས་ལ་བཀའི་ཕམ་ཕབ་ཀྱི་ཚུལ་དུ་གཏོང་བ་ལ་སོགས་ཡུལ་གོང་འོག་ཀུན་ལ་སོ་སོར་གང་ལ་གང་འཚམ་པར་མཆོད་སྦྱིན་བྱ་ཞིང། དེ་དག་གི་ཚེ་ཡང་རློམ་སེམས་ཁེ་གྲགས་ལོ་འདོད་སེར་སྣ་རེ་དོགས་ལ་སོགས་པའི་བསམ་པ་དང་མ་འདྲེས་པར་ཏིང་འཛིན་ཡེ་ཤེས་རྣམ་རོལ་གྱི་ངང་ནས་དག་སྣང་མོས་གུས་སྙིང་རྗེར་ལྡན་ཞིང་ལྷག་བསམ་རྣམ་པར་དག་པའི་སྒོ་ནས་འབུལ། ཚོགས་ཀྱི་ཡོ་བྱད་ཀྱང། འབྱོར་བའི་ཚེ་ན་འདོད་ཡོན་གྱི་ལོངས་སྤྱོད་དུ་གྱུར་ཏོ་ཅོག་ཐམས་ཅད་ཕངས་སེམས་ཞེན་ཆགས་བྲལ་བས་ཅི་ཡོད་ཚོགས་སུ་བཤམས། མ་འབྱོར་བའི་ཚེ་ན་ཆུ་ལའང་རུང་ཞིང། ལྷག་བསམ་གྱི་ཀུན་ནས་བླངས་ཤིང་ཏིང་འཛིན་གྱི་ཁ་བསྒྱུར་ཤེས་ན་དངོས་པོ་ཐམས་ཅད་ཚོགས་མཆོད་དུ་མ་གྱུར་པ་རྡུལ་ཙམ་ཡང་མེད་པས་ཅིར་སྣང་ཆོས་ཉིད་རྣམ་རོལ་ཆེན་པོའི་ངང་དུ་སྤྱད། རང་ཉིད་བཟའ་བཏུང་གི་རིགས་གང་ལ་སྤྱོད་ཚེའང། དངོས་གྲུབ་ཚོགས་ཀྱི་འཁོར་ལོར་དམིགས་ཏེ་ཕུང་ཁམས་སྐྱེ་མཆེད་ཐམས་ཅད་རྒྱལ་བའི་དཀྱིལ་འཁོར་ཉིད་དུ་ལྷུན་གྱིས་གྲུབ་ཅིང། གནས་པ་རྩ་དང་གཡོ་བ་རླུང། བཀོད་པ་བྱང་ཆུབ་སེམས་ཀྱི་སྣང་ལུགས་གནས་ཚུལ་ཐམས་ཅད་ནི་གནས་དང་ཉེ་བའི་གནས། ཞིང་དང་ཉེ་བའི་ཞིང་ལ་སོགས་པར་ཡེ་ནས་རང་བྱུང་དུ་མཆིས་ཤིང། ཕྱི་རོལ་གྱི་ཡུལ་ཉི་ཤུ་རྩ་བཞི་མཐའ་དག་ནང་དུ་རྡོ་རྗེའི་ལུས་ཀྱི་སྤྱི་བོ་ལ་སོགས་པའི་གནས་དང། ཡུལ་དེ་དག་གི་དཔའ་བོ་རྡོ་རྗེ་འོད་ལྡན་ཡབ་ཡུམ་ལ་སོགས་རྣམས་ཀྱང་ནང་དུ་རྩ་སྒོམ་པ་ལ་སོགས་པའི་རྩ་རླུང་ཐིག་ལེའི་ཚུལ་དུ་ལྷུན་གྲུབ་ཏུ་བཞུགས་པར་རྒྱུད་སྡེ་མཐའ་དག་ལས་གསུངས་ཕྱིར། ནང་དུ་ཏིང་འཛིན་རྣལ་འབྱོར་དང་ལྡན་པས་ཚོགས་ཀྱི་མཆོད་པ་ལན་གཅིག་བྱས་ན་ཕྱི་རོལ་ཡུལ་ཆེན་ཉི་ཤུ་རྩ་བཞིའི་དཔའ་བོ་མཁའ་འགྲོའི་འདུ་བ་ཀུན་ལ་ཚོགས་ཀྱི་འཁོར་ལོ་དུས་གཅིག་ཏུ་བགྱིས་པའི་བསོད་ནམས་ཐོབ་ཅིང། དེར་ཡང་མ་ཟད་ཐེག་མཆོག་རྫོགས་པ་ཆེན་པོ་ལྟར་ན་ཙིཏྟ་འོད་ཁྱིམ་གྱི་ཀློང་ན་སངས་རྒྱས་ཞི་བ་སུམ་ཅུ་རྩ་དྲུག ཀླད་པ་དུང་ཁང་གི་ནང་དུ་ཁྲོ་བོ་ཁྲག་འཐུང་ལྔ་བཅུ་རྩ་བརྒྱད། མགྲིན་པ་རྩའི་དྲ་བ་ན་རིག་འཛིན་མཁའ་འགྲོའི་ལྷ་ཚོགས། གནས་དྲུག་རྩའི་འཁོར་ལོ་རུ་བཅོམ་ལྡན་ཐུབ་པ་རིགས་དྲུག་ལ་སོགས་ཞི་ཁྲོའི་ལྷ་ཚོགས་ཐམས་ཅད་ལུས་གནས་རྒྱལ་བའི་དཀྱིལ་འཁོར་ཁོ་ན་ཡིན་པ་དང། གཞན་ཡང་བ་སྤུའི་བུ་ག་རེ་རེ་ན་ཡང་མཁའ་འགྲོ་བྱེ་བ་འབུམ་སྡེའི་ཕོ་བྲང་ཡིན་པར་གསུངས་པས་ན་དེ་ཕྱིར་བཟའ་བཏུང་ཚོགས་འཁོར་གྱི་རང་བཞིན་དུ་འགྱུར་བའི་གནད་རྣམས་ཤེས་པར་བྱ། མདོར་བསྡུས་ན། བཤམས་པ་རྫས་ཀྱི་ཚོགས་འཁོར་བླ་མ་ཡི་དམ་མཁའ་འགྲོ་ཆོས་སྐྱོང་མཆེད་ལྕམ་དང་བཅས་པ་རྣམས་ལ་སྤྱིར་འབུལ། སྒྱུ་ལུས་ཕུང་པོའ་ིཚོགས་འཁོར་ཏིང་འཛིན་གནད་དང་ལྡན་པས་སྣང་སྲིད་ལྷ་འདྲེ་ལ་སོགས་མཆོད་སྦྱིན་གྱི་ཡུལ་དུ་གྱུར་པ་གོང་འོག་བར་མ་རྣམས་ལ་བྱེ་བྲག་ཏུ་འབུལ། བཟའ་བཏུང་རྒྱུན་གྱི་ཚོགས་འཁོར་ལོག་འཚོ་དཀོར་སྡིག་དང་མ་འདྲེས་པ་ཕུང་ཁམས་རྒྱལ་བའི་དཀྱིལ་འཁོར་ལ་ཁྱད་པར་དུ་འབུལ། ཅིར་སྣང་ཆོས་ཉིད་ཀྱི་ཚོགས་འཁོར་རང་ཤར་རང་གྲོལ་གྱི་ངང་ནས་ཡེངས་འཁྲུལ་གཉིས་འཛིན་དང་བྲལ་ཞིང་དགག་སྒྲུབ་བླང་དོར་ལས་འདས་པ་རང་རིག་ཀ་དག་གི་ངང་དུ་དོན་དམ་པར་འབུལ་བ་ནི་ཚོགས་ཀྱི་འཁོར་ལོ་ཡང་དག་པའོ།། དེ་ལྟ་བུའི་ཚོགས་ཀྱི་མཆོད་པ་བགྱིས་པའི་དགོས་ཆེད་དང་ཕན་ཡོན་ཇི་ལྟ་བུ་ཡོད་དམ་ཞེ་ན། ཐེག་པའི་མཐར་ཐུག་རྫོགས་པ་རང་བྱུང་གི་རྒྱུད་ལས། ཚོགས་ཀྱི་འཁོར་ལོ་བསྐོར་བའི་ཡོན་ཏན་ནི།། ཚེ་རབས་སྔ་ཕྱི་དཔག་མེད་སྒྲིབ་པ་རྣམས།། ཞི་ཁྲོའ་ིསྤྱན་སྔར་སྐད་ཅིག་ཙམ་གྱིས་བྱང།། ཚེ་རབས་ཕྱི་མ་གནས་ནི་གར་སྐྱེས་ཀྱང།། ཡོ་བྱད་ཆུང་བ་དག་ཏུ་མི་འགྱུར་ཞིང།།རྟག་ཏུ་ཆོས་ཀྱི་འཁོར་ལོ་བསྒྱུར་བར་འགྱུར།། རིན་ཆེན་ནོར་དང་འབྲུ་ལ་ལོངས་སྤྱོད་ཅིང།། རྫས་དང་ཡོ་བྱད་ལྡན་པའི་སྐྱེས་བུར་འགྱུར།།ཅེས་གནས་སྐབས་ཀྱི་ཡོན་ཏན་དང། དེ་བས་ལྷག་པའི་ཡོན་ཏན་འདི་རྣམས་ཐོབ། བར་དོ་རང་སྣང་ཡེ་ཤེས་དག་མཐོང་བས།། དེ་ལ་གྲོལ་ནས་མི་འགྱུར་ས་ལ་གནས།། སྤྲུལ་པ་སྟོང་གསུམ་གང་བས་འགྲོ་དོན་བྱེད།། དེ་ལྟ་བུ་ཡི་ཡོན་ཏན་ཐོབ་པར་འགྱུར།། ཞེས་གསུངས་ཤིང་མདོར་ན་ཚོགས་ཀྱི་འཁོར་ལོའི་ཕན་ཡོན་ནི་དཔག་ཏུ་མེད་དོ།།ཞི་རྒྱས་དབང་དྲག་གི་ཕྲིན་ལས་འགྲུབ། དམ་ཚིག་ཉམས་ཆག་ཐམས་ཅད་སོར་ཆུད། ལྷ་དང་བླ་མ་དམ་ཅན་མཆེད་ལྕམ་གྱི་དགྱེས་པ་སྐོངས། མི་མཐུན་རྐྱེན་ངན་བར་ཆད་སེལ།། བསོད་ནམས་དང་ཡེ་ཤེས་ཀྱི་ཚོགས་གཉིས་ཡོངས་སུ་རྫོགས། མཆོག་དང་ཐུན་མོང་གི་དངོས་གྲུབ་ཅིག་ཆར་དུ་ཐོབ་པ་ལ་སོགས་པའི་ཕན་ཡོན་གྱི་རྣམ་གྲངས་བརྗོད་ལས་འདས་པ་ཐོབ་ཅིང། གསང་སྔགས་བླ་མེད་རྡོ་རྗེ་ཐེག་པའི་ཁྱད་པར་གྱི་ཟབ་གནད་ཆ་རྐྱེན་ཁ་སྐོང་ལག་ལེན་རྨད་དུ་བྱུང་བ་ཡིན་ཡང་རྒྱུན་ལྡན་དུ་བརྩོན་པར་མཛད་འཚལ།།ཚོགས་ཀྱི་རྣམ་བཤད་མདོར་བསྡུས་འདི།། རབ་མཛེས་ཀུན་ཏའི་གོས་འཆང་བའི།། རིག་སྔགས་འཛིན་པ་(དཀར་པོ་བ་ཀུན་དགའ་བསྟན་འཛིན་)དེས་བསྐུར་ངོར།། བཀོད་འདིས་འགྲོ་ལ་ཕན་འགྲུབ་ ཤོག ། འདི་ལས་ཕལ་ཆེར་སྤྲོས་པའི་ཚོགས་ཀྱི་འདུ་བ་བསྒྲགས་པ་དང་ཚོགས་འཁོར་གྱི་བྱ་བ་ཇི་ལྟ་བ་རྒྱུད་སྡེ་ལས་གསུངས་པའི་ཚུལ་དག་སྤྲོ་བར་ནུས་མོད་ཀྱང། དེང་སང་བསྐལ་བ་སྙིགས་མའི་མཐའ་ལ་ཆེས་ཆེར་ཐུག་པའི་རང་ཚུལ་འདིས། དེ་ལྟ་བུའི་ནུས་ལྡན་གྱི་ཚོགས་འཁོར་ཚུལ་ལྡན་དཀོན་ཚེ་འདིར་བཤད་ཀྱང་ངལ་བ་དོན་མེད་ལས་མི་འབྱུང་བས་རེ་ཞིག་འདི་ཙམ་གྱིས་ཆོག་པར་སེམས་སོ།། དགེའོ། དགེའོ། དགེའོ།།
རྩེ་ལེ་སྣ་ཚོགས་རང་གྲོལ་གྱི་འདྲ་རིས།
ལགས་ འོ་ན་ད་ལམ་གྱི་སྐབས་འདི་ཉིད་དུ་ཟབ་མོ་ཚོགས་ཀྱི་འཁོར་ལོ་རྒྱ་ཆེན་པོ་བགྱིས་པ་ནི་བསོད་ནམས་དང་ངོ་མཚར་གྱི་མཆོག་ཏུ་གྱུར་པ་ལགས་ཤིང། དེ་ལ་ཚོགས་ཀྱི་ངོ་བོ། ངེས་ཚིག དབྱེ་བ་ཇི་ལྟར་བགྱི་བའི་ཐབས། བགྱིས་པའི་ཕན་ཡོན་དང་བཅས་པའི་རིམ་པ་ལས། དང་པོ་ངོ་བོ་ནི། ཚོགས་གཉིས་ཡོངས་སུ་རྫོགས་པར་བྱ་བ་དང། ལྷ་དང་བླ་མ་མཆེད་ལྕམ་རྣམས་ཀྱི་དགྱེས་པ་སྐོང་བར་བྱེད་པའི་རྫས་ཀྱི་རྣམ་གྲངས་སོ།། ངེས་ཚིག་ནི། ལེགས་སྦྱར་གྱི་སྐད་དུ་ག་ཎ་ཞེས་བྱ་བ་དེ་ཉིད་བོད་ཀྱི་སྐད་དུ་ཚོགས་ཞེས་བྱ་སྟེ། ཐབས་ཤེས་ཀྱི་རྫས་སུ་གྱུར་པའི་འདོད་ཡོན་བཟའ་བཏུང་གི་རྣམ་གྲངས་མང་པོ་ཚོགས་པར་བཤམས་པས་ན་ཚོགས་ཞེས་བྱའོ།། དབྱེ་བ་ནི། ཕྱི་ནང་གསང་བ་དེ་ཁོ་ན་ཉིད་ལས། ཕྱི་ལྟར་ན་དབང་ཆེན་གསེར་གྱི་ས་གཞིའི་ཚོགས་སྣོད་དུ་གླིང་བཞི་རི་རབ་རོལ་མཚོ་དང་བཅས་པ་ཚོགས་ཀྱི་ཡོ་བྱད་དུ་རང་བཞིན་གྱིས་བཀོད་ཅིང། བཅུད་ཀྱི་སེམས་ཅན་སྐྱེ་འགྲོ་མཐའ་དག་ཚོགས་ཀྱི་རྒྱན་དུ་ཡེ་ནས་ལྷུན་གྱིས་གྲུབ་པ་ནི་སྣང་སྲིད་རང་བྱུང་ཕྱིའི་ཚོགས་མཆོད་རྨད་དུ་བྱུང་བ་དེ་ཉིད་བླ་མ་ཡི་དམ་མཁའ་འགྲོ་ཚོགས་ལ་རང་བྱུང་རང་བབས་ཆེན་པོར་འབུལ་བ་ནི་ཕྱིའི་ཚོགས། ནང་ལྟར་ན། ཐབས་ཀྱི་རྫས་བཟའ་བའི་རིགས་གྱུར་ཐམས་ཅན་དང། ཤེས་རབ་ཀྱི་རྫས་བཏུང་བའི་རིགས་གྱུར་ཐམས་ཅད་དང། གཉིས་མེད་ཀྱི་རྫས་བཅའ་བའི་རིགས་གྱུར་ལ་སོགས་པ་མདོར་ན་འདོད་ཡོན་གྱི་ལོངས་སྤྱོད་ཅི་འབྱོར་ཐམས་ཅད་མཆོད་པའི་ཡོ་བྱད་དུ་བྱིན་གྱིས་བརླབས་པ་ནི་ནང་གི་ཚོགས། གསང་བ་ལྟར་ན། རང་ལུས་པགས་པའི་ཚོགས་སྣོད་དུ་ཤ་ཁྲག་དབང་པོ་དོན་སྙིང་དང་བཅས་པའི་ཕུང་པོ་འདི་ཉིད་ཡེ་ཤེས་ཀྱི་བདུད་རྩིར་བྱིན་གྱིས་བརླབས་ཏེ་འབུལ་བ་ནི་གསང་བའི་ཚོགས། དེ་ཁོ་ན་ཉིད་དུ་རང་རིགས་སྤྲོས་བྲལ་རྒྱ་ཆད་ཕྱོགས་ལྷུང་བྲལ་བ་ཀུན་ཁྱབ་ཡངས་པ་ཆེན་པོའ་ིཚོགས་སྣོད་དུ་སེམས་ཡིད་རྣམ་ཤེས་དབང་ཚོགས་ཀྱི་འདུ་ཤེས་འགྱུ་དྲན་ཕྲ་རགས་བཟང་ངན་གྱི་རྟོག་ཚོགས་བསམ་གྱིས་མི་ཁྱབ་པའི་རོལ་རྩལ་མཐའ་དག་རང་རིག་རང་ཤེས་རང་གྲོལ་གྱི་ཚོགས་སུ་བྱིན་གྱིས་བརླབས་ནས། གདོད་མའི་གནས་ལུགས་ཀྱི་ངང་དུ་འབུལ་བྱ་འབུལ་བྱེད་དང་བྲལ་བ་ཉིད་དུ་ཡིན་ལུགས་རང་ངོ་ཤེས་པ་ནི་དེ་ཁོ་ན་ཉིད་ཡང་དག་དོན་གྱི་ཚོགས་མཆོད་དེ། མདོར་ན་སྣང་སྲིད་ཕྱི་ནང་སྣོད་བཅུད་ཐམས་ཅད་ཚོགས་ཀྱི་རང་བཞིན་དུ་མ་གྱུར་པ་མེད་པའི་དོན་ཚུལ་བཞིན་དུ་ཤེས་དགོས་ཤིང། དེ་ལྟ་བུའི་དབྱེ་བ་རྟོགས་པས། ནང་གི་ཚོགས་མཆོད་དངོས་གཞི་ཇི་ལྟར་བགྱི་བའི་ཐབས་སམ་ཚུལ་ནི། སྤྱིར་གཟུགས་སྒྲ་དྲི་རོ་རེག་བྱ་ལ་སོགས་འདོད་ཡོན་ཐམས་ཅད་ཚོགས་ཀྱི་དངོས་པོར་མ་གྱུར་པ་མེད་ཅིང། བྱེ་བྲག་ཏུ་བཟའ་བ་ཐབས་ཀྱི་རང་བཞིན་དང། བཏུང་བ་ཤེས་རབ་ཀྱི་རང་བཞིན་ལ་སོགས་ཚོགས་རྫས་ཀྱི་དངོས་པོར་གྱུར་ཚད་ཇི་ལྟར་འབྱོར་བ་ལེགས་པར་བཤམས་ཤིང། ཡེ་ཤེས་རྣམ་རོལ་གྱི་མེ་(རཾ)ཆུ་(ཁཾ)རླུང་(ཡཾ)གསུམ་འཕྲོས་པས་ཀུན་རྫོབ་འཁྲུལ་སྣང་ཉེས་ཚོགས་ཀྱི་དྲི་མ་ཐམས་ཅད་སྦྱངས། སྐུ་གསུམ་ཡེ་ཤེས་ཀྱི་རྩལ་སྣང་འབྲུ་གསུམ་(ཨོཾ་ཨཱཿཧཱུཾ)གྱི་འོད་ཟེར་འཕྲོས་པས་བདེ་ཆེན་ཟག་མེད་ཀྱི་བདུད་རྩི་ཡིད་བཞིན་འདོད་འབྱུང་གི་གཏེར་དུ་བྱིན་གྱིས་བརླབས། དེ་ཉིད་ཡུལ་གོང་མ་དཀྱིལ་འཁོར་གྱི་ལྷ་ཚོགས་རྣམས་ལ་མཆོད་པའི་དངོས་པོར་ཕུལ། ཆོས་སྐྱོང་སྲུང་མ་རྣམས་ལ་ཅི་འདོད་ཀྱི་བསྐང་རྫས་སུ་བསྔོ། མཆེད་དང་ལྕམ་དྲལ་ཐམས་ཅད་དངོས་གྲུབ་དམ་རྫས་ཀྱི་ཚུལ་དུ་རོལ། ཞིང་སྐྱོང་མཁའ་འགྲོའི་ཚོགས་ལ་བཀའི་ཕམ་ཕབ་ཀྱི་ཚུལ་དུ་གཏོང་བ་ལ་སོགས་ཡུལ་གོང་འོག་ཀུན་ལ་སོ་སོར་གང་ལ་གང་འཚམ་པར་མཆོད་སྦྱིན་བྱ་ཞིང། དེ་དག་གི་ཚེ་ཡང་རློམ་སེམས་ཁེ་གྲགས་ལོ་འདོད་སེར་སྣ་རེ་དོགས་ལ་སོགས་པའི་བསམ་པ་དང་མ་འདྲེས་པར་ཏིང་འཛིན་ཡེ་ཤེས་རྣམ་རོལ་གྱི་ངང་ནས་དག་སྣང་མོས་གུས་སྙིང་རྗེར་ལྡན་ཞིང་ལྷག་བསམ་རྣམ་པར་དག་པའི་སྒོ་ནས་འབུལ། ཚོགས་ཀྱི་ཡོ་བྱད་ཀྱང། འབྱོར་བའི་ཚེ་ན་འདོད་ཡོན་གྱི་ལོངས་སྤྱོད་དུ་གྱུར་ཏོ་ཅོག་ཐམས་ཅད་ཕངས་སེམས་ཞེན་ཆགས་བྲལ་བས་ཅི་ཡོད་ཚོགས་སུ་བཤམས། མ་འབྱོར་བའི་ཚེ་ན་ཆུ་ལའང་རུང་ཞིང། ལྷག་བསམ་གྱི་ཀུན་ནས་བླངས་ཤིང་ཏིང་འཛིན་གྱི་ཁ་བསྒྱུར་ཤེས་ན་དངོས་པོ་ཐམས་ཅད་ཚོགས་མཆོད་དུ་མ་གྱུར་པ་རྡུལ་ཙམ་ཡང་མེད་པས་ཅིར་སྣང་ཆོས་ཉིད་རྣམ་རོལ་ཆེན་པོའི་ངང་དུ་སྤྱད། རང་ཉིད་བཟའ་བཏུང་གི་རིགས་གང་ལ་སྤྱོད་ཚེའང། དངོས་གྲུབ་ཚོགས་ཀྱི་འཁོར་ལོར་དམིགས་ཏེ་ཕུང་ཁམས་སྐྱེ་མཆེད་ཐམས་ཅད་རྒྱལ་བའི་དཀྱིལ་འཁོར་ཉིད་དུ་ལྷུན་གྱིས་གྲུབ་ཅིང། གནས་པ་རྩ་དང་གཡོ་བ་རླུང། བཀོད་པ་བྱང་ཆུབ་སེམས་ཀྱི་སྣང་ལུགས་གནས་ཚུལ་ཐམས་ཅད་ནི་གནས་དང་ཉེ་བའི་གནས། ཞིང་དང་ཉེ་བའི་ཞིང་ལ་སོགས་པར་ཡེ་ནས་རང་བྱུང་དུ་མཆིས་ཤིང། ཕྱི་རོལ་གྱི་ཡུལ་ཉི་ཤུ་རྩ་བཞི་མཐའ་དག་ནང་དུ་རྡོ་རྗེའི་ལུས་ཀྱི་སྤྱི་བོ་ལ་སོགས་པའི་གནས་དང། ཡུལ་དེ་དག་གི་དཔའ་བོ་རྡོ་རྗེ་འོད་ལྡན་ཡབ་ཡུམ་ལ་སོགས་རྣམས་ཀྱང་ནང་དུ་རྩ་སྒོམ་པ་ལ་སོགས་པའི་རྩ་རླུང་ཐིག་ལེའི་ཚུལ་དུ་ལྷུན་གྲུབ་ཏུ་བཞུགས་པར་རྒྱུད་སྡེ་མཐའ་དག་ལས་གསུངས་ཕྱིར། ནང་དུ་ཏིང་འཛིན་རྣལ་འབྱོར་དང་ལྡན་པས་ཚོགས་ཀྱི་མཆོད་པ་ལན་གཅིག་བྱས་ན་ཕྱི་རོལ་ཡུལ་ཆེན་ཉི་ཤུ་རྩ་བཞིའི་དཔའ་བོ་མཁའ་འགྲོའི་འདུ་བ་ཀུན་ལ་ཚོགས་ཀྱི་འཁོར་ལོ་དུས་གཅིག་ཏུ་བགྱིས་པའི་བསོད་ནམས་ཐོབ་ཅིང། དེར་ཡང་མ་ཟད་ཐེག་མཆོག་རྫོགས་པ་ཆེན་པོ་ལྟར་ན་ཙིཏྟ་འོད་ཁྱིམ་གྱི་ཀློང་ན་སངས་རྒྱས་ཞི་བ་སུམ་ཅུ་རྩ་དྲུག ཀླད་པ་དུང་ཁང་གི་ནང་དུ་ཁྲོ་བོ་ཁྲག་འཐུང་ལྔ་བཅུ་རྩ་བརྒྱད། མགྲིན་པ་རྩའི་དྲ་བ་ན་རིག་འཛིན་མཁའ་འགྲོའི་ལྷ་ཚོགས། གནས་དྲུག་རྩའི་འཁོར་ལོ་རུ་བཅོམ་ལྡན་ཐུབ་པ་རིགས་དྲུག་ལ་སོགས་ཞི་ཁྲོའི་ལྷ་ཚོགས་ཐམས་ཅད་ལུས་གནས་རྒྱལ་བའི་དཀྱིལ་འཁོར་ཁོ་ན་ཡིན་པ་དང། གཞན་ཡང་བ་སྤུའི་བུ་ག་རེ་རེ་ན་ཡང་མཁའ་འགྲོ་བྱེ་བ་འབུམ་སྡེའི་ཕོ་བྲང་ཡིན་པར་གསུངས་པས་ན་དེ་ཕྱིར་བཟའ་བཏུང་ཚོགས་འཁོར་གྱི་རང་བཞིན་དུ་འགྱུར་བའི་གནད་རྣམས་ཤེས་པར་བྱ། མདོར་བསྡུས་ན། བཤམས་པ་རྫས་ཀྱི་ཚོགས་འཁོར་བླ་མ་ཡི་དམ་མཁའ་འགྲོ་ཆོས་སྐྱོང་མཆེད་ལྕམ་དང་བཅས་པ་རྣམས་ལ་སྤྱིར་འབུལ། སྒྱུ་ལུས་ཕུང་པོའ་ིཚོགས་འཁོར་ཏིང་འཛིན་གནད་དང་ལྡན་པས་སྣང་སྲིད་ལྷ་འདྲེ་ལ་སོགས་མཆོད་སྦྱིན་གྱི་ཡུལ་དུ་གྱུར་པ་གོང་འོག་བར་མ་རྣམས་ལ་བྱེ་བྲག་ཏུ་འབུལ། བཟའ་བཏུང་རྒྱུན་གྱི་ཚོགས་འཁོར་ལོག་འཚོ་དཀོར་སྡིག་དང་མ་འདྲེས་པ་ཕུང་ཁམས་རྒྱལ་བའི་དཀྱིལ་འཁོར་ལ་ཁྱད་པར་དུ་འབུལ། ཅིར་སྣང་ཆོས་ཉིད་ཀྱི་ཚོགས་འཁོར་རང་ཤར་རང་གྲོལ་གྱི་ངང་ནས་ཡེངས་འཁྲུལ་གཉིས་འཛིན་དང་བྲལ་ཞིང་དགག་སྒྲུབ་བླང་དོར་ལས་འདས་པ་རང་རིག་ཀ་དག་གི་ངང་དུ་དོན་དམ་པར་འབུལ་བ་ནི་ཚོགས་ཀྱི་འཁོར་ལོ་ཡང་དག་པའོ།། དེ་ལྟ་བུའི་ཚོགས་ཀྱི་མཆོད་པ་བགྱིས་པའི་དགོས་ཆེད་དང་ཕན་ཡོན་ཇི་ལྟ་བུ་ཡོད་དམ་ཞེ་ན། ཐེག་པའི་མཐར་ཐུག་རྫོགས་པ་རང་བྱུང་གི་རྒྱུད་ལས། ཚོགས་ཀྱི་འཁོར་ལོ་བསྐོར་བའི་ཡོན་ཏན་ནི།། ཚེ་རབས་སྔ་ཕྱི་དཔག་མེད་སྒྲིབ་པ་རྣམས།། ཞི་ཁྲོའ་ིསྤྱན་སྔར་སྐད་ཅིག་ཙམ་གྱིས་བྱང།། ཚེ་རབས་ཕྱི་མ་གནས་ནི་གར་སྐྱེས་ཀྱང།། ཡོ་བྱད་ཆུང་བ་དག་ཏུ་མི་འགྱུར་ཞིང།།རྟག་ཏུ་ཆོས་ཀྱི་འཁོར་ལོ་བསྒྱུར་བར་འགྱུར།། རིན་ཆེན་ནོར་དང་འབྲུ་ལ་ལོངས་སྤྱོད་ཅིང།། རྫས་དང་ཡོ་བྱད་ལྡན་པའི་སྐྱེས་བུར་འགྱུར།།ཅེས་གནས་སྐབས་ཀྱི་ཡོན་ཏན་དང། དེ་བས་ལྷག་པའི་ཡོན་ཏན་འདི་རྣམས་ཐོབ། བར་དོ་རང་སྣང་ཡེ་ཤེས་དག་མཐོང་བས།། དེ་ལ་གྲོལ་ནས་མི་འགྱུར་ས་ལ་གནས།། སྤྲུལ་པ་སྟོང་གསུམ་གང་བས་འགྲོ་དོན་བྱེད།། དེ་ལྟ་བུ་ཡི་ཡོན་ཏན་ཐོབ་པར་འགྱུར།། ཞེས་གསུངས་ཤིང་མདོར་ན་ཚོགས་ཀྱི་འཁོར་ལོའི་ཕན་ཡོན་ནི་དཔག་ཏུ་མེད་དོ།།ཞི་རྒྱས་དབང་དྲག་གི་ཕྲིན་ལས་འགྲུབ། དམ་ཚིག་ཉམས་ཆག་ཐམས་ཅད་སོར་ཆུད། ལྷ་དང་བླ་མ་དམ་ཅན་མཆེད་ལྕམ་གྱི་དགྱེས་པ་སྐོངས། མི་མཐུན་རྐྱེན་ངན་བར་ཆད་སེལ།། བསོད་ནམས་དང་ཡེ་ཤེས་ཀྱི་ཚོགས་གཉིས་ཡོངས་སུ་རྫོགས། མཆོག་དང་ཐུན་མོང་གི་དངོས་གྲུབ་ཅིག་ཆར་དུ་ཐོབ་པ་ལ་སོགས་པའི་ཕན་ཡོན་གྱི་རྣམ་གྲངས་བརྗོད་ལས་འདས་པ་ཐོབ་ཅིང། གསང་སྔགས་བླ་མེད་རྡོ་རྗེ་ཐེག་པའི་ཁྱད་པར་གྱི་ཟབ་གནད་ཆ་རྐྱེན་ཁ་སྐོང་ལག་ལེན་རྨད་དུ་བྱུང་བ་ཡིན་ཡང་རྒྱུན་ལྡན་དུ་བརྩོན་པར་མཛད་འཚལ།།ཚོགས་ཀྱི་རྣམ་བཤད་མདོར་བསྡུས་འདི།། རབ་མཛེས་ཀུན་ཏའི་གོས་འཆང་བའི།། རིག་སྔགས་འཛིན་པ་(དཀར་པོ་བ་ཀུན་དགའ་བསྟན་འཛིན་)དེས་བསྐུར་ངོར།། བཀོད་འདིས་འགྲོ་ལ་ཕན་འགྲུབ་
ཤོག ། འདི་ལས་ཕལ་ཆེར་སྤྲོས་པའི་ཚོགས་ཀྱི་འདུ་བ་བསྒྲགས་པ་དང་ཚོགས་འཁོར་གྱི་བྱ་བ་ཇི་ལྟ་བ་རྒྱུད་སྡེ་ལས་གསུངས་པའི་ཚུལ་དག་སྤྲོ་བར་ནུས་མོད་ཀྱང། དེང་སང་བསྐལ་བ་སྙིགས་མའི་མཐའ་ལ་ཆེས་ཆེར་ཐུག་པའི་རང་ཚུལ་འདིས། དེ་ལྟ་བུའི་ནུས་ལྡན་གྱི་ཚོགས་འཁོར་ཚུལ་ལྡན་དཀོན་ཚེ་འདིར་བཤད་ཀྱང་ངལ་བ་དོན་མེད་ལས་མི་འབྱུང་བས་རེ་ཞིག་འདི་ཙམ་གྱིས་ཆོག་པར་སེམས་སོ།། དགེའོ། དགེའོ། དགེའོ།།
Posted in འབྲི་རྩོམ།


text:
ཚེས་22ཉིན་གྱི་སྔ་དྲོ། 2019ལོའི་ལྗོངས་ཡོངས་ཀྱི་འཕྲོད་བསྟེན་དང་བདེ་ཐང་ལས་དོན་གྱི་ཚོགས་འདུ་ལྷ་སར་འཚོགས་ཏེ་རང་ལྗོངས་ཀྱི་འཕྲོད་བསྟེན་དང་བདེ་ཐང་བྱ་གཞག་འཕེལ་རྒྱས་ཀྱི་གྲུབ་འབྲས་ལ་ཕྱོགས་སྡོམ་དང་། གནད་དོན་དང་མི་འདང་སར་དབྱེ་ཞིབ། མིག་སྔ་དང་སླད་ཕྱིན་གྱི་འཕྲོད་བསྟེན་དང་བདེ་ཐང་ལས་དོན་བཀོད་སྒྲིག་བཅས་བྱས་ཡོད།
ཚོགས་འདུའི་ཐོག་2018ལོ་ནི་ལྗོངས་ཡོངས་ཀྱི་འཕྲོད་བསྟེན་ཁོངས་གཏོགས་ཀྱིས་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་ཕྱོགས་མཐའ་འཁྱོངས་བྱས་ནས་མང་ཚོགས་ཀྱི་བདེ་ཐང་གི་དགོས་མཁོར་དམ་འཛིན་ལྷོད་མེད་བྱེད་པ་དང་། འཕྲོད་བསྟེན་ཆེ་མོ་དང་བདེ་ཐང་ཆེ་མོའི་འདུ་ཤེས་ཟབ་ཏུ་ཏན་ཏིག་གཏོང་བ། ཕྱོགས་ཡོངས་ནས་སྨན་བཅོས་འཕྲོད་བསྟེན་སྒྲིག་སྲོལ་སྒྱུར་བཅོས་ཟབ་ཏུ་གཏོང་བ། སྨན་བཅོས་ཞབས་ཞུའི་འཇོན་ཐང་རྒྱུན་ཆད་མེད་པར་ཆེ་རུ་གཏོང་བ། སྨན་བཅོས་ཤེས་ལྡན་པའི་ཚོགས་སྒྲིག་རྣམ་པའི་བོད་སྐྱོར་དང་ཁ་གཏད་རོགས་སྐྱོར་གྱི་ལས་དོན་ཏན་ཏིག་ངང་སྤེལ་བ། བོད་ཀྱི་གསོ་བ་རིག་པའི་བྱ་གཞག་གསར་གཏོད་དང་འཕེལ་རྒྱས་གཏོང་བ་བཅས་བྱས་པས། སྐྱོན་བྲལ་གྱི་བོད་ལྗོངས་འཛུགས་སྐྲུན་ལ་དུས་མཚམས་རང་བཞིན་གྱི་གྲུབ་འབྲས་ཐོབ་ཡོད། རིམ་པ་ཁག་དང་སྡེ་ཚན་ཁག་གིས་གོ་སྐབས་སྟངས་འཛིན་གྱི་འདུ་ཤེས་ཟབ་ཏུ་བཏང་ནས་ལས་དོན་ཡག་པོ་སྒྲུབ་རྒྱུར་དམ་འཛིན་བྱེད་པ་དང་། ལས་འགན་དང་དམིགས་ཚད་ལ་དམ་འཛིན་ལྷོད་མེད་བྱས་ནས“གཉིས་ཆག་གཅིག་སྤོར”དང“མི་ཐོན་པ་གསུམ”མངོན་འགྱུར་ཧུར་ཐག་ཡོང་བ་བྱེད་པ། འཆར་འགོད་དང་བཀོད་སྒྲིག་འཐུས་སྒོ་ཚང་དུ་བཏང་ནས་སྨན་བཅོས་འཕྲོད་བསྟེན་ཞབས་ཆུའི་ཆུ་ཚད་སྔར་བས་མཐོ་རུ་གཏོང་བ་དང་། གཅིག་གྱུར་འཆར་འགོད་དང་ཕྱོགས་ཡོངས་ལ་ལྟ་རྟོག་བྱས་ནས་གཙོ་གནད་མངོན་གསལ་པོ་ཡོང་བ་མཐའ་འཁྱོངས་བྱས་ཏེ་འཕྲོད་བསྟེན་དང་བདེ་ཐང་གི་ལས་དོན་དོན་འཁྱོལ་ལ་དམ་འཛིན་ལྷོད་མེད་བྱེད་པ། ཏང་གི་འགོ་ཁྲིད་མཐའ་འཁྱོངས་བྱས་ནས་འཕྲོད་བསྟེན་དང་བདེ་ཐང་ལས་དོན་གྱི་རྩ་འཛུགས་ཀྱི་འགན་ལེན་དང་སྤྱི་ཚོགས་ཀྱི་སྣང་ཚུལ་ལེགས་སུ་བཏང་སྟེ་ཐུན་མོང་ཐོག་ལྗོངས་ཡོངས་ཀྱི་འཕྲོད་བསྟེན་དང་བདེ་ཐང་ལས་དོན་ལ་རྣམ་པ་གསར་པ་གཏོད་དེ་ཕུལ་བྱུང་གི་གྲུབ་འབྲས་བླངས་ནས་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་ནས་ལོ་70འཁོར་བར་རྟེན་འབྲེལ་ཞུ་དགོས་པ་བསྟན་ཡོད།


text:
རྗེ་བཙུན་རེད་མདའ་བ་གཞོན་ནུ་བློ་གྲོས།དྲ་འཇུག་པ། སེར་བྱེས་རིག་མཛོད་ཆེན་མོ།
རྗེ་བཙུན་རེད་མདའ་བ་གཞོན་ནུ་བློ་གྲོས་ནི། ཕྱི་ལོ་ ༡༣༤༩ ལོར་དཔལ་ས་སྐྱ་དང་ཉེ་བའི་སའི་ཆ་རེད་མདའ་ཁབ་སོར་བློན་པོ་མགར་སྟོང་བཙན་ཡུལ་སྲུང་གི་རྒྱུད་དུ་ཡབ་རེད་མདའི་བློན་ཆེན་བཀྲ་ཤིས་མགོན་པོ་རྒྱལ་མཚན་དང༌། ཡུམ་དབང་ཕྱུག་སྐྱིད་གཉིས་ཀྱི་སྲས་སུ་སྐུ་འཁྲུངས། མཚན་ལ་བཙུན་ནེ་གསོལ། མཚན་གཞན་ལ་བཙུན་ནེ་བློ་གྲོས་ཆེ་ཞེས་ཀྱང་གྲགས། མི་རིང་བར་ཡབ་ཡུམ་གཉིས་གཤེགས། ཨ་ནེ་བཀྲ་ཤིས་འབུམ་གྱིས་སྙོར་སྐྱོང་གནང་། འཕགས་ཆེན་ཆོས་བཟང་དཔལ་ལ་སྐྱབས་འགྲོ་སེམས་བསྐྱེད་དང༌། བསྙེན་གནས་ཀྱི་སྡོམ་པ་དང༌། ཐུགས་རྗེ་ཆེན་པོའི་ཆོས་སྐོར་ཞུ། ཡི་གེ་འབྲི་ཀློག་ལེགས་པར་བསླབས།
དགུང་ལོ་བཅོ་བརྒྱད་པ་ཕྱི་ལོ་ ༡༣༦༦ ལ་ས་བཟང་པཎ་ཆེན་གྱི་དྲུང་དུ་དགེ་ཚུལ་གྱི་སྡོམ་པ་མནོས་ཏེ་མཚན་ལ་གཞོན་ནུ་བློ་གྲོས་ཞེས་གསོལ། ཉ་དབོན་ཀུན་དགའ་དཔལ་བ་དང༌། མཁན་ཆེན་སངས་རྒྱས་འཕེལ་གཉིས་ལས་ཚད་མ་སྡེ་བདུན་མདོ་འགྲེལ་དང་བཅས་པ་ལ་སྦྱངས་ཤིང་། ཆོས་གྲྭ་རྣམས་སུ་གྲྭ་སྐོར་མཛད།
དེ་དུས་རྒྱལ་སྲས་ཐོགས་མེད་བཟང་པོའི་མཚན་ཐོས་པ་ཙམ་ལ་བ་སྤུ་གཡོ་ཞིང་མིག་ནས་མཆི་མ་འཛག་པ་སོགས་བྱུང་ནས་དངུལ་ཆུ་ཆོས་རྫོང་དུ་བྱོན་ཏེ་རྒྱལ་སྲས་ཐོགས་མེད་བཟང་པོའི་དྲུང་དུ་སྨོན་འཇུག་སེམས་བསྐྱེད་བླངས་ཤིང་། ཐེག་པ་ཆེན་པོའི་བློ་སྦྱོང་ལ་སོགས་པའི་ཆོས་སྐོར་མང་དུ་ཞུས།
དེ་ནས་ས་སྐྱར་དཔེ་མཚམས་བཅད་ནས་སྡེ་བདུན་མདོ་འགྲེལ་པ་འགྲེལ་བཤད་བཅས་ལ་བསྐྱར་དུ་གཟིགས་རྟོག་དང་། ཆོས་རྗེ་ས་སྐྱ་པཎྜི་ཏ། འུ་ཡུག་པ་རིགས་པའི་སེང་གེའི་ལེགས་བཤད་རྣམས་ལའང་གཟིགས་ཏེ་རྣམ་འགྲེལ་གྱི་ཊཱིཀྐ་ཆེ་ཆུང་གཉིས་སྤྱི་དོན་དང་བཅས་པའང་མཛད།
བླ་མ་བསོད་ནམས་རྒྱལ་མཚན་པ་སོགས་ལས་ཕར་ཕྱིན་གྱི་བཤད་པ་གསན། ཁྱད་པར་དུ་ཉི་ཁྲི་སྣང་བ་དང༌། བརྒྱད་སྟོང་འགྲེལ་ཆེན་འབྲེ་མར་གྱི་ཊཱིཀྐ་རྣམས་ལའང་ཞིབ་གཟིགས་མཛད། ཉིན་རེ་བཞིན་བམ་པོ་ཕྱེད་རེ་ཐུགས་ལ་ཟིན། ཕར་ཕྱིན་གྱི་ཊཱིཀྐ་དང༌། དོན་བདུན་ཅུ་ལ་རྣམ་བཤད་ཀྱང་མཛད།
ལོ་ཆེན་བྱང་ཆུབ་རྩེ་མོའི་ཞབས་ལ་གཏུགས་ཏེ། མངོན་པ་གོང་འོག་ཚར་མང་དུ་གསན་ཅིང༌། ས་སྡེ་ལྔ་དང་སྡོམ་རྣམ་པ་གཉིས། པྲཱ་ཀཱ་ར་ཎ་སྡེ་བརྒྱད་འགྲེལ་བཤད་དང་བཅས་པ་དང༌། དཔང་ལོའི་ལེགས་བཤད་རྣམས་ལའང་གཟིགས། མངོན་པ་གོང་འོག་གི་ཊཱིཀྐ་བསྡུས་དོན་དང་བཅས་པའང་མཛད།
མཁན་ཆེན་ལྡོག་ལོག་པ་ཀུན་དགའ་བཟང་པོའི་དྲུང་དུ་བྱོན་ཏེ། མཁན་སློབ་དགེ་འདུན་དང་བཅས་པའི་དབུས་སུ་བསྙེན་པར་རྫོགས་ཏེ། མཁན་ཆེན་པའི་དྲུང་དུ་མདོ་རྩ་བ་ཚར་གཅིག་གསན་པས། མཁན་ཆེན་པའི་ཞལ་ནས་འདུལ་བ་ངེད་ལས་ཁྱེད་མཁས་པར་བྱུང་འདུག །ཆོས་བདག་པོ་ལ་འཕྲོད་པ་ཡིན་པས་འདི་ལ་འགྲེལ་པ་མཛོད་ལ་སྟོད་འདུལ་གྱི་སྡོམ་རྒྱུན་མ་ཆད་པར་མཛོད་ཅིག་གསུངས་པ་ལྟར། མདོ་རྩའི་ཊཱིཀྐ་དང༌། ལས་ཆོག་ཀྱང་མཛད་དེ་ཕྱིན་ཆད་ནས་དབྱར་གནས་དང་གསོ་སྦྱོང་དགག་དབྱེ་གསུམ་ཆག་མེད་དུ་མཛད།
ཆོས་རྗེ་བྱང་སེམས་པའི་དྲུང་དུ་དབུ་མ་རིགས་ཚོགས་དང༌། བཞི་བརྒྱ་པ། འཇུག་པ་སོགས་དབུ་མའི་སྐོར་རྣམས་གསན་ཏེ་དབུ་མ་རྩ་བ་ཤེས་རབ་དང༌། དབུ་མ་ལ་འཇུག་པ་དང༌། བཞི་བརྒྱ་པ་གསུམ་ལ་ཊཱིཀྐ་མཛད་ཅིང༌། རྩ་ཤེའི་འགྲེལ་པ་ཚིག་གསལ་ལ་སྤྱི་དོན་ཡང་མཛད་ཅིང་འཆད་སྤེལ་གནང་སྟེ་དབུ་མའི་བཤད་སྲོལ་དར་བར་མཛད་པས་སྐབས་དེར་སོང་ན་དབུ་མ། བསྡད་ན་དབུ་མ་ཞེས་པའི་གཏམ་དེ་བྱུང་བར་གྲགས། སྐབས་དེར་གངས་ཅན་ལྗོངས་སུ་དབུ་ཚད་ཀྱི་རིགས་པའི་ལམ་ཐམས་ཅད་ཧ་ཅང་ཉམས་ནས་ཡོད་པ་ལ་རྗེ་འདིས་དབུ་ཚད་ཀྱི་རིགས་པའི་ལམ་སྲོལ་ཕྱེ་བར་མཁས་གྲུབ་རྗེས་གསུངས་ཤིང་། རྗེ་ཙོང་ཁ་པ་བློ་བཟང་གྲགས་པས་ཀྱང་རྒྱལ་བའི་གསུང་རབ་ཀྱི་དྲང་ངེས་རྣམ་པར་འབྱེད་པའི་ཤིང་རྟ་ཆེན་པོ་དག་གི་ལམ་སྲོལ། དབུ་ཚད་ཀྱི་རིགས་པའི་སྒོ་དང་པོར་རྗེ་འདི་ཉིད་ལས་རྙེད་པས་འགྲན་ཟླ་མེད་པའི་བླ་མ་གཙོ་བོར་མཛད་པ་ཡིན་པར་ཡང་གསུངས།
དེ་རྗེས་ལོ་ཆེན་བྱང་ཆུབ་རྩེ་མོའི་དྲུང་དུ་གསང་བ་འདུས་པ་མི་བསྐྱོད་པའི་དབང་ཞུས་ཏེ་གསང་མཚན་མི་བསྐྱོད་རྡོ་རྗེར་བཏགས། ལོ་ཆེན་སྐྱབས་མཆོག་དཔལ་བཟང་པོའི་དྲུང་དུ་རྒྱུད་ཀྱི་བཤད་པ། བསོད་ནམས་རྒྱལ་མཚན་པའི་དྲུང་དུ་དཔལ་གསང་བ་འདུས་པའི་འགྲེལ་པ་སྒྲོན་གསལ་ཆ་ལག་དང་བཅས་པ་ཞིབ་པར་གསན་ཅིང༌། ཀྱཻ་རྡོ་རྗེའི་མན་ངག་ལམ་འབྲས་བུ་དང་བཅས་པ་སོགས་སྔགས་ཀྱི་ཟབ་ཆོས་མང་དུ་གསན། ས་བཟང་པཎ་ཆེན་གྱི་དྲུང་དུ་བདེ་མཆོག་གི་དབང༌། ལོ་ཆེན་སྐྱབས་མཆོག་པ་ལ་རྡོ་རྗེ་ཕྲེང་བ། འཇམ་རྡོར། འཇིག་རྟེན་དབང་ཕྱུག །ས་སྐྱ་པའི་རྡོ་རྗེ་གཞོན་ནུ། རིམ་ལྔ་མདོར་བྱས། སྤྱོད་བསྡུས་སྒྲོན་མ་སོགས་གསན་ཅིང༌། ས་སྐྱ་པ་དང་བུ་སྟོན་རིན་པོ་ཆེ་ལ་སོགས་པའི་ཡིག་ཆ་རྣམས་ལའང་གཟིགས་ཏེ། རྩ་རྒྱུད་ལ་ཊཱིཀྐ། མངོན་རྟོགས། བདག་འཇུག་མཆོད་ཕྲེང༌། རིམ་ལྔའི་བསྡུས་དོན་སོགས་མཛད་ཅིང༌། གཞན་ཡང་རྒྱུད་བླ་མ། བཤེས་སྤྲིང༌། ལུང་ཀུན་ལས་བཏུས་པ་རྣམས་ལ་ཊཱིཀྐའང་མཛད།
དབུས་ཕྱོགས་སུ་བྱོན་ནས་རྗེ་ཙོང་ཁ་པ་དང་ཞལ་འཛོམས་ཏེ་གནམ་རྩེར་ལྡེང་དང༌། བྱང་རྭ་སྒྲེང་དང༌། སྐྱིད་ཤོད་ཀྱི་སའི་ཆ་མང་པོ་དང༌། གཙང་སྟག་ཚང་རྫོང་ཁ་སོགས་སུ་ཡབ་སྲས་གཉིས་ཞལ་འཛོམས་ཏེ་ཆོས་ཀྱི་འཁོར་ལོ་རྒྱ་ཆེར་བསྐོར་བའི་ཚུལ་སོགས་རྗེ་ཙོང་ཁ་པའི་རྣམ་ཐར་དུ་གསལ།
དེ་ནས་གངས་བུ་ལེ་དཀར་པོའི་གཡས་མགུལ་གཡུ་ལུང་རྡོ་རྗེ་ལྗོངས་སུ་ལོ་ལྔའི་བར་དུ་སྐུ་མཚམས་ལ་བཞུགས། དེ་ནས་བལ་བོད་ཀྱི་སའི་མཚམས་མང་ཡུལ་སྐྱིད་གྲོང་གི་ནགས་ཁྲོད་དུ་ཕེབས་ཏེ་སྒྲུབ་པ་ལ་རྩེ་གཅིག་ཏུ་བཞུགས། དེའི་ཚེ་དམ་པ་འདིའི་རྗེས་སུ་འབྲངས་པ་མང་པོ་བྱུང་བར་དུས་དུས་སུ་ཆོས་ཀྱི་བདུད་རྩི་གནང་ཞིང༌། རྒྱུན་དུ་ནགས་ཁྲོད་དབེན་པ་སོ་སོར་སྒྲུབ་པ་ལ་བཞུགས་པའང་མང་དུ་བྱུང་། མངའ་བདག་ཡུམ་སྲས་ལ་བསྟན་འགྱུར་བཞེངས་པའི་བསྐུལ་མ་དང་ཞབས་འདེགས་ཀྱང་གནང་། གྲུབ་ཐོབ་ཐང་སྟོང་རྒྱལ་པོས་ཀྱང་རྗེ་བཙུན་རེད་མདའ་བ་ཆེན་པོའི་སྙན་པ་གསན་ནས་མེ་ཏོག་མདངས་ཅན་དུ་མཇལ་བར་ཕེབས་ཏེ་ཆོས་གསན་པས་ཐོག་མར་ཐུགས་ཆོས་ལ་འགྱུར་བའི་རྐྱེན་བྱས་པར་གྲགས་སོ། །
དེ་ནས་དགུང་ལོ་རེ་བཞི་པ་ཕྱི་ལོ་༡༤༡༢ལོ་སྟེ་ཆུ་ཕོ་འབྲུག་གི་ལོ་ཟླ་བ་བཅུ་གཉིས་པའི་ཉེར་དགུའི་ཉིན་སྐུ་ཞི་བར་གཤེགས་སོ། །སློབ་མ་ལ་ཉིད་ཀྱི་ཞལ་ནས། ཀུན་མཁྱེན་ཤེར་འོད་བློ་བཟང་གྲགས་པ་སོགས། །གཞུང་ལུགས་རབ་འབྱམས་ཤེས་པའི་བཤེས་གཉེན་བདུན། །དཀའ་བཞི་ལེགས་པར་སྨྲ་བ་བཅུ་ཕྲག་གཅིག །ཕར་ཚད་ཤེས་པའི་སློབ་མ་བརྒྱ་ཕྲག་བརྒལ། །ཞེས་གསུངས་པ་དང་། རྣམ་ཐར་ལས། སྦྱངས་པའི་མཆོག་གྱུར་ཀུན་མཁྱེན་ཤེས་རབ་འོད་དང་། སྲས་ཀྱི་མཆོག་གྱུར་བློ་བཟང་གྲགས་པ། ལྟ་བའི་མཆོག་གྱུར་གོན་གྱོ་ཉི་མ་གྲགས། ཉམས་ལེན་མཆོག་གྱུར་ཀུན་དགའ་དཔལ་བཟང་པོ། རྩོམ་ལྡན་མཆོག་གྱུར་དཔལ་འབྱོར་ཤེས་རབ། འཆད་མཁས་མཆོག་གྱུར་བསོད་ནམས་ཤེས་རབ། རྩོད་བཟང་མཆོག་གྱུར་དར་མ་རིན་ཆེན། བྱང་བ་བཀའ་བཅུ་པ་དགེ་ལེགས་དཔལ་སོགས་སློབ་མ་མང་དུ་བྱོན།
གསུང་རྩོམ་ལ་རྣམ་ཐར་ལས། འཛམ་གླིང་མཛེས་པའི་རྒྱན་མཆོག་དཀའ་ཆེན་བཞི། །རྩ་འཇུག་གཞི་གསུམ་ཐེག་ཆེན་རྒྱུད་བླ་མ། །ཆོས་མངོན་མཛོད་དང་དཔལ་ལྡན་འདུས་པ་སྟེ། །རྣམ་བཤད་མཛད་པའི་གཞུང་ལུགས་བཅུ་ཕྲག་གཅིག །ཅེས་པ་ལྟར་པོད་བཅུ་ཕྲག་གཅིག་ལྷག་བཞུགས།
༢༠༡༨.༠༩.༢༨ སེར་བྱེས་རིག་མཛོད་ཆེན་མོའི་རྩོམ་སྒྲིག་པས་བཏུས་བསྒྲིགས་བྱས།
དྲ་ཚིགས་ཀྱི་ཡིག་ཆ་དག་འདི་ག་རྩོམ་སྒྲིག་ཁང་ལ་དབང་བས་བརྒྱུད་འགོད་དམ་འདྲེན་བཀོད་བྱ་དགོས་ཚེ་[སེར་བྱེས་རིག་མཛོད་ཆེན་མོ་ལས་དྲངས་པ་ཡིན།]ཞེས་རྩོམ་ཁུངས་ཁ་གསལ་འགོད་དགོས།
སེར་བྱེས་རིག་མཛོད་ཆེན་མོ།
དུས་རབས་ཉེར་གཅིག་པ་བརྡ་འཕྲིན་གྱི་དུས་རབས་འདིར་འོད་རླབས་ཀྱི་འགྲོས་དང་འགྲོགས་ཏེ། ཚན་རྩལ་གྱི་ཤེས་རིག་རབ་ཏུ་དར་བས། མི་རྣམས་ཀྱིས་རང་རིགས་ཀྱི་རིག་གཞུང་དང་ཤེས་རིག་དག་ཀྱང་བརྡ་འཕྲིན་གྱི་ལམ་དུ་སྐྱེལ་ཏེ་སྲུང་སྐྱོབ་དང་། འཕེལ་རྒྱས། དར་སྤེལ་ལ་རེམ་བཞིན་པའི་སྐབས་འདིར། རང་རེའི་གངས་ཅན་པའི་ཆོས་དང་རིག་གཞུང་དག །ཟླུམ་གཟུགས་ཀྱི་གོ་ལ་འདིར་ཡུན་རིང་གནས་པ་དང་། འཕྲིན་ལས་ཀྱི་འཇུག་པ་རླབས་རྡུལ་གྱི་འགྲོས་དང་མཉམ་པ་ཡོང་སླད། འདི་ག་སེར་བྱེས་གྲྭ་ཚང་ནས་ཀྱང་འཕྲུལ་དེབ་དང་། སློབ་ཁྲིད་སྐོར་གྱི་སྒྲ་མཛོད། བརྙན་མཛོད་བཅས་ལས་གྲུབ་པའི་རིག་མཛོད་ཀྱི་དྲ་ཚིགས་འདི་སྒོ་འབྱེད་བྱས་པ་ལགས་ན། གངས་ཅན་པའི་ཆོས་དང་རིག་གཞུང་ལ་མོས་པའི་རིས་མེད་སྐྱེ་བོ་རྣམས་ཀྱིས་ཐུགས་འདོད་ལྟར་ལོངས་སྤྱོད་རྒྱུ་དང་། བསམ་ཚུལ་སོགས་གང་ཡོད་འཛེམ་མེད་དུ་གནང་བ་དང་། གསུང་རབ་ཀྱི་གླེགས་བམ་དག་གཙོ་བྱས་པའི་འཕྲུལ་དེབ་གང་མང་རིན་མེད་དུ་འགྲེམས་སྤེལ་བྱེད་ཀྱིན་ཡོད་པ་དག། iPad,iPhone & iPod Touch སོགས་ཀྱི་ནང་དུ་ཐུགས་འདོད་ལྟར་ཕབ་ལེན་དང་གཟིགས་ཀློག་གནང་རོགས།
དྲ་ཚིགས།: www.serajeyrigzodchenmo.org གློག་འཕྲིན་ཁ་བྱང་། serajeyrigzodchenmo@gmail.com


text:
Panel Discussions
༄༅། །ཕྱི་ལོ་ ༢༠༡༨ ཟླ་ ༡༠ ཚེས་ ༢༢ ནས་ ༢༥ བར་ཉིན་གྲངས་བཞིའི་རིང་བཞུགས་སྒར་རྡ་སར་རྒྱ་རིགས་ལས་དོན་དང་རྒྱ་རིགས་དང་མཉམ་དུ་འབྲེལ་ལམ་བྱེད་ཕྱོགས་སྐོར་ཀྱི་ཚོགས་འདུ་དང་འབྲེལ་བའི་རྒྱ་རིགས་འབྲེལ་མཐུད་པ་ཁག་གཅིག་ལ་བཅར་འདྲི་ཞུས་པའི་བརྙན་འཕྲིན།
(EP. 202) An Interview with Prof. Ramu Manivannan on 'Tibetan basic education policy'', a panel discussion.
བཙན་བྱོལ་བོད་མིའི་མང་ཚོགས་འཕྲོད་བསྟེན་གོ་རྟོགས་གོང་མཐོར་སླད་འདི་ག་བོད་ཀྱི་བརྙན་འཕྲིན་གྱི་སྒྲ་བརྙན་གླེང་སྟེགས་ལས་རིམ་ཐོག་ལོ་འཁོར་མ་གཅིག་རིང་གཞི་རིམ་འཕྲོད་བསྟེན་དང་འབྲེལ་བའི་སྐོར་བརྗོད་གཞི་འདྲ་མིན་ཐོག་བགྲོ་གླེང་རྒྱང་སྲིང་ཞུས་ཡོད་པ་དང་། མུ་མཐུད་ནས་མང་ཚོགས་འཕྲོད་བསྟེན་གོ་རྟོགས་འཕེལ་བའི་ཆེད་དུ་ཟླ་རེར་འཕྲོད་བསྟེན་དང་འབྲེལ་བའི་བརྗོད་གཞི་འདྲ་མིན་ཐོག་བགྲོ་གླེང་ཞུ་རྒྱུ་ཡིན་པ་བཞིན། ཐེངས་འདིའི་ལས་རིམ་ནང་ཙ་དཀར་ནད་གཞིའི་རྒྱུ་རྐྱེན་དང་སྔོན་འགོག་བྱེད་ཚུལ་སྐོར་༧སྐུ་བཅར་སྨན་རམས་པ་བསྟན་འཛིན་མཐའ་ཡས་དང་སྨན་རམས་པ་བསུ...
༄༅། ། ༧སྐྱབས་རྗེ་སྨན་རི་དཔོན་སློབ་འཕྲིན་ལས་ཉི་མ་རིན་པོ་ཆེ་མཆོག་གིས་ཞྭ་དཀར་གཡུང་དྲུང་བོན་གྱི་བསྟན་པའི་སྐོར་ངོ་སྤྲོད། Panel discussion: Introduction to Bon Religion by Kyabje Ponlob Trinley Nyima Rinpoche
༄༅། །ཝར་ན་དབུས་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་གི་ཉེ་བའི་རིགས་བདག་དགེ་བཤེས་ངག་དབང་བསམ་གཏན་ལགས་ལ་བོད་མིའི་ཆོས་དང་རིག་གཞུང་མི་ཉམས་རྒྱུན་འཛིན་བྱེད་ཐབས་སྐོར་ལ་བཅར་འདྲི། Preservation of Tibetan Cultural & Religion: An Interview with Geshe Ngawang Samten la, a panel discussion
༄༅། །བཀའ་ཤག་སྐབས་ ༡༥ པའི་བདེ་སྲུང་ལས་ཁུངས་ཀྱི་ལོ་གཉིས་ནང་ལས་དོན་ཇི་ཞུས་དང་མ་འོངས་ལས་འཆར་སྐོར་དཔལ་ལྡན་བདེ་སྲུང་བཀའ་བློན་བླ་བྲང་འཕགས་པ་ཚེ་རིང་མཆོག་ལ་བཅར་འདྲི།
བཙན་བྱོལ་བོད་མིའི་མང་ཚོགས་འཕྲོད་བསྟེན་གོ་རྟོགས་གོང་མཐོར་སླད་འདི་ག་བོད་ཀྱི་བརྙན་འཕྲིན་གྱི་སྒྲ་བརྙན་གླེང་སྟེགས་ལས་རིམ་ཐོག་ལོ་འཁོར་མ་གཅིག་རིང་གཞི་རིམ་འཕྲོད་བསྟེན་དང་འབྲེལ་བའི་སྐོར་བརྗོད་གཞི་འདྲ་མིན་ཐོག་བགྲོ་གླེང་རྒྱང་སྲིང་ཞུས་ཡོད་པ་དང་། མུ་མཐུད་ནས་མང་ཚོགས་འཕྲོད་བསྟེན་གོ་རྟོགས་འཕེལ་བའི་ཆེད་དུ་ཟླ་རེར་འཕྲོད་བསྟེན་དང་འབྲེལ་བའི་བརྗོད་གཞི་འདྲ་མིན་ཐོག་བགྲོ་གླེང་ཞུ་རྒྱུ་ཡིན་པ་བཞིན། ཐེངས་འདིའི་ལས་རིམ་ནང་དུ་ཀླ་ནད་ཀྱི་འབྱུང་རྐྱེན་དང་སྔོན་འགོག་སྐོར་སྨན་རམས་པ་ངག་དབང་བཟོད་པ་དང་༧སྐུ་བཅར་སྨན་རམས་པ་ཚེ་དབང་རྟ་མགྲིན་...
བདུན་ཕྲག་འདིའི་ལས་རིམ་ནང་དུ་བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་ན་གཞོན་རོགས་སྐྱོར་ཚན་པའི་ལས་དོན་དང་འབྲེལ་བའི་སྐོར་འགན་འཛིན་ཐུབ་བསྟན་འཛིན་རིག་འཛིན་ལགས་དང་མཉམ་དུ་བགྲོ་གླེང་ཞུས་ཡོད།